Biuro technikos nuomos ir priežiūros paslaugų pirkimo
supaprastinto pirkimo atviro konkurso būdu sąlygų priedas Nr. 5.

PREKIŲ PIRKIMO-PARDAVIMO SUTARTIES
SPECIALIOSIOS SĄLYGOS

	Sutarties pavadinimas
	Biuro technikos nuomos ir priežiūros paslaugos
	[bookmark: _Hlk157757475]Pirkimo numeris 
	Įrašyti
	Pirkimo (skelbimo apie pirkimą) data 
	Įrašyti
	BVPŽ kodas 
	30230000-0  „Su kompiuteriais susijusi įranga“, papildomi BVPŽ kodai – 30232110-8 „Lazeriniai spausdintuvai“, 30232150-0 „Rašaliniai spausdintuvai“ 50310000-1 „Biurų įrangos priežiūra ir remontas“
	Sutarties numeris 
	Įrašyti
	1. SUTARTIES ŠALYS

	1.1. Pirkėjas
	1.1.1. Pavadinimas
	Uždaroji akcinė bendrovė „Vilniaus viešasis transportas“

	
	1.1.2. Juridinio asmens kodas
	302683277

	
	1.1.3. Adresas
	Žolyno g. 15, LT-10209 Vilnius

	
	1.1.4. PVM mokėtojo kodas
	LT100006468313

	
	1.1.5. Atsiskaitomoji sąskaita
	LT57 4010 0424 0347 9130

	
	1.1.6. Bankas, banko kodas
	Luminor Bank AS Lietuvos skyrius, 40100

	
	1.1.7. Telefonas
	(0 5) 234 4444

	
	1.1.8. El. paštas
	info@vilniausvt.lt

	
	1.1.9. Atstovo pareigos, vardas, pavardė
	Įrašyti
	
	1.1.10. Atstovavimo pagrindas
	Įrašyti
	1.2. Tiekėjas
(jei Tiekėjas veikia jungtinės veiklos pagrindu, pildoma dėl kiekvieno jungtinės veiklos partnerio atskirai)
	1.2.1. Pavadinimas
	Įrašyti
	
	1.2.2. Juridinio asmens kodas
	Įrašyti
	
	1.2.3. Adresas
	Įrašyti
	
	1.2.4. PVM mokėtojo kodas
	Įrašyti
	
	1.2.5. Atsiskaitomoji sąskaita
	Įrašyti
	
	1.2.6. Bankas, banko kodas
	Įrašyti
	
	1.2.7. Telefonas
	Įrašyti
	
	1.2.8. El. paštas
	Įrašyti
	
	1.2.9. Atstovo pareigos, vardas, pavardė
	Įrašyti
	
	1.2.10. Atstovavimo pagrindas
	Įrašyti
	2. UŽ SUTARTIES VYKDYMĄ IR KONTROLĘ ATSAKINGI ASMENYS

	2.1. Pirkėjo atstovas 
	(nurodomas padalinys/skyrius, pareigos, vardas, pavardė, tel., el. paštas)

	2.2. Tiekėjo atstovas 
	(nurodomas padalinys/skyrius, pareigos, vardas, pavardė, tel., el. paštas)

	3. SUTARTIES DALYKAS

	3.1. Sutarties dalykas
Tiekėjas įsipareigoja Sutartyje numatytomis sąlygomis perduoti Pirkėjui Prekes ir suteikti susijusias Paslaugas (jei taikoma). Išsamus Prekių aprašymas ir kiti reikalavimai tiekiamoms Prekėms (Paslaugoms) nustatyti Sutarties priede Nr. 2 „Techninė specifikacija“ (toliau – Techninė specifikacija).

	Prekės
	Spausdinimo įranga
	Paslaugos (jei taikoma)
	Spausdinimo įrangos nuomos ir priežiūros paslaugos

	4. PREKIŲ UŽSAKYMAS, PRISTATYMAS IR PERDAVIMO-PRIĖMIMO TVARKA

	[bookmark: _Hlk157680716]4.1. Prekių užsakymo laikotarpis (terminas) 
	☒36 mėn. nuo Sutarties įsigaliojimo dienos​ 

	4.2. Prekių užsakymo laikotarpio pasibaigimas
	☒ Pasibaigus numatytam Prekių užsakymo laikotarpiui arba pasiekus Pradinės sutarties vertę, priklausomai nuo to, kuri sąlyga atsiranda anksčiau

	4.3. Prekių užsakymo laikotarpio pratęsimas
	☒ Netaikoma

	4.4. Užsakymo tvarka
	☒ Užsakymai teikiami Tiekėjo nurodytu elektroniniu paštu ir laikomi gautais tą pačią dieną, kai pateiktas užsakymas

	4.5. Prekių užsakymas dalimis
	☒ Netaikoma

	4.6. Prekių pristatymo terminai 
	Ne vėliau kaip per Techninėje specifikacijoje nurodytą terminą 

	4.7. Prekių pristatymo vieta
	☒ Žolyno g. 15, Vilnius, Verkių g. 52, Vilnius,  Justiniškių g. 14, Vilnius, Žolyno g. 22, Vilnius, Blindžių g. 12, Vilnius.

	4.8. Kitos prekių pristatymo sąlygos, jei taikoma
	☒ Mokymai: Kaip nurodyta techninėje specifikacijoje.
☒ Prijungimas/įrengimas: Kaip nurodyta techninėje specifikacijoje

	4.9. Prekių perdavimo-priėmimo tvarka 
	☒ Perdavimo–priėmimo aktas kiekvieną mėnesį išrašomas ir pasirašomas kartu su sąskaita faktūra

	5. SUTARTIES KAINA IR ATSISKAITYMO TVARKA

	5.1. Kainos apskaičiavimo būdas
	☒ Fiksuoto įkainio kainodara 

	5.2. Pradinės Sutarties vertė  Eur be PVM 
	100 000 Eur. Šimtas tūkstančių eurų

Pradinės Sutarties vertė yra lygi 
pirkimui skirtai lėšų sumai be PVM pirkimo dokumentuose ir Sutartyje nurodytų Prekių įsigijimui Tiekėjo pasiūlyme nurodytais įkainiais be PVM. Pirkėjas perka Prekes pagal poreikį Sutartyje arba jos priede Nr. 3 nurodytais įkainiais, neviršijant bendros Sutarties kainos. Sutartyje arba jos priede Nr. 3 atskirose eilutėse nurodytas Prekių kiekis gali būti keičiamas (didėti ar mažėti).

	5.3. PVM, Eur
	21 000 Eur. Dvidešimt vienas tūkstantis eurų

	5.4. Sutarties kaina, Eur su PVM
	121 000 Eur. Šimtas dvidešimt vienas tūkstantis eurų

	5.5. Maksimali sutarties vertė (vertė visam sutarties galiojimo laikotarpiui su galimais pratęsimais), Eur be PVM
	100 000 Eur. Šimtas tūkstančių eurų

	5.6. Pirkėjo įsipareigojimas dėl Prekių kiekio išpirkimo
	☒ Neįsipareigoja išpirkti preliminaraus Prekių kiekio.

	5.7. Atvejai, kai Sutarties kaina/įkainiai perskaičiuojami taikant peržiūros taisykles 
	☒ Dėl PVM tarifo pasikeitimo 
☒ Dėl kitų mokesčių, lemiančių Prekių kainos pokytį, pasikeitimo
☒ Dėl bendro kainų lygio kitimo

	5.8. Sutarties kainos / įkainių peržiūra dėl bendro kainų lygio kitimo arba pagal Prekių grupių kainų pokyčius 
	☒ 5.8. (1) Bet kuri Sutarties Šalis Sutarties galiojimo metu ne anksčiau nei praėjus 6 mėnesiams nuo Sutarties įsigaliojimo dienos arba praėjus ne mažiau nei 6 mėnesiams nuo paskutinio (ankstesnio) įkainių / kainos perskaičiavimo (keitimo) turi teisę inicijuoti numatyto (-ų) įkainio (-ių) / kainos perskaičiavimą (keitimą), jei atsiranda Sutarties 5.8. (2) punkte nurodytos sąlygos. Pirmojo perskaičiavimo atveju laikotarpio pradžia (mėnuo) yra paskutinės pirkimo, kurio pagrindu sudaryta Sutartis, pasiūlymų pateikimo termino dienos mėnuo. Antrojo ir vėlesnių perskaičiavimų atveju laikotarpio pradžia (mėnuo) yra paskutinio perskaičiavimo metu naudotos paskelbto atitinkamo indekso reikšmės mėnuo. 
5.8. (2) Prekių įkainiai ar kaina gali būti tikslinami, jei Valstybės duomenų agentūros oficialiai skelbiami vartotojų kainų indeksai (individualaus vartojimo išlaidų pagal paskirtį klasifikatorius – ,,Nuoma ir išperkamoji nuoma“ Paslaugų kainų indeksai (2021 m. - 100)“) pakinta daugiau kaip 10 proc. Vartotojų kainų indeksai skelbiami Valstybės duomenų agentūros interneto svetainėje. Šiuos indeksus galima rasti (žingsniai): https://osp.stat.gov.lt →Visi rodikliai →Rodiklių duomenų bazė →Pagal temą →Ūkis ir finansai (makroekonomika)→Kainų indeksai, pokyčiai ir kainos → 
Paslaugų kainų indeksai), kainų pokyčiai, svoriai, vidutinės kainos → 
Paslaugų kainų indeksai (2021 m. - 100) toliau Nuoma ir išperkamoji nuoma.
Prekių įkainis ar kaina keičiama pagal perskaičiavimo formulę: 
a1=a x k (1), kur 
a1 – perskaičiuotas (pakeistas) įkainis ar kaina (Eur be PVM); 
a – įkainis (Eur be PVM) ar kaina (pasiūlyme nurodytas įkainis ar kaina, o jei jis jau buvo perskaičiuotas, tai paskutinio perskaičiavimo įkainis ar kaina); 
k – perskaičiavimo koeficientas 
k= Indnaujausias / Indpradžia (2), kur 
Indnaujausias – kreipimosi dėl kainos perskaičiavimo išsiuntimo kitai Šaliai datą naujausias paskelbtas Valstybės duomenų agentūros oficialiai skelbiamas kainų indeksas; 
Indpradžia – pasiūlymo pateikimo mėnesio ar laikotarpio pradžios datos (mėnesio) Valstybės duomenų agentūros oficialiai skelbiamas kainų indeksas. 
Skaičiavimams indeksų reikšmės imamos keturių skaitmenų po kablelio tikslumu, o apskaičiuotas įkainis suapvalinamas iki dviejų skaitmenų po kablelio. 
Atlikdamos perskaičiavimą, Šalys vadovaujasi Valstybės duomenų agentūros viešai Oficialiosios statistikos portale paskelbtais rodiklių duomenų bazės duomenimis, iš kitos Šalies nereikalaudamos pateikti oficialaus Valstybės duomenų agentūros ar kitos institucijos išduoto dokumento ar patvirtinimo. 
5.8.(2) punkte nurodytu perskaičiavimo koeficientu bus perskaičiuojama ir nepanaudota (neišpirkta) pradinės Sutarties vertės dalis. 
5.8. (3) Šis Sutarties pakeitimas įforminamas papildomu Šalių susitarimu per 10 darbo dienų nuo Šalies prašymo kitai Šaliai perskaičiuoti įkainį pateikimo dienos, kuris įsigalioja nuo abiejų Šalių atstovų pasirašymo dienos ir pradedamas taikyti tik Pirkėjo mokėjimams pagal Sutartį už Prekes, užsakytas po Prekių įkainio pakeitimo. Susitarime nurodomas prekių ir pradinės Sutarties vertės pakeitimo pagrindas, indekso reikšmė laikotarpio pradžioje ir jos nustatymo data, indekso reikšmė laikotarpio pabaigoje ir jos nustatymo data, indekso pokyčio koeficientas, perskaičiuotas fiksuotas įkainis, perskaičiuota Sutarties vertė bei kita perskaičiavimui reikšminga informacija. 

	5.8.1. Sutarties kaina/įkainiai pirmą kartą perskaičiuojami ne anksčiau kaip 
	☒ Po 6 mėn. nuo Sutarties įsigaliojimo dienos 

	5.8.2. Sutarties kainos/įkainių perskaičiavimo dažnumas
	☒ Kas 6 mėn. po pirmojo inicijavimo

	5.9. Peržiūros sąlygų aprašymas, jei skiriasi nuo BS 11 skyriuje nurodytų sąlygų
	-


	5.10. Sutarties kainos/įkainių apskaičiavimas taikant kiekio (apimties) keitimo taisykles
	☒ Netaikoma  

	5.11. Specialios atsiskaitymo sąlygos
	☒ Tiekėjas pateikia sąskaitą už per vieną mėnesį faktiškai nuomotą įrangą ir atspausdintų kopijų skaičių

	5.12. Išankstinis mokėjimas (avansas)
	☒ Netaikoma 

	5.13. Avanso užtikrinimas pagal BS 12.1 poskyrį
	☒ Netaikoma  

	6. PREKIŲ KOKYBĖ IR GARANTINIAI ĮSIPAREIGOJIMAI

	6.1. Garantinis terminas
	Garantijos sąlygos taikomos pagal Techninę specifikaciją

	6.2. Garantinio termino pradžia
	Garantijos sąlygos taikomos pagal Techninę specifikaciją

	6.3. Garantinė priežiūra
	Garantijos sąlygos taikomos pagal Techninę specifikaciją

	6.4. Pretenzijų dėl Prekių trūkumų ir jų šalinimo specialios sąlygos, jei skiriasi nuo BS 7 skyriaus
	-

	6.5. Kokybinių kriterijų įgyvendinimo ir tikrinimo tvarka

	☒ Tiekėjas privalo užtikrinti, kad tiekiama įranga atitiktų techninio naudingumo kriterijus, kurie pirkimo dokumentuose buvo nustatyti kaip esminiai pasiūlymų vertinimo kriterijai.

	7. SUTARTIES VYKDYMUI PASITELKIAMI ASMENYS

	7.1. Subtiekėjai
	☐ Netaikoma
☐ Nurodyti pasitelkiamą asmenį:

	7.2. Subtiekėjai, kurių pajėgumais remiamasi
	☐ 

	7.3. Specialistai
	☐ 

	8. PRIEVOLIŲ PAGAL SUTARTĮ ĮVYKDYMO UŽTIKRINIMAS

	8.1. Prievolių pagal Sutartį įvykdymo užtikrinimo būdas (-ai) ir dydis (-iai)
	☒ Netesybos (delspinigiai, baudos) 

	8.2. Garantijos/laidavimo suma 
	☒ Netaikoma 

	8.3. Specialios garantijos/laidavimo sąlygos, jei skiriasi nuo nurodytų BS
	☒ Netaikoma garantija ar laidavimas 

	8.4. Sutarties įvykdymo užtikrinimo (garantijos arba laidavimo draudimo rašto) įsigaliojimas 
	-


	9. ŠALIŲ ATSAKOMYBĖ

	Šalims taikomos netesybos už Sutarties nuostatų pažeidimą
	Taikomų netesybų rūšys bei jų dydžiai nurodyti BS ir  (ar) SS 13 skyriuje

	10. ESMINĖS SUTARTIES SĄLYGOS

	10.1. Esminės Sutarties sąlygos
	☒ Įdiegimo terminas
☒ Reakcijos į gedimus terminas
☒ Gedimų šalinimo terminas
☒ Eksploatacinių medžiagų pristatymo terminas
☒ Pakaitinės įrangos suteikimo terminas

	10.2. Dideli arba nuolatiniai esminės Sutarties sąlygos vykdymo trūkumai



	☒ Tiekėjas vėluoja įdiegti Prekes daugiau kaip 10 darbo dienų po Techninėje specifikacijoje nustatyto termino
☒ Tiekėjas daugiau kaip 3 kartus per 6 mėnesių laikotarpį nesilaiko nustatyto reakcijos į gedimus termino
☒ Tiekėjas daugiau kaip 3 kartus per 6 mėnesių laikotarpį nesilaiko gedimų šalinimo termino
☒ Tiekėjas daugiau kaip 3 kartus per 6 mėnesių laikotarpį laiku nepristato eksploatacinių medžiagų, dėl ko sutrinka Pirkėjo darbas
☒ Tiekėjas nepateikia pakaitinės įrangos per Techninėje specifikacijoje nustatytą terminą, kai gedimo neįmanoma pašalinti nustatytu laiku
☒ Dėl Tiekėjo veiksmų ar neveikimo Perkantysis subjektas negali naudotis daugiau kaip 20 proc. eksploatuojamos spausdinimo įrangos ilgiau kaip 2 darbo dienas
☒ Pirkėjas nustato, kad Tiekėjas nesilaiko kokybinių kriterijų

	11. SUTARTIES GALIOJIMAS, KEITIMAS IR PRATĘSIMAS

	11.1. Sutarties sudarymas ir įsigaliojimas
	☒ Sutartis laikoma sudaryta ir įsigalioja nuo Sutarties pasirašymo dienos (antrosios Šalies pasirašymo dieną)

	11.2. Sutarties galiojimo terminas
	☒ Sutartis galioja, kol bus išnaudota Pradinės sutarties vertė, bet ne ilgiau kaip 36 mėnesiai nuo Sutarties įsigaliojimo dienos, neįskaitant atsiskaitymo ir ne ilgiau kaip 38 mėnesiai įskaitant atsiskaitymą 

	11.3. Sutarties galiojimo pratęsimas
	☒ Netaikomas

	[bookmark: _Hlk150423279][bookmark: _Hlk157693381]11.4. Prekių modelio ar gamintojo keitimas
	☒ Taikoma pagal BS 20.7 punktą 

	12. SUTARTIES NUTRAUKIMAS

	12.1. Specialūs (papildomi) Sutarties nutraukimo pagrindai (be numatytų BS 22.1 punkte)
	☒ Netaikoma

	12.2. Esminiai Sutarties pažeidimai (be numatytų BS)
	☒ Tiekėjas 2 (du) kartus pažeidžia bent vieną esminę Sutarties sąlygą
☒ Įranga neatitinka techninio naudingumo kriterijų, kurie pirkimo metu buvo įvertinti kaip esminiai pasiūlymo vertinimo kriterijai.

	13. KITOS SĄLYGOS IR BENDRŲJŲ SĄLYGŲ PAKEITIMAI IR PAPILDYMAI 

	13.1.
	Ši Sutartis yra vientisas ir nedalomas dokumentas, kurią sudaro Sutarties SS, Sutarties BS bei kiti Sutarties priedai ir dokumentai. Sutarties SS vartojamos sąvokos apibrėžtos Sutarties BS. 

	13.2.
	☒ Netaikoma (pažymėti, jei nenumatomos BS išimtys ar specialios (papildomos) sąlygos)

	 13.3.
	Nacionalinio saugumo reikalavimai ir kitos su nacionaliniu saugumu susijusios nuostatos:
☒ Netaikoma

	14. SUTARTIES PRIEDAI

	14.1. Priedas Nr. 1 
	Bendrosios sutarties sąlygos 

	14.2. Priedas Nr. 2 
	Techninė specifikacija 

	14.3. Priedas Nr. 3 
	Sutarties vertės detalizavimas / įkainių sąrašas  

	14.4. Priedas Nr. 4
	Asmens duomenų tvarkymo sutartis

	15. ŠALIŲ ATSTOVŲ PARAŠAI

	PIRKĖJAS
	TIEKĖJAS

	(nurodyti atstovo pareigas, vardą, pavardę)	(nurodyti atstovo pareigas, vardą, pavardę)



Priedas Nr. 1

PREKIŲ PIRKIMO-PARDAVIMO SUTARTIES BENDROSIOS SĄLYGOS

1.	PAGRINDINĖS SĄVOKOS, SUTARTIES AIŠKINIMAS IR KALBA, 
DOKUMENTŲ VIRŠENYBĖ

1.1.	Sąvokos

Šioje Sutartyje didžiąja raide rašomos sąvokos turi paskiau nurodytas reikšmes.
1.1.1.	Bendrosios sąlygos – ši Sutarties dalis, kuri vadinasi „Prekių pirkimo-pardavimo sutarties Bendrosios sąlygos“ (toliau taip pat – BS);
1.1.2. Garantinis terminas – Specialiosiose sąlygose nurodytas terminas, skaičiuojamas nuo visų Prekių (jei taikoma - jų dalies) priėmimo dienos (neįskaitytinai) arba nuo visų Prekių (jei taikoma – jų dalies) eksploatacijos dienos (neįskaitytinai);
1.1.3. Pirkėjas – UAB „Vilniaus viešasis transportas“, įsigyjanti Specialiosiose sąlygose ir Sutarties prieduose nurodytas Prekes;
1.1.4.	PĮ – Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas;
1.1.5. Pradinės sutarties vertė – Specialiosiose sąlygose nurodyta pradinė Sutarties vertė be pridėtinės vertės mokesčio (toliau – PVM); 
1.1.6.	Prekės – Specialiosiose sąlygose ir Sutarties prieduose nurodytos prekės (kai taikytina - ir su jomis susijusios paslaugos), kurias Tiekėjas įsipareigoja tiekti Pirkėjui pagal Sutartį ir galiojančių įstatymų bei kitų teisės aktų reikalavimus;
1.1.7. Prekių perdavimo-priėmimo aktas – dokumentas, kuriuo Tiekėjas perduoda, o Pirkėjas priima Prekes ir kuriuo Šalys patvirtina, kad pristatytos Prekės atitinka nustatytus reikalavimus. Jeigu Sutartyje yra numatytas Prekių pristatymas dalimis, Prekių perdavimo-priėmimo aktas gali būti sudaromas dėl kiekvienos dalies atskirai;
1.1.8. Prekių pristatymas – Prekių tiekimo proceso dalis, kurios metu per Specialiosiose sąlygose nustatytus terminus Tiekėjas pristato Pirkėjui visas (ar jų dalį, jei numatytas Prekių pristatymas dalimis) Prekes pagal Sutarties ir įstatymų bei kitų teisės aktų reikalavimus (ir suteikia visas susijusias paslaugas, jei to reikalaujama);
1.1.9. Prekių tiekimas – procesas, kurio metu per Specialiosiose sąlygose nustatytą terminą Tiekėjas Pirkėjui pristato Prekes, perduoda visą reikalingą dokumentaciją, įskaitant naudojimo instrukcijas ir garantijas (jei to reikalaujama), apmoko Pirkėjo personalą, kaip naudoti Prekes (jeigu to reikalaujama), įforminamas Prekių perdavimo-priėmimo aktas ar Prekių perdavimo-priėmimo aktai, jei numatytas Prekių pristatymas dalimis, ar kitas Sutartyje numatytas dokumentas, nuo kurio pasirašymo laikoma, kad Prekės priimtos, Tiekėjas per Pirkėjo nurodytą terminą pašalina per Prekių priėmimą pastebėtus Prekių ar pateikiamų Tiekėjo dokumentų trūkumus, įvykdo kitas sąlygas, numatytas įstatymuose bei kituose teisės aktuose, Sutartyje ir pasiūlyme, kurios turi būti įvykdytos tam, kad būtų laikoma, jog Prekių tiekimas yra užbaigtas, ir pateikia Pirkėjui tai įrodančius dokumentus.
1.1.10. Prekių trūkumai – Prekių perdavimo-priėmimo metu ar Prekių garantinio termino galiojimo metu Pirkėjo ar (ir) trečiųjų asmenų nustatyti Prekių kokybės neatitikimai Sutarties ar (ir) įstatymų bei kitų teisės aktų reikalavimams, Prekių gedimai, paslėpti defektai, veiklos sutrikimai ar pan., dėl kurių Prekių nebūtų galima naudoti tam tikslui, kuriam Pirkėjas ją (jas) ketino naudoti, arba dėl kurių Prekių naudingumas sumažėtų taip, kad Pirkėjas, apie tuos trūkumus žinodamas, arba apskritai nebūtų tų Prekių pirkęs, arba nebūtų už Prekes mokėjęs tokio dydžio kainą;
1.1.11.	Sąskaita – Tiekėjo išrašoma ir Pirkėjui apmokėjimui pateikiama sąskaita faktūra, PVM sąskaita faktūra ar kitas mokėjimo dokumentas už Tiekėjo perduotas bei Pirkėjo priimtas Prekes. Jeigu Sutartyje yra numatytas Prekių pristatymas dalimis, Sąskaita gali būti pateikiama dėl kiekvienos dalies atskirai;
1.1.12.	Specialiosios sąlygos – Sutarties dalis, kuri vadinasi „Prekių pirkimo-pardavimo sutarties Specialiosios sąlygos“ ir kurioje yra nurodytos konkretaus pirkimo objekto įsigijimą aptariančios sąlygos (tokios kaip Pradinės sutarties vertė, Prekių pristatymo terminai ir pan.) bei kiti konkretūs duomenys (tokie kaip Šalys, Prekės ir pan.), išvardyti priedai, įskaitant Susitarimus, taip pat nurodyti Bendrųjų sąlygų pakeitimai ir papildymai (jeigu tokie padaryti) (toliau taip pat – SS);
1.1.13.	Susitarimas – tai dokumentas, kurį Šalys sudaro keisdamos ir (ar) pildydamos Sutarties sąlygas PĮ ir VPĮ leidžiama apimtimi, įskaitant Bendrosiose sąlygose numatytus susitarimus, įskaitant, bet neapsiribojant: susitarimai dėl jungtinės veiklos partnerio pakeitimo, susitarimai dėl tiesioginio atsiskaitymo su subtiekėjais, konfidencialumo susitarimai, susitarimai dėl duomenų tvarkymo ir kt.;
1.1.14.	Sutarties kaina – pagal Sutartį Tiekėjui mokėtina suma, įskaitant visus privalomus mokesčius ir išlaidas;
1.1.15.	Sutarties sąlygos – Bendrosios sąlygos ir Specialiosios sąlygos kartu;
1.1.16.	Sutartis – Prekių pirkimo-pardavimo sutartis, kurią sudaro Sutarties sąlygos, Specialiosiose sąlygose išvardyti priedai, įskaitant Susitarimus;  
1.1.17.	Šalis – Pirkėjas arba Tiekėjas, kiekvienas atskirai, priklausomai nuo konteksto;
1.1.18.	Šalys – Pirkėjas ir Tiekėjas kartu;
1.1.19.	Tiekėjas – asmuo arba asmenys, kuris (-ie) Specialiosiose sąlygose yra įvardytas (-i) kaip Tiekėjas (-ai), tiekiantis (-ys) Specialiosiose sąlygose nurodytas Prekes;
1.1.20.	VPĮ – Lietuvos Respublikos viešųjų pirkimų įstatymas.
1.1.21.	Kitų Sutartyje didžiąja raide rašomų sąvokų reikšmės yra nurodytos Sutarties tekste.
1.1.22.	Sutartyje neapibrėžtos sąvokos suprantamos ir aiškinamos taip, kaip jas apibrėžia PĮ, VPĮ ir kiti įstatymai bei teisės aktai, galiojantys Sutarties sudarymo ir vykdymo metu.
1.1.23.	Kitos Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.

1.2.	Sutarties aiškinimas ir kalba, Sutarčiai taikoma teisė

1.2.1.	Sutartis yra sudaryta, vykdoma ir turi būti aiškinama pagal Lietuvos Respublikos teisės aktus.
1.2.2.	Jei Bendrosios sąlygos ir (ar) Specialiosios sąlygos prieštarauja PĮ, VPĮ ir kitų teisės aktų reikalavimams, taikomos PĮ, VPĮ ir kitų teisės aktų nuostatos. 
1.2.3.	Diena Sutartyje reiškia kalendorinę dieną.
1.2.4.	Darbo diena Sutartyje reiškia bet kurią dieną, išskyrus šeštadienį, sekmadienį ir švenčių dienas Lietuvoje, nurodytas Lietuvos Respublikos darbo kodekse.
1.2.5.	Terminai pagal Sutartį gali būti skaičiuojami metais, mėnesiais, savaitėmis, darbo dienomis, kalendorinėmis dienomis ir valandomis ir minutėmis arba termino pabaiga gali būti nurodomas kalendorine data.
1.2.6.	Kvalifikacija, rėmimasis kitų ūkio subjektų pajėgumais, Prekių apimtis, peržiūra suprantami taip, kaip nustatyta PĮ, VPĮ bei juos įgyvendinančiuose teisės aktuose.
1.2.7.	Jeigu Prekių perdavimo–priėmimo akto, kaip atskiro dokumento, reikalauti neprivaloma, Šalys susitaria, ir tai aiškiai nurodo Specialiosiose sąlygose, Prekių perdavimo–priėmimo aktu laikoma Sąskaita. 
1.2.8.	Informuoti, pranešti, įspėti arba atsakyti reiškia pateikti informaciją, pranešimą, įspėjimą arba atsakymą Bendrosiose ir / ar Specialiosiose sąlygose nustatyta tvarka.
1.2.9.	Patvirtinti reiškia pateikti patvirtinimą raštu arba pasirašyti dokumentą be išlygų ar su išlygomis, išskyrus atvejus, kai asmuo, pasirašydamas dokumentą, nurodo, jog atsisako jį patvirtinti.
1.2.10.	Jeigu Sutartyje nenurodyta kitaip, žodžiai, vartojami vienaskaitos forma taip pat reiškia ir daugiskaitą ir atvirkščiai, vienos giminės žodžiai apima ir kitos giminės atitinkamus žodžius, žodis asmuo reiškia tiek fizinius, tiek ir juridinius asmenis.
1.2.11.	Jeigu Sutartyje nurodyta reikšmė skaičiais ir žodžiais skiriasi, vadovaujamasi žodžiais nurodyta reikšme.
1.2.12.	Jei pateikiamos nuorodos į teisės aktus, turi būti taikomos aktualios teisės aktų redakcijos, jeigu nenurodyta kitaip.
1.2.13. Sutartis sudaryta lietuvių kalba. Sutartis gali būti rašytinė arba pasirašyta elektroniniu būdu (kvalifikuotu elektroniniu parašu). Jei Sutartis pasirašoma elektroniniu būdu, ji sudaroma 1 (vienu) egzemplioriumi, jei sudaroma rašytinė Sutartis, ji sudaroma 2 (dviem) originaliais egzemplioriais, turinčiais vienodą teisinę galią, po 1 (vieną) egzempliorių kiekvienai Šaliai. 
1.2.14. Sutarties Bendrosiose sąlygose nurodytos alternatyvios nuostatos (su prierašu „jei taikoma“, „jei tokių būtų“, „jei tokių yra“ ar pan.) taikomos tik tokiu atveju, jeigu jos konkrečiai aprašomos Sutarties Specialiosiose sąlygose.

1.3.	Dokumentų viršenybė

1.3.1.	Sutartį sudarantys dokumentai turi būti suprantami kaip papildantys vienas kitą. Bet kokio Sutartį sudarančių dokumentų sąlygų neatitikimo ar neaiškumo atveju, toks neatitikimas ar neaiškumas pašalinamas dokumentus aiškinant tokia eilės tvarka:
1.3.1.1. Specialiosios sąlygos ir kiti jų priedai, įskaitant Susitarimus;
1.3.1.2. Bendrosios sąlygos;
1.3.1.3. Pirkimo dokumentai, jų paaiškinimai ir patikslinimai, jei tokių buvo;
1.3.1.4. Tiekėjo pasiūlymas.
1.3.2.	 Tuo atveju, kai Šalių Susitarimu yra keičiamos Sutarties sąlygos, naujai sutartos Sutarties sąlygos turi viršenybę prieš pakeistąsias.
1.3.3.	Jeigu Šalys susitaria dėl Sutarties sąlygų arba priedo papildymo nauja sąlyga, neatitikimo ar neaiškumo atveju tokia sąlyga turi viršenybę atitinkamai kitų Sutarties sąlygų arba kitų to priedo sąlygų atžvilgiu.
 
2.	SUTARTIES DALYKAS. ŠALIŲ TEISĖS IR PAREIGOS

2.1.	Tiekėjas įsipareigoja Sutartyje nustatytomis sąlygomis ir tvarka perduoti Pirkėjui Prekes, atitinkančias Sutartyje nustatytus reikalavimus, o Pirkėjas įsipareigoja priimti Sutarties sąlygas atitinkančias ir tinkamai patiektas Prekes bei sumokėti Tiekėjui Sutartyje nurodytą kainą Sutartyje nustatytomis sąlygomis ir tvarka. 
2.2.	Šalys, vykdydamos Sutartį, įsipareigoja laikytis visų Sutarties vykdymui taikytinų įstatymų bei kitų teisės aktų reikalavimų. Šalis turi teisę reikalauti, kad kita Šalis įvykdytų visus įstatymų bei kitų teisės aktų reikalavimus, taikomus Sutarties vykdymui. Nė viena iš Sutarties sąlygų nereiškia ir negali būti aiškinama kaip Pirkėjo atsisakymas įstatymuose bei kituose teisės aktuose numatytų ir Sutartimi neaptartų Pirkėjo kitų teisių ir garantijų, susijusių su netinkamu Prekių tiekimu ar jų kokybe, arba kaip Tiekėjo atsisakymas įstatymuose bei kituose teisės aktuose numatytų ir Sutartimi neaptartų Tiekėjo kitų teisių ir garantijų dėl atlyginimo už Prekes gavimo.
2.3.	Tiekėjas privalo užtikrinti, kad Prekės atitiktų Techninės specifikacijos reikalavimus ir Tiekėjo pasiūlymo sąlygas, būtų kokybiškos, tiekiamos tinkamai ir laiku, laikantis Sutarties sąlygų taip, kad tai labiausiai atitiktų Pirkėjo interesus, pagal geriausius visuotinai pripažįstamus profesinius, techninius standartus ir praktiką, panaudodamas visus reikiamus įgūdžius ir žinias. 
2.4. Aplinkosauginiai reikalavimai ir (arba) socialiniai kriterijai nurodomi Specialiųjų sąlygų priede. Tiekėjas privalo laikytis nustatytų aplinkosauginių reikalavimų ir (arba) socialinių kriterijų, o jų nesilaikant  - sumokėti Pirkėjui 100 Eur baudą už kiekvieną pažeidimo atvejį. 
2.5. Tiekėjas įsipareigoja:
2.5.1. vykdyti įsipareigojimus sąžiningai ir protingai, siekdamas, kad įsipareigojimų vykdymas labiausiai atitiktų Pirkėjo interesus;
2.5.2. užtikrinti, kad Sutartį vykdys tik tokią teisę turintys asmenys;
2.5.3. Sutartyje nurodytais terminais ir sąlygomis Pirkėjui pristatyti bei perduoti pirkimo sąlygų, Tiekėjo pasiūlymą, Sutarties ir Techninės specifikacijos reikalavimus atitinkančias Prekes, užtikrinant Prekių atitiktį įprastai tokios rūšies prekėms keliamiems reikalavimams bei įvykdyti kitus, Sutartyje numatytus įsipareigojimus;
2.5.4. pateikti Prekes tinkamai supakuotas (jei Prekės pakuojamos);
2.5.5. kartu su Prekėmis pateikti Techninėje specifikacijoje nurodytus dokumentus. Tiekėjui nepateikus nurodytų dokumentų, laikoma, kad Prekės neatitinka Sutartyje nustatytų reikalavimų;
2.5.6. Pirkėjui paprašius, ne ilgiau nei per 3 (tris) darbo dienas nuo Pirkėjo prašymo pateikimo dienos, prašymo pateikimo dienos neįskaičiuojant, pateikti Pirkėjui Prekių gamintojų išduotus Prekių atitikties sertifikatus, ar kitus dokumentus, įrodančius Prekių atitikimą Techninėje specifikacijoje nurodytiems reikalavimams bei konsultuoti Pirkėją kitais Prekių klausimais;
2.5.7.Pirkėjo prašymu nedelsiant, bet ne vėliau nei per 2 (dvi) darbo dienas nuo Pirkėjo prašymo pateikimo dienos, prašymo pateikimo dienos neįskaičiuojant, pateikti Pirkėjui informaciją apie Prekių tiekimo eigą bei tai pagrindžiančius duomenis / dokumentus (pvz., užsakymo pateikimą gamintojui, gamintojo atsakymus / patvirtinimus, prekių vežimo sutarties sudarymą ir pan.);
2.5.8. nenaudoti Pirkėjo prekinio ženklo (-ų) ir (ar) pavadinimo jokioje reklamoje, leidiniuose ar kitur be išankstinio raštiško Pirkėjo sutikimo;
2.5.9. prisiimti Prekių žuvimo ar sugedimo riziką iki Prekių perdavimo-priėmimo akto pasirašymo momento, jeigu kitaip nenustatyta Sutarties Specialiosiose sąlygose;
2.5.10. Prekes pristatyti naudojant savus išteklius, darbo jėgą, transportą, medžiagas, infrastruktūrą, techniką, mechanizmus, įrengimus ir (ar) įrangą;
2.5.11. perduoti Prekes Pirkėjui pagal Prekių perdavimo-priėmimo aktą (jei taikoma) ir pateikti Sąskaitą Sutartyje nustatyta tvarka ir terminais;
2.5.12. nedelsiant, bet ne vėliau kaip per 5 (penkias) darbo dienas, raštu informuoti Pirkėją apie bet kurias aplinkybes, kurios trukdo ar gali sutrukdyti Tiekėjui nustatytais terminais pristatyti Prekes ir (ar) vykdyti kitus Sutartyje nustatytus įpareigojimus. Pirkėjo informavimas neatleidžia Tiekėjo nuo atsakomybės ir nėra pagrindas atlikti Sutarties keitimus, išskyrus atvejus, kai kitose Sutarties nuostatoje nurodyta kitaip;
2.5.13. Sutarties galiojimo metu ir per garantinį terminą, Pirkėjui informavus apie pastebėtus Prekių trūkumus ir (ar) jų neatitiktį Sutartyje nustatytiems reikalavimams, savo sąskaita ir jėgomis per Sutartyje nurodytą terminą ištaisyti Pirkėjo nurodytus Prekių trūkumus ir (ar) jų neatitiktį Sutartyje nustatytiems reikalavimams;
2.5.14. laikytis Sutarčiai taikomų Lietuvos Respublikoje galiojančių įstatymų ir kitų teisės aktų nuostatų ir užtikrinti, kad jo darbuotojai jų laikytųsi;
2.5.15. užtikrinti iš Pirkėjo Sutarties vykdymo metu gautos, tiesiogiai ar netiesiogiai sužinotos su Sutarties vykdymu susijusios informacijos ir duomenų konfidencialumą ir apsaugą, saugoti konfidencialią informaciją ir duomenis, kuriuos tiesiogiai ar netiesiogiai sužino tiekdamas Prekes. Bet kokia su Sutarties vykdymu susijusi iš Pirkėjo ar jo darbuotojų gauta informacija laikoma konfidencialia informacija. Tiekėjas pažeidęs šiame punkte numatytą įsipareigojimą, privalo visiškai atlyginti Pirkėjui ir (ar) tretiesiems asmenims padarytą žalą; 
2.5.16. susipažinti ir santykiuose su Pirkėju ir Pirkimo sutarties vykdymui pasitelkiamomis trečiosiomis šalimis laikytis Pirkėjo valdybos sprendimu patvirtintoje Darnumo politikoje (toliau – Politika) įtvirtintų nuolatinio veiklos tobulinimo ir darnios veiklos principų bei atsižvelgti į Politikoje įtvirtintas jų įgyvendinimo gaires. Susipažinti su Politika ir/ar jos pakeitimais galima Bendrovės interneto svetainėje (www.vilniausviesasistransportas.lt), pasirinkus skiltį „Veikla“ → „Veiklos politikos“.  Tiekėjas privalo užtikrinti, kad šio punkto reikalavimų laikytųsi tiek Tiekėjas, tiek ir jo Pirkimo sutarties vykdymui pasitelkiamų trečiųjų asmenų darbuotojai, valdymo ir priežiūros organų nariai bei kiti atstovai;
2.5.17. tinkamai vykdyti kitus įsipareigojimus, numatytus Sutartyje ir Lietuvos Respublikos galiojančiuose teisės aktuose.
2.6. Tiekėjas turi teisę:
2.6.1. gauti apmokėjimą už perduotas Pirkėjui Prekes su sąlyga, kad jis tinkamai vykdo Sutartį;
2.6.2. Tiekėjas turi kitas teises, numatytas Sutartyje ir Lietuvos Respublikos galiojančiuose teisės aktuose.
2.7. Pirkėjas įsipareigoja:
2.7.1. suteikti Tiekėjui turimą informaciją, būtiną Sutarčiai vykdyti;
2.7.2. Šalių sutartu laiku priimti Tiekėjo pristatytas Prekes, jeigu jos atitinka pirkimo dokumentų, Tiekėjo pasiūlymo, Sutarties  ir Techninės specifikacijos reikalavimus bei kitus Prekėms taikomus privalomus kokybės reikalavimus;
2.7.3. Prekių priėmimo metu patikrinti pateiktų Prekių kiekį ir jų vizualinę kokybę;
2.7.4. sumokėti Tiekėjui už jo tinkamai pateiktas, kokybiškas Prekes Sutartyje nustatyta tvarka ir terminais;
2.7.5. informuoti Tiekėją apie pastebėtus Prekių trūkumus ar reikalaujamo kiekio ar kokybės nebuvimą;
2.7.6. tinkamai vykdyti kitus įsipareigojimus, numatytus Sutartyje ir Lietuvos Respublikos galiojančiuose teisės aktuose.
2.8. Pirkėjas turi teises, numatytas Sutartyje ir Lietuvos Respublikos galiojančiuose teisės aktuose.
2.9. Jei atitinkami reikalavimai buvo numatyti pirkimo dokumentuose, Pirkėjas turi teisę bet kuriuo Sutarties vykdymo metu pareikalauti Tiekėjo pateikti pagrindžiančius dokumentus dėl Tiekėjo, jo pasitelktų asmenų, gamintojų ir (ar) juos kontroliuojančių asmenų ar (ir) siūlomų prekių (įskaitant jų sudedamąsias dalis ir pakuotes), teikiamų paslaugų ir jas teikiančių asmenų atitikties nacionalinio saugumo reikalavimams ir VPĮ nuostatoms, įskaitant VPĮ 37 straipsnio 9 dalį, 47 straipsnio 9 dalį ir (ar) 45 straipsnio 21 dalį / PĮ nuostatoms, įskaitant 50 straipsnio 9 dalį, 58 straipsnio 41 dalį ir (ar) VPĮ 47 straipsnio 9 dalį, ir (ar) dėl sankcijų (ne)taikymo. Tiekėjui per Pirkėjo nurodytą laiką nepateikus prašomos informacijos ir dokumentų, Pirkėjas turi teisę nutraukti Sutartį Sutarties Bendrosiose sąlygose nustatyta tvarka.
2.10. Sutarties vykdymui Tiekėjas neturi teisės sudaryti darbo, ar kitokių sutarčių su Pirkėjo darbuotojais, taip pat bet kokiais kitais pagrindais pasitelkti Pirkėjo darbuotojų Sutarties vykdymui be abipusio raštiško susitarimo su Pirkėju. Šio punkto pažeidimas laikomas esminiu Sutarties pažeidimu, ir Pirkėjas turi teisę Sutartyje nustatyta tvarka vienašališkai nutraukti Sutartį prieš terminą, bet tai neatleidžia Tiekėjo nuo prievolių ir atsakomybės pagal Sutartį.

3.	TIEKĖJAS IR KITI SUTARTIES VYKDYMUI PASITELKTI ASMENYS

3.1.	Kvalifikacija ir kiti Tiekėjo pasiūlymu prisiimti įsipareigojimai

3.1.1.	Tiekėjas atsako už tai, kad visą Sutarties vykdymo laikotarpį Tiekėjas būtų kompetentingas, patikimas ir pajėgus (įskaitant ūkio subjektų, kurių pajėgumais remiasi Tiekėjas, pajėgumus) įvykdyti Sutarties reikalavimus:
3.1.1.1.	turėtų teisę verstis ta veikla, kuri yra reikalinga Sutarčiai įvykdyti. Pirkėjui pareikalavus, Tiekėjas turi pateikti dokumentus, įrodančius, kad Sutartį vykdo tik tokią teisę turintys asmenys;
3.1.1.2.	atitiktų Tiekėjų kvalifikacijai pirkimo dokumentuose nustatytus reikalavimus bei neturėtų pirkimo dokumentuose nustatytų pašalinimo pagrindų;
3.1.1.3.	laikytųsi Tiekėjo pasiūlyme nurodytų įsipareigojimų, įskaitant, bet neapsiribojant – atitiktų pasiūlyme nurodytų kriterijų, dėl kurių jo pasiūlymas buvo išrinktas ekonomiškai naudingiausiu (toliau – Kokybiniai kriterijai),  reikšmes ir parametrus. Šiame papunktyje nurodytų įsipareigojimų laikymosi tikrinimo tvarka nustatoma Specialiosiose sąlygose;
3.1.1.4.	užtikrintų nustatytų kokybės vadybos sistemos ir (arba) aplinkos apsaugos vadybos sistemos standartų taikymą, jeigu to reikalaujama pirkimo dokumentuose, ir turėtų tą patvirtinančius dokumentus;
3.1.1.5. atitiktų nacionalinio saugumo interesus bei nebūtų registruotas (nuolat gyvenantis ar turintis pilietybę) nepatikimomis laikomose valstybėse ar teritorijose, jei tokie reikalavimai buvo numatyti pirkimo dokumentuose.
3.1.2.	Tuo atveju, kai Tiekėjas yra jungtinės veiklos sutarties pagrindu veikianti tiekėjų grupė, jos nariai Pirkėjui už Sutarties vykdymą atsako solidariai. Jeigu Tiekėjas remiasi ūkio subjektų pajėgumais siekdamas atitikti finansinio ir ekonominio pajėgumo reikalavimus, Tiekėjas su tokiais ūkio subjektais už Sutarties vykdymą atsako solidariai (jeigu to buvo reikalaujama pirkimo dokumentuose).
3.1.3.	Tiekėjas taip pat atsako už tai, kad Sutartį tiesiogiai vykdantys subtiekėjai ir specialistai atitiktų jiems įstatymų bei kitų teisės aktų ir (arba) pirkimo dokumentuose nustatytus profesinės kvalifikacijos ir kitus reikalavimus bei turėtų teisę verstis ta veikla, kuriai jie pasitelkiami. 

3.2.	Subtiekėjų bei specialistų pasitelkimas ir keitimas

3.2.1.	Tiekėjas įsipareigoja užtikrinti, kad Sutartį vykdys pirkime pasiūlyti ir kvalifikacijos bei kitus pirkimo dokumentuose nustatytus reikalavimus atitinkantys subtiekėjai ir (ar) specialistai. Šių asmenų veiksmai vykdant Sutartį Tiekėjui sukelia tokias pačias pasekmes ir atsakomybę, kaip jo paties veiksmai. Tiekėjas atsako už savo subtiekėjų ir specialistų veiksmus ar neveikimą. 
3.2.2.	Sutarties vykdymui pasitelkiami subtiekėjai ir specialistai (jeigu tokie pasitelkiami) nurodomi Specialiosiose sąlygose. 
3.2.3.	Tiekėjas gali keisti ir (ar) pasitelkti subtiekėjus ir (ar) specialistus šiame Sutarties poskyryje nustatytais atvejais ir tvarka.
3.2.4. Naujas subtiekėjas ar specialistas gali pradėti vykdyti jiems Tiekėjo pavestus įsipareigojimus pagal Sutartį ne anksčiau, nei bus pasirašytas Susitarimas.
3.2.5. Jei Tiekėjas pasitelkia naują subtiekėją arba pakeičia esamą subtiekėją ir (ar) specialistą, negavęs Pirkėjo raštiško sutikimo, arba sutartinius įsipareigojimus pagal Sutartį vykdo subtiekėjai ir (ar) specialistai, neatitinkantys pirkimo dokumentuose nustatytų kvalifikacijos reikalavimų, kokybės vadybos sistemos ir (arba) aplinkos apsaugos vadybos sistemos standartų reikalavimų, reikalavimų dėl pašalinimo pagrindų nebuvimo, atitikties nacionalinio saugumo interesams bei reikalavimams nebūti registruotu (nuolat gyvenančiu ar turinčiu pilietybę) nepatikimomis laikomose valstybėse ar teritorijose (jei taikoma) ir Tiekėjo pasiūlyme nurodytų sąlygų pirkimo dokumentuose nustatytiems Kokybiniams kriterijams pagrįsti (jei taikoma), Tiekėjas privalo sumokėti 500 Eur dydžio baudą už kiekvieną nustatytą pažeidimo atvejį. 
3.2.6. Tiekėjas turi teisę Sutarties vykdymui pasitelkti naujus, Specialiosiose sąlygose nenurodytus subtiekėjus, kurių pajėgumais Tiekėjas nesirėmė pirkimo dokumentuose numatytiems kvalifikacijos reikalavimams pagrįsti.
3.2.7. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja Pirkėjui pranešti tuo metu žinomų subtiekėjų, kurių pajėgumais Tiekėjas nesirėmė pirkimo dokumentuose numatytiems kvalifikacijos reikalavimams pagrįsti, pavadinimus, juridinio asmens kodą, kontaktinius duomenis, jų atstovus.
3.2.8. Tiekėjas, bet kuriuo Sutarties vykdymo metu, subtiekėjus, kurių pajėgumais Tiekėjas nesirėmė pirkimo dokumentuose numatytiems kvalifikacijos reikalavimams pagrįsti, gali keisti savo nuožiūra.
3.2.9. Tiekėjas, bet kuriuo Sutarties vykdymo metu, ne vėliau nei prieš 5 (penkias) darbo dienas iki numatomo naujo subtiekėjo, kurio pajėgumais Tiekėjas nesirėmė pirkimo dokumentuose numatytiems kvalifikacijos reikalavimams pagrįsti, pasitelkimo ir (arba) keitimo apie tai privalo informuoti Pirkėją. Pirkėjas (jeigu buvo taikoma pirkimo dokumentuose) turi patikrinti, ar nėra subtiekėjo pašalinimo pagrindų ir subtiekėjo atitiktį nacionalinio saugumo interesams ir reikalavimams nebūti registruotu (nuolat gyvenančiu ar turinčiu pilietybę) nepatikimomis laikomose valstybėse ar teritorijose (jei taikoma). Jeigu subtiekėjo padėtis neatitinka bent vieno iš nurodytų reikalavimų, Pirkėjas reikalauja pakeisti šį subtiekėją reikalavimus atitinkančiu subtiekėju. Pirkėjas per 5 (penkias) darbo dienas raštu informuoja Tiekėją apie sutikimą pasitelkti ir (ar) keisti naują subtiekėją, kurio pajėgumais Tiekėjas nesirėmė pirkimo dokumentuose numatytiems kvalifikacijos reikalavimams pagrįsti. Pirkėjui sutikus, Šalys pasirašo Susitarimą, kuris laikomas neatsiejama Sutarties dalimi.
3.2.10. Subtiekėjai, kurių pajėgumais Tiekėjas rėmėsi, kad atitiktų pirkimo dokumentuose nustatytus kvalifikacijos reikalavimus, gali būti keičiami tik šiais atvejais:
3.2.10.1. kai subtiekėjui iškelta bankroto byla, pradėtas bankroto procesas ne teismo tvarka, jis tampa nemokus arba yra nemokumo tikimybė, sustabdo ūkinę veiklą ar kai įstatymuose ir kituose teisės aktuose nustatyta tvarka susidaro analogiška situacija;
3.2.10.2. kai subtiekėjas dėl objektyvių priežasčių (pavyzdžiui, subtiekėjui atsisakius dalyvauti Sutarties vykdyme, nutrūkus teisiniams santykiams su Tiekėju ir pan.) nebegali vykdyti visų ar dalies Sutartyje numatytų įsipareigojimų;
3.2.10.3. Tiekėjas ar subtiekėjas privalo pakeisti subtiekėją, jei paaiškėja, kad jis neatitinka jam pirkimo dokumentuose keliamų reikalavimų.
3.2.11. Tiekėjo (ar subtiekėjų) specialistai, vykdantys Sutartį, gali būti keičiami šiais atvejais:
3.2.11.1. Tiekėjo iniciatyva dėl objektyvių priežasčių (pavyzdžiui, atostogų, ligos, nutrūkus darbo santykiams ir pan.), pateikus duomenis apie numatomą naujai skirti specialistą bei jo kvalifikaciją ir atitiktį kitiems pirkimo dokumentuose keliamiems reikalavimams patvirtinančius dokumentus;
3.2.11.2. Pirkėjo iniciatyva, jei Pirkėjas turi pagrįstų įtarimų, kad Tiekėjo Sutarties vykdymui paskirtas specialistas nekompetentingas vykdyti nustatytas pareigas;
3.2.11.3. Tiekėjas ar subtiekėjas privalo pakeisti specialistą, jei paaiškėja, kad jis neatitinka jam pirkimo dokumentuose keliamų reikalavimų.
3.2.12. Naujas specialistas ir (ar) subtiekėjas Tiekėjo prašymo pakeisti specialistą ir (ar) subtiekėją pateikimo metu turi atitikti pirkimo dokumentuose specialistui ir (ar) subtiekėjui keliamus reikalavimus ir Tiekėjo pasiūlyme nurodytas Kokybinių kriterijų reikšmes.
3.2.13. Tiekėjas privalo ne vėliau nei prieš 5 (penkias) darbo dienas iki numatomo subtiekėjo, kurio pajėgumais Tiekėjas rėmėsi, kad atitiktų pirkimo dokumentuose nustatytus kvalifikacijos reikalavimus, ir (ar) specialisto keitimo pateikti Pirkėjui šiuos dokumentus:
3.2.13.1. argumentuotą rašytinį prašymą pakeisti subtiekėją ir (ar) specialistą, paaiškinant keitimo aplinkybę. Pirkėjas pasilieka teisę paprašyti įrodymų, pagrindžiančių keitimo aplinkybę;
3.2.13.2. naujo subtiekėjo ir (ar) specialisto kvalifikaciją, atitiktį Kokybiniams kriterijams (jei taikoma), reikalaujamiems kokybės vadybos sistemos ir (arba) aplinkos apsaugos vadybos sistemos standartams (jei taikoma), pašalinimo pagrindų nebuvimą ir atitiktį nacionalinio saugumo interesams bei reikalavimams nebūti registruotu (nuolat gyvenančiu ar turinčiu pilietybę) nepatikimomis laikomose valstybėse ar teritorijose (jei taikoma) įrodančius dokumentus pagal Sutarties reikalavimus.
3.2.14. Pirkėjas, gavęs Tiekėjo prašymą su kitais Sutartyje nurodytais dokumentais, per 5 (penkias) darbo dienas įvertina keitimo galimybę ir raštu informuoja Tiekėją apie sutikimą pakeisti subtiekėją, kurio pajėgumais Tiekėjas rėmėsi, kad atitiktų pirkimo dokumentuose nustatytus kvalifikacijos reikalavimus, ir (ar) specialistą. Pirkėjui sutikus, Šalys pasirašo Susitarimą, kuris laikomas neatsiejama Sutarties dalimi.

3.3. Jungtinės veiklos partnerių keitimas

3.3.1. Tiekėjas, vykdantis Sutartį kaip tiekėjų grupė, veikianti jungtinės veiklos sutarties pagrindu, turi teisę atsisakyti jungtinės veiklos partnerio (toliau – Partneris), jei dėl objektyvių ir pagrįstų aplinkybių Partneris nebegali vykdyti Sutarties, įskaitant, bet neapsiribojant atvejais, kai Partneris neatitinka PĮ, VPĮ ar kitų teisės aktų nuostatų, kelia grėsmę nacionaliniam saugumui, Partneriui pritaikytos tarptautinės sankcijos kaip jos suprantamos Lietuvos Respublikos tarptautinių sankcijų įstatyme, Partnerio sunki finansinė būklė, lemianti Sutarties nevykdymą ir (ar) atsisakymą ją vykdyti ar atsirado kitos nenumatytos objektyvios priežastys, lemiančios Partnerio pasitraukimą iš jungtinės veiklos sutarties. 
3.3.2. Tiekėjas, vykdantis Sutartį kaip tiekėjų grupė, turi teisę pakeisti Partnerį, jei dėl reorganizavimo, įskaitant jungimą ir skaidymą, atskyrimo, restruktūrizavimo ar bankroto procedūras, pradinio Partnerio teises ir pareigas visiškai arba iš dalies perima kitas Partneris. Toks Partnerio pakeitimas negali lemti kitų esminių Sutarties pakeitimų ir taip negali būti siekiama išvengti PĮ, VPĮ ir kitų teisės aktų taikymo.
3.3.3. Tiekėjas privalo ne vėliau nei prieš 10 (dešimt) darbo dienų iki numatomo Partnerio keitimo arba atsisakymo pateikti Pirkėjui šiuos dokumentus: 
3.3.3.1. argumentuotą prašymą pakeisti Tiekėjo sudėtį ir įrodymus, pagrindžiančius bent vieną Partnerio atsisakymo ar keitimo aplinkybę, nurodytą Sutartyje; 
3.3.3.2. naujos jungtinės veiklos sutarties ar esamos jungtinės veiklos sutarties pakeitimo projektą, kuriame, jeigu Partneris pasitraukia, turi būti nurodyta, kad pasitraukiančiojo Partnerio įsipareigojimus visa apimtimi perima pasiliekantysis Partneris ir (ar) naujai pasitelktas Partneris; 
3.3.3.3. pasiliekančiojo ar naujai pasitelkiamo Partnerio kvalifikaciją patvirtinančius dokumentus. Visais atvejais pasiliekančiojo Partnerio ar naujai pasitelkto Partnerio kvalifikacija turi būti ne žemesnė nei pasitraukiančiojo Partnerio (atitinkanti pirkimo dokumentuose nustatytus kvalifikacijos reikalavimus, kuriuos atitiko pasitraukiantysis Partneris, ir atitinkanti pasitraukiančiojo Partnerio pasiūlyme nurodytą specialistų kvalifikaciją ir kitas sąlygas pirkimo dokumentuose nustatytiems Kokybiniams kriterijams pagrįsti (jei taikoma). Jei pasitelkiamas naujas Partneris, taip pat, vadovaujantis pirkimo dokumentuose nurodytais reikalavimais, pateikiami dokumentai, pagrindžiantys pasitelkiamo Partnerio pašalinimo pagrindų nebuvimą ir atitiktį nacionalinio saugumo interesams bei reikalavimams nebūti registruotu (nuolat gyvenančiu ar turinčiu pilietybę) nepatikimomis laikomose valstybėse ar teritorijose (jei taikoma).  
3.3.4. Pirkėjas, gavęs Tiekėjo prašymą su kitais Sutartyje nurodytais dokumentais, per 10 (dešimt) darbo dienų įvertina keitimo galimybes ir raštu informuoja Tiekėją apie sutikimą arba apie l nesutikimą  atsisakyti ar pakeisti Partnerį. Pirkėjui sutikus, Šalys pasirašo Susitarimą, kuris laikomas neatsiejama Sutarties dalimi. Prieš Susitarimo pasirašymą, Pirkėjui pateikiama naujos jungtinės veiklos sutarties ar esamos jungtinės veiklos sutarties pakeitimo kopija arba nuorašas.

3.4.	Susitarimai dėl tiesioginio atsiskaitymo su subtiekėjais

3.4.1.	Subtiekėjams pageidaujant, Pirkėjas su jais atsiskaitys tiesiogiai. Pirkėjas numato tiesioginio atsiskaitymo galimybę su Sutartyje nurodytais subtiekėjais tokiomis sąlygomis ir tvarka: 
3.4.1.1.	sudarius Sutartį, Tiekėjas ne vėliau negu Sutartis pradedama vykdyti, įsipareigoja Pirkėjui raštu pateikti tuo metu žinomų subtiekėjų pavadinimus, atstovus ir kontaktinius duomenis. Pirkėjas taip pat reikalauja, kad Tiekėjas informuotų apie minėtos informacijos pasikeitimus Sutarties vykdymo metu, taip pat apie naujus subtiekėjus, kuriuos jis ketina pasitelkti vėliau;
3.4.1.2.	Pirkėjas ne vėliau kaip per 3 (tris) darbo dienas nuo Bendrųjų sąlygų 3.4.1.1 papunktyje nurodytos informacijos gavimo dienos raštu informuoja subtiekėjus apie tiesioginio atsiskaitymo galimybę;
3.4.1.3.	subtiekėjas, norėdamas pasinaudoti tokia galimybe, raštu pateikia prašymą Pirkėjui. Kai subtiekėjas išreiškia norą pasinaudoti tiesioginio atsiskaitymo galimybe, sudaroma trišalė sutartis tarp Pirkėjo, Tiekėjo ir šio subtiekėjo, kurioje aprašoma tiesioginio atsiskaitymo su subtiekėju tvarka, atsižvelgiant į Sutartyje ir subtiekimo sutartyje nustatytus reikalavimus;
3.4.1.4.	tiesioginio atsiskaitymo su subtiekėjais galimybė nekeičia Tiekėjo atsakomybės dėl Sutarties įvykdymo.

4.	ŠALIŲ BENDRADARBIAVIMAS

4.1.	Šalių bendradarbiavimo pareiga

4.1.1.	Vykdydamos Sutartį, Šalys privalo maksimaliai bendradarbiauti ir operatyviai keistis informacija, taip pat pateikti viena kitai rašytinius pranešimus nedelsiant apie tai, kad atsirado ar egzistuoja bet koks įvykis, sąlyga ar aplinkybė, kuri gali paveikti Sutarties vykdymą ar sąlygoti jos pažeidimą. 
4.1.2.	Šalys įsipareigoja užtikrinti, kad viena kitai teiks dokumentus ir (ar) kitą informaciją, kurie yra būtini Šalių tinkamam įsipareigojimų įvykdymui pagal Sutartį.
4.1.3.	Jeigu Šalis susiduria su Sutarties vykdymo kliūtimi, ji turi nedelsdama, bet ne vėliau kaip per 5 (penkias) darbo dienas, informuoti kitą Šalį apie tokias kliūtis, pateikdama informaciją ir, jei kita Šalis reikalauja, sutartinių įsipareigojimų vykdymo negalimumą pagrindžiančius dokumentus, bei imtis visų nuo jos priklausančių protingų priemonių toms kliūtims pašalinti. 

4.2.	Kontaktiniai asmenys

4.2.1.	Kiekviena iš Šalių Sutarties sudarymo metu privalo paskirti kontaktinį (-ius) asmenį (-is), atsakingą (-us) už Sutarties vykdymą, ir nurodyti jų kontaktinius duomenis Specialiosiose sąlygose. 
4.2.2.	Laikoma, kad paskirtieji Šalių kontaktiniai asmenys yra atsakingi už Sutarties vykdymą, turi Šalių įgaliojimus veikti jų vardu vykdant Sutartį ir priimti sprendimus Sutarties vykdymo klausimais, išskyrus Šalies atstovo pakeitimą kitu ir Sutarties keitimą. 
4.2.3.	Tuo atveju, kai Šalis nori atšaukti paskirtąjį kontaktinį asmenį ir paskirti kitą asmenį arba nori paskirti kitą asmenį laikinai vykdyti kontaktinio asmens funkcijas kontaktinio asmens laikino negalėjimo vykdyti savo funkcijas laikotarpiu, Šalis privalo iš anksto apie tai informuoti kitą Šalį ir pateikti kitai Šaliai tokio asmens kontaktinius duomenis: vardą, pavardę, el. paštą ir telefono numerį.
4.2.4.	Tuo atveju, kai paaiškėja, kad Šalies kontaktinis asmuo laikinai negali vykdyti savo pareigų (dėl ligos, traumos ar kitų nenumatytų priežasčių), Šalis privalo nedelsdama, bet ne vėliau nei kitą darbo dieną, paskirti kitą kontaktinį asmenį laikinai vykdyti kontaktinio asmens funkcijas ir pranešti apie tai kitai Šaliai. Keičiant kontaktinių asmenų funkcijas atliekančius asmenis Susitarimas, vadovaujantis Bendrųjų sąlygų 20.6 punktu, nesudaromas. 

5.	SUTARTIES VYKDYMO METU PATEIKIAMI DOKUMENTAI

5.1.	Dokumentų kalba

5.1.1.	Visi tinkamam Sutarties vykdymui reikalingi dokumentai turi būti parengti lietuvių kalba, nebent Specialiosiose sąlygose yra nurodyta kitaip.
5.1.2.	Jei Prekių naudojimui būtiniems dokumentams reikalingas vertimas, už jų vertimą atsako Tiekėjas ir su tuo susijusios išlaidos tenka Tiekėjui. Jei Tiekėjas Prekių naudojimui būtinus dokumentus verčia savarankiškai, jis atsako už šių dokumentų vertimo tikslumą.

5.2.	Naudojimo instrukcijos

5.2.1.	Jeigu Tiekėjas turi parengti ir (ar) pateikti Pirkėjui Prekių naudojimo instrukcijas, jos turi būti aiškios ir detalios, kad Pirkėjas, vadovaudamasis jomis, galėtų tinkamai naudoti patiektas Prekes.
5.2.2.	Tuo atveju, kai pagal Sutartį turi būti vykdomi mokymai ir (arba) atliekami bandymai, Tiekėjas privalo perduoti Pirkėjui naudojimo instrukcijas prieš tokius mokymus ir (arba) bandymus, o po mokymų ir (arba) bandymų patikslinti ir papildyti naudojimo instrukcijas, atsižvelgdamas į mokymų ir (arba) bandymų eigą ir rezultatus.

5.3. Klaidos dokumentuose

5.3.1. Šalys, pastebėjusios klaidas ar trūkumus Sutarties vykdymui reikalinguose dokumentuose, privalo nedelsdamos, bet ne vėliau negu per 3 (tris) darbo dienas nuo klaidų ar trūkumų pastebėjimo, informuoti viena kitą apie tokias klaidas ar trūkumus. Šalys turi šią pareigą per visą Sutarties galiojimo laiką iki Tiekėjas įvykdys visus garantinius įsipareigojimus pagal Sutartį. 
5.3.2. Šalys privalo nedelsdamos organizuoti klaidų ar trūkumų ištaisymą Sutarties vykdymui reikalinguose dokumentuose, jeigu tai yra privaloma pagal įstatymus arba būtina tam, kad būtų galima tinkamai įvykdyti Sutartį.

6.	PREKIŲ TIEKIMAS. PREKIŲ PRISTATYMAS IR PREKIŲ PRIĖMIMAS 

6.1.	Prekių pristatymas

6.1.1.	Tiekėjas privalo organizuoti Prekių tiekimą taip, kad patiektų Prekes ir dokumentus Pirkėjui taip, kad Pirkėjas turėtų laiko pareikšti dėl jų savo pastabas, o Tiekėjas spėtų juos pakoreguoti taip, kad Prekės būtų pristatytos laiku laikantis Sutartyje nurodytų terminų. Prekių tikrinimo, dokumentų derinimo ir kitos procedūros nepratęsia Prekių tiekimo terminų.
6.1.2. Prekių tiekimas laikomas užbaigtu, kai yra įvykdytos visos šios sąlygos: 
6.1.2.1.	Tiekėjas pristatė visas (ar jų dalį, jei numatytas Prekių pristatymas dalimis) Prekes pagal Sutarties ir įstatymų bei kitų teisės aktų reikalavimus (ir kai suteiktos visos susijusios paslaugos, jei to reikalaujama);
6.1.2.2.	Tiekėjas perdavė Pirkėjui visą reikalingą dokumentaciją, įskaitant naudojimo instrukcijas, sertifikatus ir garantijas (jei to reikalaujama);
6.1.2.3.	Tiekėjas apmokė Pirkėjo personalą, kaip naudoti Prekes (jeigu to reikalaujama);
6.1.2.4.	Tiekėjas atliko bandymus (jei to reikalaujama);
6.1.2.5. buvo pasirašytas Prekių perdavimo-priėmimo aktas ar Prekių perdavimo-priėmimo aktai, jei numatytas Prekių pristatymas dalimis, ar kitas Sutartyje numatytas dokumentas, nuo kurio pasirašymo laikoma, kad Prekės buvo priimtos;
6.1.2.6. Tiekėjas per Pirkėjo nurodytą terminą pašalina per Prekių priėmimą pastebėtus Prekių ar pateikiamų Tiekėjo dokumentų trūkumus;
6.1.2.7. Tiekėjas įvykdė kitas sąlygas, numatytas įstatymuose bei kituose teisės aktuose, Sutartyje ir pasiūlyme, kurios turi būti įvykdytos tam, kad būtų laikoma, jog Prekių tiekimas yra užbaigtas, ir pateikė Pirkėjui tai įrodančius dokumentus.

6.2.	Prekių perdavimas – priėmimas

6.2.1.	Tiekėjas privalo pristatyti ir perduoti Prekes Pirkėjui, o Pirkėjas privalo kokybiškas ir Sutarties bei įstatymų ir kitų teisės aktų reikalavimus atitinkančias Prekes priimti. Prekės pristatomos Specialiosiose sąlygose nurodytais terminais ir adresu (-ais), pristatymą iš anksto suderinus su Pirkėju.  
6.2.2.	Kiekvienos Prekių dalies pristatymui ir priėmimui taikoma tokia pati tvarka, kaip visų Prekių pristatymui ir priėmimui, nebent Specialiosiose sąlygose numatyta kitaip. 
6.2.3. Prekių pristatymo išlaidos bei Prekių praradimo ar sugadinimo ar atsitiktinio žuvimo rizika iki jų perdavimo Pirkėjui, iki Šalims pasirašius Prekių perdavimo – priėmimo aktą, priklauso Tiekėjui. Jei Pirkėjas patirtų kokių nors išlaidų, susijusių su Prekių įvežimu į Lietuvos Respubliką ar jų pristatymu Pirkėjui, Tiekėjas atlygina tokias išlaidas, ne vėliau nei per 10 (dešimt) kalendorinių dienų pagal atskirai pateiktą sąskaitą. Prekės turi būti patiekiamos gamintojo pakuotėje (netaikoma, jei perkamos nenaujos Prekės, pagal savo pobūdį nėra įpakuojamos, ir (ar) jei perkama ne pilna pakuotė). Prekių pakuotė turi atitikti atsparumo pakrovimo ir iškrovimo darbams reikalavimus, apsaugoti nuo meteorologinių ir kitų veiksnių įtakos Prekių gabenimo ir sandėliavimo metu.
6.2.4. Prekės perduodamos Šalims pasirašant Prekių perdavimo–priėmimo aktą, kuris pasirašomas 2 (dviem) vienodą teisinę galią turinčiais egzemplioriais (išskyrus atvejus, kai Prekių perdavimo–priėmimo aktas pasirašomas saugiu elektroniniu parašu), po vieną kiekvienai Šaliai. Prekių perdavimo-priėmimo aktą parengia ir iš Tiekėjo pusės pasirašytą Pirkėjui pateikia Tiekėjas. Pirkėjas turi teisę koreguoti / taisyti / pildyti Tiekėjo pateiktą Prekių perdavimo-priėmimo aktą. Jeigu Prekių perdavimo-priėmimo akto forma yra numatyta Specialiųjų sąlygų prieduose, Tiekėjas privalo vadovautis numatyta forma. Jeigu Prekių perdavimo–priėmimo akto, kaip atskiro dokumento, reikalauti neprivaloma, Šalys susitaria, ir tai aiškiai nurodo Specialiosiose sąlygose, jog Prekių perdavimo–priėmimo aktu laikoma Sąskaita, o Prekės laikomos priimtomis nuo Sąskaitos pasirašymo, t. y. kai Pirkėjas priima Tiekėjo pateiktą Sąskaitą. 
6.2.5.	Tiekėjui pristačius Prekes, Pirkėjas atlieka jų patikrinimą ir ne vėliau kaip per 5 (penkias) darbo dienas nuo faktinio Prekių perdavimo turi:
6.2.5.1.	priimti Prekes, pasirašydamas Prekių perdavimo–priėmimo aktą, arba
6.2.5.2.	priimti Prekes su išlygomis, pasirašydamas Prekių perdavimo–priėmimo aktą ir Prekių patikrinimo metu sudarytą defektų aktą, kuriame Pirkėjas privalo nurodyti per Prekių priėmimą pastebėtus Prekių ar pateikiamų Tiekėjo dokumentų trūkumus (toliau – Defektų aktas), arba
6.2.5.3.	atsisakyti priimti Prekes ar jų dalį ir įteikti (arba išsiųsti) Defektų aktą Tiekėjui dėl netinkamų Prekių ar jų dalies. 
6.2.6.	Prekių perdavimo–priėmimo akte turi būti nurodoma data, kada Tiekėjas pristatė visas Prekes (ar atitinkamą jų dalį, kai Sutartyje numatytas pristatymas dalimis) ir pateikė visus reikiamus dokumentus. 
[bookmark: _Toc140598863]6.2.7.	Pirkėjas turi teisę atsisakyti priimti Prekes, jei yra nustatoma nukrypimų nuo įstatymų ir Sutarties reikalavimų, bloginančių Prekių kokybę, – tai yra, kai Prekės neturi įstatymuose ir (ar) Sutartyje numatytų arba įprastai reikalaujamų savybių ir (arba) negali būti naudojamos pagal paskirtį. Prekes, neatitinkančias Sutarties, įstatymų bei kitų teisės aktų (jei taikoma) reikalavimų, Tiekėjas privalo atsiimti savo sąskaita nedelsiant, taip pat Pirkėjo reikalavimu atlyginti tokių Prekių saugojimo išlaidas.
6.2.8.	Jeigu nustatoma Prekių trūkumų, kurie nereiškia neatitikimo Sutartyje nustatytiems reikalavimams, ir jų pašalinimas netrukdo Pirkėjui naudotis Prekėmis pagal paskirtį, Pirkėjas privalo priimti Prekes su išlygomis, sudaryti Defektų aktą ir nustatyti Specialiosiose sąlygose nurodytus  terminus Tiekėjui pašalinti Prekių trūkumus.
6.2.9.	Tiekėjas privalo pašalinti Prekių trūkumus per Pirkėjo nurodytus terminus, vadovaudamasis Bendrųjų sąlygų 7.3 poskyriu „Prekių trūkumų šalinimas“. Jeigu Tiekėjas praleidžia Prekių trūkumų pašalinimo terminus, taikomos Bendrųjų sąlygų 7.4 poskyrio „Pirkėjo teisės, Tiekėjui nepašalinus Prekių trūkumų“ nuostatos. 
6.2.10.	Prekių praradimo ar sugadinimo ar atsitiktinio žuvimo rizika Pirkėjui iš Tiekėjo pereina nuo Prekių perdavimo-priėmimo akto pasirašymo momento. 
6.2.11.	Pirkėjas turi teisę naudotis Prekėmis tik po Prekių perdavimo-priėmimo akto pasirašymo. 
6.2.12. Jeigu Tiekėjas Prekes pristatė per Specialiosiose sąlygose nustatytą Prekių pristatymo terminą, tačiau jos turi trūkumų ir Tiekėjas šių trūkumų neištaiso per Pirkėjo nustatytus terminus, Tiekėjui iki tinkamų Prekių pristatymo dienos taikomos Bendrųjų sąlygų 17.5 punkte ar Specialiosiose sąlygose nurodyto dydžio netesybos. 
6.2.13. Jeigu Prekių priėmimo metu ar Sutarties vykdymo metu nustatoma, kad Tiekėjas nepasiekė Kokybinių kriterijų (jeigu tokie buvo nustatyti), Tiekėjas privalo sumokėti 3 (trijų) proc. dydžio baudą nuo pradinės Sutarties vertės už kiekvieną pažeidimo atvejį bei pašalinti pažeidimus per Pirkėjo nurodytą terminą. Specialiosiose sąlygose gali būti nurodytos kitokio dydžio bauda.

7.	TIEKĖJO GARANTINIAI ĮSIPAREIGOJIMAI

7.1.	Garantiniai terminai

7.1.1.	Prekėms taikomas teisės aktuose nustatytas ir (ar) gamintojo taikomas garantinis terminas, jeigu Tiekėjo pasiūlyme, Techninėje specifikacijoje ar Specialiosiose sąlygose nėra nurodytas kitas garantinis terminas. Jeigu garantinis terminas nėra niekur nustatytas, Prekėms taikomas 24 (dvidešimt keturių) mėnesių garantinis terminas. Garantinis terminas pradedamas skaičiuoti nuo pristatytų Prekių perdavimo–priėmimo akto pasirašymo dienos arba nuo pristatytų Prekių eksploatacijos dienos (neįskaitytinai), nurodant tai Specialiosiose sąlygose.
7.1.2.	Garantiniai terminai sustabdomi tiek laiko, kiek Pirkėjas negali tinkamai naudoti Prekių dėl nustatytų Prekių trūkumų, už kuriuos atsako Tiekėjas. Jeigu Pirkėjas dėl Prekių trūkumų negali naudoti tik apibrėžtos Prekių dalies, garantiniai terminai sustabdomi tik tokios dalies atžvilgiu. 
7.1.3.	Tiekėjas neatsako už Prekių trūkumus, kurie atsirado dėl Prekių normalaus susidėvėjimo, jų netinkamo naudojimo ar priežiūros arba Pirkėjo, jo personalo arba trečiųjų asmenų kaltės, su sąlyga, kad nėra Tiekėjo kaltės dėl tokių Prekių trūkumų, Prekių netinkamo naudojimo ar priežiūros.

7.2.	Pretenzijos dėl Prekių trūkumų

7.2.1.	Pirkėjas, per garantinius terminus nustatęs Prekių trūkumų, turi ne vėliau nei iki garantinio termino pabaigos, pareikšti rašytinę pretenziją Tiekėjui ir nustatyti Specialiosiose sąlygose nurodytus terminus Prekių trūkumams pašalinti. Reagavimo į Pirkėjo pretenziją  ir Prekių trūkumų pašalinimo maksimalūs terminai nustatyti Specialiosiose sąlygose.
7.2.2.	Tiekėjas privalo neatlygintinai pašalinti visus Prekių trūkumus, už kuriuos atsako Tiekėjas, per Pirkėjo pretenzijoje nustatytus terminus, kurie skaičiuojami nuo pretenzijos pateikimo dienos, pretenzijos pateikimo dienos neskaičiuojant. 
7.2.3. Jei Tiekėjas nepripažįsta Prekių trūkumų, kiekviena iš Šalių turi teisę reikalauti skirti ekspertizę. Jei Tiekėjas ilgiau nei 10 (dešimt) dienų nuo Pirkėjo kreipimosi neatsako / nepasitelkia nepriklausomo su Pirkėju suderinto (Pirkėjas negali nepagrįstai neduoti pritarimo Tiekėjui pasitelkti siūlomą ekspertą) eksperto ginčui spręsti ar (ir) jei ginčas užtruko ilgiau nei 30 (trisdešimt) dienų nuo Pirkėjo pirmojo kreipimosi, tai Pirkėjas turi teisę savarankiškai kreiptis dėl ekspertizės atlikimo. Tokiu atveju ekspertizės išlaidas padengia: 
7.2.3.1. jei Prekės atitinka Sutartyje ir įstatymuose bei kituose teisės aktuose nurodytus reikalavimus – Pirkėjas;
7.2.3.2. jei Prekės neatitinka Sutartyje ir įstatymuose bei kituose teisės aktuose nurodytų reikalavimų – Tiekėjas.
7.2.4. Šalys ekspertizės išlaidas viena kitai apmoka per 10 (dešimt) dienų po ekspertizės išvadų pateikimo dienos, ekspertizės išvadų pateikimo dienos neskaičiuojant. 
7.2.5. Ekspertizės išvados Šalims yra privalomos.
7.2.6. Pirkėjas nepraranda teisės pareikšti pretenziją dėl Prekių trūkumų, o Tiekėjas turi pareigą neatlygintinai pašalinti visus Prekių trūkumus, nepriklausomai nuo to, ar tie trūkumai galėjo būti nustatyti Prekių perdavimo – priėmimo akto pasirašymo metu.

7.3.	Prekių trūkumų šalinimas

7.3.1.	Tiekėjas privalo nemokamai pašalinti Prekių trūkumus, sutaisydamas Prekes ar jų dalį arba pakeisdamas Prekę nauja Preke ar jos dalimi, o jeigu to neįmanoma padaryti – pakeisti Prekes kitomis naujomis kokybiškomis ir Sutarties reikalavimus atitinkančiomis Prekėmis. 
7.3.2.	Pirkėjas privalo suteikti prieigą Tiekėjui atlikti Prekių trūkumų pašalinimą, kad Tiekėjas galėtų atlikti tai per nustatytus terminus. Jei Prekių trūkumai šalinami Prekių naudojimo vietoje, Pirkėjas ir Tiekėjas privalo susitarti dėl Prekių trūkumų šalinimo laiko.
7.3.3.	Jeigu Prekės jų trūkumų pašalinimui turi būti pristatytos į Tiekėjo nurodytą vietą (t. y. garantinis remontas atliekamas ne Pirkėjo patalpose), Tiekėjas privalo arba pats paimti ir pristatyti Prekes garantiniam remontui, o suremontuotas grąžinti Pirkėjui, arba kompensuoti Pirkėjui jo patirtas išlaidas.
7.3.4. Sutaisytoje Prekių dalyje pakartotinai nustačius Prekių trūkumų, Tiekėjas privalo pakeisti Prekes naujomis kokybiškomis Prekėmis, nebent Pirkėjas raštu sutiktų Prekes dar kartą taisyti.
7.3.5.	Pašalinus Prekių trūkumus, garantinis terminas sutaisytajai Prekių daliai ar naujoms Prekėms (ar jų dalims) vėl pradedamas skaičiuoti nuo tinkamai sutaisytų Prekių dalių ar pakeistų Prekių (ar jų dalių) perdavimo Pirkėjui dienos, t. y. Bendrųjų sąlygų 7.1.1 punkte numatytas garantinis terminas skaičiuojamas iš naujo sutaisytosios ar pakeisto Prekių dalies arba pačios pakeistos naujos Prekės atžvilgiu.
7.3.6.	Jeigu Prekių trūkumų šalinimas gali turėti įtakos Prekių funkcionalumui, Pirkėjas gali pareikalauti Tiekėjo pakartotinai atlikti bandymus, atliktus pagal Sutartį (jei tokie buvo numatyti). Pirkėjas privalo raštu pateikti Tiekėjui tokį reikalavimą per 30 (trisdešimt) dienų po Prekių trūkumų pašalinimo. Tokie bandymai atliekami pagal anksčiau atliktų bandymų sąlygas, išskyrus tai, kad jie visais atvejais turi būti atliekami Tiekėjo rizika ir sąskaita.
7.3.7. Pirkėjo prašymu Tiekėjas privalo iš anksto jam raštu pateikti Prekių trūkumų pašalinimo aprašymą, taip pat, esant reikalui, pateikti Pirkėjui patikslintą Prekių trūkumų pašalinimo aprašymą po jo užbaigimo. 
7.3.8. Šalindamas Prekių trūkumus arba keisdamas trūkumus turinčias Prekes, Tiekėjas privalo nustatyti ir pašalinti pirminę trūkumų priežastį, kad tokie trūkumai nepasikartotų.
7.3.9.	Tiekėjas, pašalinęs visus Prekių trūkumus, privalo apie tai informuoti Pirkėją.
7.3.10.	Pirkėjas per 5 (penkias) darbo dienas po Tiekėjo pranešimo apie Prekių trūkumų pašalinimą pateikimo, pranešimo pateikimo dienos neįskaičiuojant, privalo patikrinti trūkumus, nurodytus Defektų akte arba Pirkėjo pretenzijoje, ir raštu patvirtinti, kurie Prekių trūkumai buvo pašalinti.

7.4.	Pirkėjo teisės, Tiekėjui nepašalinus Prekių trūkumų

7.4.1.	Jeigu Tiekėjas atsisako pašalinti arba nepašalina Prekių trūkumų per Pirkėjo nustatytus terminus, Pirkėjas turi teisę:
7.4.1.1.	pašalinti Prekių trūkumus pats arba pasamdydamas trečiuosius asmenis, iš anksto apie tai informuodamas Tiekėją, ir pareikalauti Tiekėjo atlyginti Prekių ekspertizės ir (ar) Prekių trūkumų šalinimo išlaidas ir padengti patirtus nuostolius; arba
7.4.1.2.	reikalauti sumažinti Tiekėjui mokėtiną sumą ir grąžinti dėl šios sumos sumažinimo susidariusią permoką per 30 (trisdešimt) dienų nuo Tiekėjui nustatyto termino pašalinti Prekių trūkumus pabaigos; arba
7.4.1.3. grąžinti Prekes Tiekėjui ir nemokėti už tokias Prekes ar reikalauti grąžinti Tiekėjui sumokėtą sumą bei nutraukti Sutartį.
7.4.2.	Tiekėjui pagal Sutartį mokėtina suma sumažinama tiek, kiek sumažėja Prekių vertė Pirkėjui dėl Prekių trūkumų, jeigu tokia Prekių vertė gali būti išskaitoma iš bendros Prekių vertės. Į Prekių vertės sumažėjimą, be kita ko, įskaičiuojamos Pirkėjo išlaidos Prekių trūkumų įvertinimui ir šalinimui (jei tokių Prekių kaina buvo nurodyta pirkimo metu), Pirkėjo esamų ar būsimų išlaidų Prekių eksploatavimui padidėjimas (jeigu tokios išlaidos buvo vertinamos pirkimo metu).
7.4.3.	Tiekėjas privalo patenkinti Pirkėjo pagal Bendrųjų sąlygų 7.4.1.1, 7.4.1.2 ir 7.4.1.3. punktuose pareikštą piniginį reikalavimą per 30 (trisdešimt)  dienų arba per ilgesnį Pirkėjo reikalavime nurodytą protingą terminą. 
7.4.4.	Už vėlavimą pašalinti Prekių trūkumus, Pirkėjas turi teisę reikalauti Tiekėjo sumokėti Bendrųjų sąlygų 17.5 punkte ar Specialiosiose sąlygose nustatyto dydžio netesybas, kol bus pašalinti Prekių trūkumai.

8.	PRISTATYMO TERMINAI

8.1.	Pristatymo terminai ir Prekių tiekimo grafikas

8.1.1.	Tiekėjas privalo pristatyti Prekes laikydamasis terminų, nurodytų Specialiosiose sąlygose. 
8.1.2.  Tiekėjas turi teisę prašyti Prekių pristatymo termino pratęsimo, tačiau tik vieną kartą ir tik tuo atveju, jei atsiranda uždelsimas, kliūčių ar trukdymų, kurių atsiradimui Tiekėjas neturi įtakos ir už kuriuos jis neatsako ir kurie sukelti ir priskirtini tretiesiems asmenims, ar kitų aplinkybių, kurių Tiekėjas negalėjo iš anksto numatyti. Aplinkybės, kuriomis grindžiama būtinybė pratęsti Prekių pristatymo terminą, jokiu būdu negali priklausyti nuo Tiekėjo. Kiekvienu tokiu atveju, Tiekėjas raštu nedelsdamas, bet ne vėliau kaip per 5 (penkias) darbo dienas nuo tokių aplinkybių atsiradimo, apie tai praneša Pirkėjui, pateikdamas minėtų aplinkybių egzistavimo įrodymus. Nurodytas aplinkybes vertina Pirkėjas. Pirkėjui sutikus, Prekių pristatymo terminas gali būti pratęsiamas tik minėtų aplinkybių egzistavimo laikotarpiui, bet ne ilgiau nei 30 (trisdešimties) kalendorinių dienų laikotarpiui. Tokiu atveju Šalys sudaro Susitarimą, kuriuo turi būti pratęstas Prekių pristatymo terminas tiek, kiek dėl kliūčių šalinimo faktiškai vėluos Prekių pristatymas.
8.1.3.	Jei taikytina, Pirkėjas privalo ne vėliau kaip per 14 (keturiolika) darbo dienų nuo Sutarties įsigaliojimo arba per kitą pirkimo dokumentuose nurodytą terminą parengti ir pateikti Tiekėjui suderinimui Prekių tiekimo grafiką (toliau – Grafikas).
8.1.4.	Jei aktualu, Grafike turi būti pažymėta, kurios Prekės gali būti pristatomos lygiagrečiai, o kurios gali būti pristatomos tik numatytu eiliškumu.
8.1.5. Jeigu Prekių pristatymas atsilieka nuo Grafiko, Tiekėjas privalo atnaujinti Grafiką taip, kad nebūtų pažeisti pristatymo terminai, ir pateikti Pirkėjui paaiškinimus, kokiais būdais užtikrins, jog nebūtų pažeisti Sutartyje nustatyti terminai. Atnaujintame Grafike turi būti pažymėti visi atnaujinimai tokiu būdu, kad būtų lengva juos pastebėti. Ši sąlyga netaikoma, kai Tiekėjas įgyja teisę į pristatymo terminų pratęsimą, – tokiu atveju Tiekėjas turi pateikti Pirkėjui atnaujintą Grafiką, atsižvelgdamas į pratęstus pristatymo terminus.

8.2.	Netesybos už Prekių pristatymo vėlavimą

8.2.1.	Jeigu Tiekėjas praleidžia Prekių pristatymo terminus, nustatytus Specialiosiose sąlygose, Tiekėjui iki Prekių pristatymo taikomos Bendrųjų sąlygų 17.5 punkte ar Specialiosiose sąlygose nurodyto dydžio netesybos, skaičiuojamos nuo Prekių pristatymo termino pabaigos (neįskaitytinai) iki Prekių pristatymo datos (įskaitytinai), nustatytos pagal Prekių perdavimo–priėmimo aktą.
8.2.2.	Tiekėjui praleidus Prekių dalies pristatymo terminą, netesybos skaičiuojamos nuo Prekių dalies pristatymo termino pabaigos (neįskaitytinai) iki Prekių dalies pristatymo datos (įskaitytinai), nustatytos pagal Prekių perdavimo–priėmimo aktus.


9.	PRIEVOLIŲ PAGAL SUTARTĮ ĮVYKDYMO UŽTIKRINIMO BŪDAI

9.1. Šalių prievolių pagal Sutartį įvykdymas yra užtikrinamas Bendrųjų sąlygų 10 skyriaus ir Specialiųjų sąlygų 8 skyriuje nurodyta Sutarties įvykdymo užtikrinimo tvarka, Bendrųjų sąlygų 12.1.3 punkte nurodytu avanso grąžinimo užtikrinimu (jeigu Specialiosiose sąlygose yra nurodytas avanso dydis ir yra reikalaujama avanso užtikrinimo), Bendrosiose sąlygose  ar Specialiosiose sąlygose nurodytomis netesybomis. 
9.2. Tiekėjas privalo sumokėti Pirkėjui Bendrosiose sąlygose ar Specialiosiose sąlygose nurodytas netesybas per 30 (trisdešimt) dienų nuo Pirkėjo pareikalavimo.
9.3. Jeigu Tiekėjas vėluoja vykdyti užsakymą, tiekti Prekes ar ištaisyti jų trūkumus (įskaitant ir vėlavimus po Sutarties pabaigos) arba nevykdo kitų sutartinių įsipareigojimų, Pirkėjas nuo kitos nei nustatytas terminas dienos Tiekėjui skaičiuoja Bendrųjų sąlygų 17.5 punkte ar Specialiosiose sąlygose nurodyto dydžio netesybas už kiekvieną uždelstą dieną nuo laiku neperduotų Prekių ar Prekių, turinčių trūkumų, kainos be PVM (jei atskirų Prekių kaina nenurodyta, taikoma atitinkamos Prekių grupės/etapo/komplekto kaina, o jei ir tokia nenurodyta – bendra sutarties kaina be PVM). 

10.	SUTARTIES ĮVYKDYMO UŽTIKRINIMAS (JEI TAIKOMA) 

10.1. Šio skyriaus nuostatos taikomos tuomet, jei Specialiosiose sąlygose numatyta, kad tinkamam Sutarties įvykdymui užtikrinti Tiekėjas turi pateikti banko garantiją arba draudimo bendrovės laidavimo draudimo raštą arba kitą Specialiosiose sąlygose nurodytą sutartinių įsipareigojimų įvykdymo užtikrinimą.
10.2. Tiekėjas ne vėliau kaip per 10 (dešimt) darbo dienų nuo Sutarties pasirašymo dienos turi pateikti Pirkėjui Specialiųjų sąlygų 8.1 ir 8.2 punktuose nurodytos rūšies ir dydžio Sutarties įvykdymo užtikrinimą – pirmo pareikalavimo banko garantiją arba draudimo bendrovės laidavimo draudimo raštą (kartu su laidavimo draudimo raštu turi būti pateiktas ir pasirašytas draudimo liudijimas (polisas) bei dokumentas, įrodantis, kad draudimo įmoka už išduotą laidavimo draudimo raštą yra sumokėta), atitinkantį Bendrųjų sąlygų 10 skyriaus reikalavimus (toliau – Sutarties įvykdymo užtikrinimas). Esant poreikiui, gavus Tiekėjo prašymą, šis terminas gali būti pratęstas Šalių suderintam terminui.
10.3. Jei Tiekėjas nepateikia Pirkėjui Sutartyje nustatyto turinio Sutarties įvykdymo užtikrinimo per Sutartyje nustatytą terminą, laikoma, kad Tiekėjas atsisakė sudaryti Sutartį ir Pirkėjas turi teisę PĮ, VPĮ nustatyta tvarka pasiūlyti sudaryti Sutartį kitam tiekėjui. 
10.4. Prieš pateikdamas Sutarties įvykdymo užtikrinimą, Tiekėjas gali prašyti Pirkėjo patvirtinti, kad Pirkėjas sutinka priimti Tiekėjo siūlomą Sutarties įvykdymo užtikrinimą. Tokiu atveju, Pirkėjas privalo atsakyti Tiekėjui ne vėliau kaip per 3 (tris) darbo dienas nuo Tiekėjo prašymo gavimo dienos. 
10.5. Sutarties įvykdymo užtikrinime bankas (draudimo bendrovė) privalo neatšaukiamai ir besąlygiškai įsipareigoti ne vėliau kaip per 15 (penkiolika) dienų nuo Pirkėjo raštiško pranešimo apie Tiekėjo Sutartyje nustatytų prievolių pažeidimą, dalinį ar visišką jų nevykdymą arba netinkamą vykdymą gavimo dienos, sumokėti Pirkėjui Sutarties įvykdymo užtikrinime nurodytą sumą, pinigus pervedant į Pirkėjo sąskaitą.  
10.6. Sutarties įvykdymo užtikrinime negali būti nurodyta, kad bankas (draudimo bendrovė) atsako tik už tiesioginių nuostolių atlyginimą. Bankas (draudimo bendrovė) neturi teisės reikalauti, kad Pirkėjas pagrįstų savo reikalavimą. Pirkėjas pranešime bankui (draudimo bendrovei) nurodo, kad Sutarties įvykdymo užtikrinimo suma jam priklauso dėl to, kad Tiekėjas pažeidė Sutartyje nustatytas prievoles, iš dalies ar visiškai neįvykdė Sutartyje numatytų prievolių ar įvykdė jas netinkamai. Pirkėjas neįsipareigoja įrodyti realiai patirtų nuostolių ir Tiekėjas, pasirašydamas Sutartį ir pateikdamas Sutarties įvykdymo užtikrinimą, patvirtina, kad Sutarties įvykdymo užtikrinimo suma laikytina minimaliais neįrodinėjamais Pirkėjo nuostoliais, įskaitant netesybas už sutartinių įsipareigojimų netinkamą vykdymą. 
10.7. Sutarties įvykdymo užtikrinimas turi įsigalioti Specialiosiose sąlygose numatytą dieną. 
10.8. Sutarties įvykdymo užtikrinimo suma turi būti nurodoma ir išmokama eurais. 
10.9. Sutarties įvykdymo užtikrinimas turi būti surašytas lietuvių arba kita kalba (esant Pirkėjo prašymui, turi būti pateiktas vertimas į lietuvių kalbą). 
10.10. Sutarties įvykdymo užtikrinimas turi būti išduotas visam Sutarties galiojimo terminui, o jame nurodytas jo galiojimo terminas turi būti ne trumpesnis nei 30 (trisdešimt) dienų po Sutarties galiojimo termino pabaigos. 
10.11. Jeigu Sutartis pratęsiama, Tiekėjas privalo pratęsti Sutarties įvykdymo užtikrinimo terminą arba pateikti naują Sutarties įvykdymo užtikrinimą ne vėliau kaip prieš 10 (dešimt) darbo dienų iki Sutarties įvykdymo užtikrinimo galiojimo termino pabaigos, kuris įsigalios ne vėliau kaip kitą dieną pasibaigus galioti pirmajam išduotam Sutarties įvykdymo užtikrinimui. Pratęstas arba naujas Sutarties įvykdymo užtikrinimas turi galioti ne trumpiau nei numatyta Bendrųjų sąlygų 10.10 punkte, įvertinus Sutarties galiojimo termino pratęsimą.
10.12. Tiekėjui laiku nepratęsus Sutarties įvykdymo užtikrinimo galiojimo termino arba nepateikus naujo Sutarties įvykdymo užtikrinimo, Pirkėjas turi teisę reikalauti, kad  Tiekėjas sumokėtų 5 (penkių) proc. dydžio delspinigius nuo pradinės Sutarties vertės už kiekvieną pradelstą dieną arba sulaikyti mokėjimus Tiekėjui Sutarties įvykdymo užtikrinimo sumai, arba vienašališkai nutraukti Sutartį. Sulaikytos sumos, atskaičius teisėtai iš jų atliktus įskaitymus, Tiekėjui bus išmokėtos ne anksčiau, nei bus pratęstas Sutarties įvykdymo užtikrinimo galiojimo terminas arba pateiktas naujas Sutarties įvykdymo užtikrinimas, arba išnyks įsipareigojimas jį pateikti ar pratęsti jo galiojimo terminą. 
10.13. Pirkėjas nepriima Sutarties įvykdymo užtikrinimo ir (ar) laiko jį negaliojančiu, ir (ar) kreipiasi į Tiekėją dėl naujo Sutarties įvykdymo užtikrinimo pateikimo Pirkėjui, o Tiekėjas privalo Sutarties įvykdymo užtikrinimą pateikti per trumpiausiai įmanomą terminą, jei Sutarties įvykdymo užtikrinimas neatitinka Sutartyje keliamų reikalavimų arba Pirkėjas turi informacijos, susijusios su Sutarties įvykdymo užtikrinimą išdavusio banko (draudimo bendrovės) veiklos sustabdymu arba galimu veiklos sustabdymu (įskaitant nemokumą, likvidavimą ar teisinės apsaugos taikymo procedūras). 
10.14. Jei Tiekėjas pažeidžia Sutartimi nustatytus įsipareigojimus, dalinai ar visiškai įsipareigojimų nevykdo (ar juos vykdo ne pagal Sutarties sąlygas), Pirkėjas gali pasinaudoti Sutarties įvykdymo užtikrinimu. Tiekėjas, siekdamas toliau vykdyti Sutarties įsipareigojimus, privalo per 10 (dešimt) darbo dienų nuo pranešimo apie Sutarties įvykdymo užtikrinimo sumokėjimą Pirkėjui pranešimo gavimo dienos pateikti Pirkėjui naują Specialiosiose sąlygose nurodyto dydžio ir Bendrosiose sąlygose nurodyto galiojimo termino Sutarties įvykdymo užtikrinimą. 
10.15. Pirkėjas gali pasinaudoti Sutarties įvykdymo užtikrinimu, esant bet kuriai iš žemiau nurodytų aplinkybių:  
10.15.1. Tiekėjas nevykdo arba netinkamai vykdo savo įsipareigojimus pagal Sutartį;  
10.15.2. Tiekėjas per protingai nustatytą laikotarpį neįvykdo Pirkėjo nurodymo ištaisyti Prekių trūkumus;  
10.15.3. jei dėl bet kokių Tiekėjo veiksmų (veikimo ar neveikimo) Pirkėjas patyrė nuostolius (įskaitant, bet neapribojant, papildomas išlaidas, negautas pajamas ar kitus tiesioginius ir netiesioginius nuostolius, delspinigius ir (arba) baudas; 
10.15.4. Tiekėjas be pateisinamos priežasties (ne Sutartyje nustatytais atvejais) vienašališkai nutraukia Sutartį. 
10.16. Sutarties įvykdymo užtikrinimas Tiekėjui grąžinamas (arba atsisakoma teisių į Sutarties įvykdymo užtikrinimą, kai jis pasirašytas elektroniniu parašu) ne vėliau kaip per 30 (trisdešimt) dienų nuo Sutarties įvykdymo užtikrinimo galiojimo termino pabaigos arba anksčiau, jei jis tampa Pirkėjui nebereikalingas. 
10.17. Sutarties įvykdymo užtikrinime turi būti numatyta, kad bet kokius ginčus tarp Pirkėjo (naudos gavėjo), Tiekėjo (skolininko) ir garanto (draudiko), susijusius su Sutarties įvykdymo užtikrinimu, spręs Lietuvos Respublikos teismai pagal Lietuvos Respublikos teisę. 
10.18. Sutarties įvykdymo užtikrinime turi būti numatyta, kad esant prieštaravimą tarp Sutarties įvykdymo užtikrinimo ir garanto (draudiko) draudimo taisyklių, pirmenybė yra teikiama Sutarties įvykdymo užtikrinimo nuostatoms.

11.	SUTARTIES KAINA IR JOS PERSKAIČIAVIMAS

11.1. Sutarties kaina, kurią Pirkėjas privalo sumokėti Tiekėjui už faktiškai pristatytas Prekes pagal Sutarties sąlygas, įskaitant visus Susitarimus, yra apskaičiuojama , taikant kainos apskaičiavimo būdą ar būdus, nurodytus Specialiosiose sąlygose.
11.2. Pradinė sutarties vertė yra nurodyta Specialiosiose sąlygose.
11.3. Laikoma, kad į Sutarties kainą yra įtrauktos visos Tiekėjo išlaidos, susijusios su visų Prekių pristatymu, taip pat su tinkamu šioje Sutartyje numatytų kitų Tiekėjo įsipareigojimų įvykdymu, įskaitant draudimus, muitus ir kitokias išlaidas, Tiekėjo patirtas vykdant Sutartyje numatytus įsipareigojimus.
11.4. Sutarties kainos peržiūra atliekama tokia tvarka,  t. y. Sutarties  kaina / įkainiai bus perskaičiuojami:
11.4.1. dėl PVM tarifo pasikeitimo, nurodant tai Specialiosiose sąlygose, pagal Bendrųjų sąlygų 11.5 punkte nustatytą tvarką;
11.4.2. dėl kitų mokesčių, lemiančių Prekių kainos pokytį, pasikeitimo, nurodant tai Specialiosiose sąlygose, pagal Bendrųjų sąlygų 11.6 punkte nustatytą tvarką;
11.4.3. pagal bendrą kainų lygio kitimą arba pagal Prekių grupių kainų pokyčius, nurodant tai Specialiosiose sąlygose, pagal Specialiųjų sąlygų 5.8 punkte nustatytą tvarką ir formules.
11.5. Sutarties kainos / įkainių peržiūra dėl PVM tarifo pasikeitimo: jeigu Sutarties vykdymo metu pasikeičia PVM mokėjimą reglamentuojantys teisės aktai, darantys tiesioginę įtaką Tiekėjo tiekiamų Prekių Sutartyje nurodytai kainai/įkainiams, Šalys susitaria, kad Sutarties kaina/įkainiai perskaičiuojami nekeičiant Prekių kainos/įkainio be PVM, o įsigaliojus šiems Lietuvos Respublikos teisės aktams, nuo naujojo Prekėms taikomo PVM dydžio įsigaliojimo dienos tai Prekių daliai, kurios bus tiekiamos, bus taikomas naujasis PVM dydis. Kainos / įkainių perskaičiavimas įforminami Susitarimu ir turi būti taikomi nuo naujo PVM įvedimo datos (nepriklausomai nuo to, kada pasirašytas Susitarimas). 
11.6. Sutarties kainos / įkainių peržiūra dėl kitų mokesčių, lemiančių Prekių kainos pokytį, pasikeitimo: jeigu Sutarties vykdymo metu pasikeičia kitų (ne PVM) mokesčių, lemiančių Tiekėjo tiekiamų Prekių Sutartyje nurodytos kainos / įkainių pokytį, mokėjimą reglamentuojantys teisės aktai (pavyzdžiui, dėl akcizų pokyčių ir pan.), Sutartyje nurodyta Sutarties kaina / įkainiai neperskaičiuojami, nebent Specialiosiose sąlygose yra nurodyta kitaip. Tokiu atveju perskaičiuota Sutarties kaina / įkainiai bus taikomi už tą Prekių dalį, kurios bus tiekiamos po atitinkamų Lietuvos Respublikos teisės aktų įsigaliojimo. Perskaičiuota kaina / įkainiai įforminami Susitarimu ir turi būti taikomi nuo naujų mokesčių dydžių įvedimo datos (nepriklausomai nuo to, kada pasirašytas Susitarimas). 
11.7. Sutarties kainos / įkainių peržiūra dėl bendro kainų lygio kitimo arba Prekių grupių kainų pokyčių: Sutarties kaina / įkainiai dėl bendro kainų lygio kitimo arba Prekių grupių kainų pokyčių peržiūrimi nebus, nebent Specialiosiose sąlygose yra nurodyta kitaip. Tokiu atveju taikoma Specialiųjų sąlygų nustatyta tvarka ir formulės.
11.8. Jei taikomas Sutarties kiekių (apimčių) keitimas, jis atliekamas Specialiosiose sąlygose numatyta tvarka.
11.9. Pradinės sutarties vertės detalizavimas, jeigu Tiekėjas tokį pateikė Tiekėjo pasiūlyme, yra pridedamas prie Sutarties.

12.	ATSISKAITYMO TVARKA

12.1.	Išankstinis mokėjimas (avansas) (jei taikoma)

12.1.1. Bendrųjų sąlygų 12.1 poskyrio sąlygos taikomos tuo atveju, jei Specialiųjų sąlygų 5.12 punkte yra nurodyta, kad Tiekėjui mokamas išankstinis mokėjimas (avansas) (toliau – Avansas). 
12.1.2. Pirkėjas sumoka Tiekėjui ne didesnį kaip Specialiosiose sąlygose nurodyto dydžio Avansą. 
12.1.3. Jei Specialiųjų sąlygų 5.13 punkte to reikalaujama, Tiekėjas, norėdamas gauti Avansą, kreipdamasis dėl Avanso išmokėjimo, ne vėliau kaip per 10 (dešimt) darbo dienų nuo Sutarties įsigaliojimo  dienos kartu su išankstinio mokėjimo sąskaita Pirkėjui turi pateikti Specialiosiose sąlygose numatytą Avanso užtikrinimą  (banko garantiją arba draudimo bendrovės laidavimo draudimo raštą) ne mažesnei nei Specialiosiose sąlygose numatytai  Avanso dydžio sumai (toliau – Avanso užtikrinimas). 
12.1.4. Prieš pateikdamas Avanso užtikrinimą, Tiekėjas gali prašyti Pirkėjo patvirtinti, kad Pirkėjas sutinka priimti Tiekėjo siūlomą Avanso užtikrinimą. Tokiu atveju, Pirkėjas privalo atsakyti Tiekėjui ne vėliau kaip per 5 (penkias) darbo dienas nuo Tiekėjo prašymo gavimo dienos. 
12.1.5. Avanso užtikrinimu bankas (arba draudimo bendrovė) privalo neatšaukiamai ir besąlygiškai įsipareigoti ne vėliau kaip per 15 (penkiolika) dienų nuo Pirkėjo raštiško pranešimo sumokėti Pirkėjui sumą, lygią išmokėto Avanso sumai arba lygią Avanso užtikrinimo sumai, jeigu Avanso užtikrinimo suma yra didesnė nei išmokėtas Avansas, pinigus pervedant į Pirkėjo sąskaitą, jeigu Tiekėjas negrąžino Avanso ar jo dalies Bendrųjų sąlygų 12.1.14 punkte ir, jei taikomi kiti atvejai, Specialiosiose sąlygose nustatytais atvejais ir tvarka (nurodoma Specialiųjų sąlygų 13 skyriuje „Kitos sąlygos ir bendrųjų sąlygų pakeitimai ir papildymai“).
12.1.6. Bankas (draudimo bendrovė) neturi teisės reikalauti, kad Pirkėjas pagrįstų savo reikalavimą. Pirkėjas pranešime bankui (draudimo bendrovei) nurodys, kad Avanso užtikrinimo suma jam priklauso dėl to, kad Tiekėjas negrąžino Avanso ar jo dalies Bendrųjų sąlygų 12.1.14 punkte ir, jei taikomi kiti atvejai, Specialiosiose sąlygose nustatytais atvejais ir tvarka (nurodoma Specialiųjų sąlygų 13 skyriuje „Kitos sąlygos ir bendrųjų sąlygų pakeitimai ir papildymai“).
12.1.7. Avanso užtikrinimo suma turi būti nurodoma ir išmokama eurais. 
12.1.8. Avanso užtikrinimas turi būti surašytas lietuvių arba kita kalba (esant Pirkėjo prašymui, turi būti pateiktas vertimas į lietuvių kalbą). 
12.1.9. Avanso užtikrinimas turi įsigalioti ne vėliau, negu Avanso sumokėjimo Tiekėjui (Avanso įskaitymo į Tiekėjo banko sąskaitą) momentu.
12.1.10. Avanso užtikrinime nurodytas jo galiojimo terminas turi būti ne trumpesnis negu 30 (trisdešimt) dienų po Sutarties galiojimo termino pabaigos. 
12.1.11. Avanso užtikrinimas, neatitinkantis šiame Sutarties poskyryje nustatytų reikalavimų, nebus priimamas. 
12.1.12. Jei Sutarties vykdymo metu Avanso užtikrinimą išdavęs bankas (draudimo bendrovė) negali įvykdyti savo įsipareigojimų, Pirkėjas gali raštu pareikalauti Tiekėjo per 10 (dešimt) darbo dienų pateikti naują Avanso užtikrinimą, tokiomis pačiomis sąlygomis kaip ir ankstesnysis.  
12.1.13. Pirkėjas sumoka Tiekėjui Avansą per 10 (dešimt) darbo dienų nuo išankstinio mokėjimo sąskaitos ir Avanso užtikrinimo (jei taikoma) gavimo dienos. Sumokėto Avanso suma išskaitoma iš mokėtinos sumos.
12.1.14. Nepristačius Prekių ir (ar) nutraukus Sutartį, Tiekėjas privalo grąžinti Pirkėjui gautą Avansą per 5 (penkias) darbo dienas (jeigu dalis Prekių pristatyta, Pirkėjas jas yra priėmęs ir jomis gali naudotis pagal paskirtį – grąžinama ta Avanso dalis, kuri viršija Pirkėjo priimtų Prekių kainą). Jei Tiekėjas negrąžina gauto Avanso, Pirkėjas pasinaudoja Avanso užtikrinimu (jei taikoma). Tais atvejais, jei nebuvo taikytas Bendrųjų sąlygų 12.1.3 punktas, Tiekėjas turi sumokėti 5 (penkių) proc. dydžio baudą nuo grąžintinos Avanso sumos už laikotarpį nuo Avanso išmokėjimo iki jo grąžinimo. 
12.1.15. Avanso užtikrinime turi būti numatyta, kad bet kokius ginčus tarp Pirkėjo (naudos gavėjo), Tiekėjo (skolininko) ir garanto (draudiko), susijusius su Avanso užtikrinimu, spręs Lietuvos Respublikos teismai pagal Lietuvos Respublikos teisę. 
12.1.16. Avanso užtikrinime turi būti numatyta, kad esant prieštaravimą tarp Avanso užtikrinimo ir garanto (draudiko) draudimo taisyklių, pirmenybė yra teikiama Avanso užtikrinimo nuostatoms.

12.2.	Mokėjimų tvarka

12.2.1.	 Po to, kai Tiekėjas gauna Pirkėjo pasirašytą Prekių perdavimo–priėmimo aktą be išlygų arba perdavus Prekes Pirkėjui, kai Prekių perdavimo-priėmimo aktas nėra pasirašomas, Tiekėjas privalo per 5 (penkias) darbo dienas elektroniniu būdu pateikti Pirkėjui elektroninę sąskaitą faktūrą mokėtinai sumai:
12.2.1.1. elektroninę sąskaitą faktūrą, atitinkančią Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (toliau – Europos elektroninių sąskaitų faktūrų standartas), Tiekėjas gali pateikti pasirinktomis priemonėmis;
12.2.1.2.	Europos elektroninių sąskaitų faktūrų standarto neatitinkančią elektroninę sąskaitą faktūrą Tiekėjas gali teikti tik naudodamasis  Sąskaitų administravimo bendrosios informacinės sistemos (toliau – SABIS) priemonėmis;
12.2.1.3. Pirkėjas elektronines sąskaitas faktūras priima ir apdoroja naudodamasis informacinės sistemos SABIS priemonėmis, išskyrus jeigu mobilizacijos, karo ar nepaprastosios padėties atveju yra informacinės sistemos SABIS pažeidimų, dėl kurių negalimas Pirkėjo ir  Tiekėjo bendravimas ir keitimasis informacija naudojantis SABIS.
12.2.2.	Tiekėjo išrašoma Sąskaita privalo atitikti įstatymų reikalavimus ir turi būti išrašyta ne ankstesne data, nei pasirašytas Prekių perdavimo – priėmimo aktas, kurio pagrindu teikiama Sąskaita. Be to, Tiekėjo išrašomoje Sąskaitoje privalo būti nurodyta:
12.2.2.1. Tiekėjo PVM mokėtojo kodas, pavadinimas;
12.2.2.2.Sutarties numeris ir data, pirkimo užsakymo numeris, kuris nurodytas užsakyme („PU numeris“) (jei nurodytas);
12.2.2.3.Šalių atsakingų asmenų duomenys ir kontaktai;
12.2.2.4. tikslūs Prekių pavadinimai, mato vienetai ir įkainiai (kaina), atitinkantys jo pasiūlyme ir Sutartyje nurodytus pavadinimus, mato vienetus ir įkainius (kainas); 
12.2.2.5. kiti Pirkėjo prašomi duomenys.
12.2.3. Tuo atveju, jei Tiekėjo pateikta Sąskaita neatitinka Sutarties reikalavimų, Pirkėjas tokią Sąskaitą grąžina tikslinti Tiekėjui, nurodydamas nedelsiant pateikti Sąskaitą, atitinkančią Sutarties reikalavimus. Apmokėjimo terminas skaičiuojamas nuo Sąskaitos, atitinkančios Sutarties reikalavimus, gavimo dienos.
12.2.4. Pirkėjas elektronines sąskaitas faktūras priima ir apdoroja naudodamasis informacinės sistemos „SABIS“ priemonėmis, išskyrus PĮ, VPĮ nustatytus išimtinius atvejus.
12.2.5.	Išankstinio mokėjimo sąskaitas (jeigu Specialiosiose sąlygose yra numatytas Avanso mokėjimas) Tiekėjas privalo pateikti šiame Sutarties poskyryje nustatyta tvarka ir Bendrųjų sąlygų 12.1.3 punkte nustatytais terminais.
12.2.6. Jei kitoks terminas nenustatytas Specialiosiose sąlygose, Pirkėjas atsiskaito su Tiekėju ne vėliau kaip per 60 kalendorinių dienų nuo Sąskaitos gavimo dienos. 
12.2.7 Jei Pirkėjas, gavęs tinkamai pateiktą ir užpildytą Sąskaitą, uždelsia atsiskaityti už tinkamai Tiekėjo  perduotas kokybiškas Prekes per Sutartyje nurodytą terminą, Tiekėjas nuo kitos nei nustatytas terminas dienos skaičiuoja Pirkėjui 0,03 proc. dydžio delspinigius nuo neapmokėtos sumos be PVM už kiekvieną vėlavimo dieną, bet iš viso ne daugiau nei 6,0 (šešis) proc. nuo nesumokėtos sumos be PVM. Šalys susitaria, kad šiuo atveju palūkanos nemokamos.
12.2.8.	Jeigu bet kuriuo metu po Prekių perdavimo–priėmimo akto pasirašymo paaiškėja, kad į jį įtrauktos Sutarties ir/ar įstatymų bei kitų teisės aktų reikalavimų neatitinkančios Prekės, Pirkėjas privalo nedelsdamas pateikti dėl jų pretenziją Tiekėjui. Tokiu atveju Pirkėjas turi teisę sulaikyti mokėjimus Tiekėjui, atitinkančius tokių Prekių vertę, iki tol, kol Tiekėjas pašalina nustatytus Prekių trūkumus ir Šalys tą patvirtina, arba Tiekėjas turi nedelsiant grąžinti Pirkėjui Pirkėjo permokėtą sumą, jeigu Pirkėjas jau yra sumokėjęs visą Sutarties kainą. 
12.2.9.	Jei Prekės pristatomos dalimis, aukščiau nurodyta atsiskaitymo tvarka galioja kiekvienai tokiai daliai, jei Specialiosiose sąlygose nenustatyta kitaip.
12.2.10.	Jeigu Šalys sudaro trišalį susitarimą su subtiekėju:
12.2.10.1.	Pirkėjas privalo pervesti subtiekėjui mokėtiną sumą į subtiekėjo banko sąskaitą, nurodytą trišaliame susitarime, o likutį pervesti į Tiekėjo banko sąskaitą po to, kai pagal Sutarties ir trišalio susitarimo reikalavimus sudaromas pristatytų Prekių perdavimo–priėmimo aktas ir Tiekėjas pateikia Sąskaitą už Prekes Pirkėjui;
12.2.10.2.	jeigu Pirkėjas pagal Bendrųjų sąlygų 12.2.8 punktą pareiškia pretenziją Tiekėjui dėl apmokėtų Prekių trūkumų, Tiekėjas turi teisę nurodyti Pirkėjui, kurią tokių Prekių dalį, pinigine išraiška, pristatė konkretus subtiekėjas. Tokiu atveju Pirkėjas turi teisę, vadovaudamasis Bendrųjų sąlygų 12.2.8 punktu, sulaikyti mokėjimus tokiam subtiekėjui, jeigu Pirkėjas turi jam mokėtinų sumų, arba pačiam Tiekėjui, atitinkančius tokių Prekių vertę, iki tol, kol Tiekėjas pašalina nustatytus Prekių trūkumus ir Šalys tą patvirtina, arba Tiekėjas turi nedelsiant grąžinti Pirkėjui Pirkėjo permokėtą sumą, jeigu Pirkėjas jau yra sumokėjęs visą Sutarties kainą. 

12.3.	Kiti atsiskaitymo klausimai

12.3.1.	Atsiskaitymas vykdomas bankiniu pavedimu į Tiekėjo banko sąskaitą, nurodytą Sutartyje, arba į kitą Tiekėjo raštu (raštas turi būti pasirašytas Tiekėjo vadovo ar jo įgalioto asmens) nurodytą banko sąskaitą, jeigu Tiekėjas yra perleidęs trečiajam asmeniui (finansuotojui) savo piniginį reikalavimą, kylantį iš Sutarties, ir apie tai pranešęs Pirkėjui raštu. Faktoringo faktas (piniginio reikalavimo perleidimas) turi būti aiškiai pažymėtas Sąskaitoje.  
12.3.2.	Pirkėjas turi teisę sumas, gautinas iš Tiekėjo, išskaityti iš mokėjimų Tiekėjui pagal Sutartį (vienašališkai daryti įskaitymus). Dėl šios priežasties Tiekėjas neturi teisės perleisti arba įkeisti reikalavimo teisių į gautinas pagal Sutartį sumas tretiesiems asmenims arba kitaip jomis disponuoti be Pirkėjo sutikimo.
12.3.3.	Visi mokėjimai pagal Sutartį atliekami eurais.
12.3.4.	Už pavėluotus mokėjimus pagal Sutartį mokančioji Šalis privalo sumokėti kitai Šaliai Bendrųjų sąlygų 12.2.7 punkte  nurodyto dydžio netesybas.
12.3.5. Šalys susitaria, kad nepaisant to, kas nurodyta mokėjimo pavedimuose, Pirkėjui atlikus mokėjimus pagal Sutartį, įmokos pirmiausiai yra skiriamos padengti anksčiausiai atsiradusius įsiskolinimus (mokėjimus) pagal Sutartį, antrąja eile – netesyboms apmokėti, jeigu jos buvo priskaičiuotos pagal Sutartį, trečiąja eile – palūkanoms apmokėti, jeigu jos buvo priskaičiuotos pagal Sutartį.

13.	KONFIDENCIALI INFORMACIJA

13.1.	Visa Pirkėjo Tiekėjui suteikta ir Sutarties vykdymo metu sukurta / sužinota informacija yra laikoma Pirkėjo konfidencialia informacija. Pareiga neatskleisti konfidencialios informacijos galioja visą Sutarties galiojimo laikotarpį ir 3 (trejus) metus po jos pasibaigimo. Šio straipsnio nuostatos netaikomos informacijai, kuri: (1) yra ar tampa viešai prieinama; (2) pagal galiojančius teisės aktų reikalavimus negali būti laikoma konfidencialia arba turi būti atskleista; (3) Pirkėjo yra nurodyta kaip nekonfidenciali. Tuo atveju, jei Tiekėjui kyla abejonių, ar informacija yra konfidenciali, jis turi elgtis su tokia informacija kaip su konfidencialia informacija.  Jeigu tam tikra Pirkėjo Tiekėjui suteikta informacija nėra laikoma konfidenciali, Pirkėjas turi tai patvirtinti raštu. 
13.2. Šalys įsipareigoja laikytis konfidencialumo ir be kitos Šalies rašytinio sutikimo neatskleisti tos Šalies informacijos, nurodytos kaip konfidencialios, jokiems Šalies darbuotojams, su Šalimi susijusiems ar kitiems tretiesiems asmenims, kuriems nėra būtina šią informaciją naudoti jų darbo tikslais, išskyrus žemiau nurodytus atvejus.
13.3.	Šalis turi teisę atskleisti kitos Šalies konfidencialią informaciją šiais atvejais:
13.3.1.	konfidencialios informacijos atskleidimas yra būtinas tinkamam Šalies teisių ar pareigų pagal Sutartį įgyvendinimui – tačiau tokiu atveju informaciją galima atskleisti tik ta apimtimi, kiek tai yra reikalinga sutartinių teisių ar pareigų įgyvendinimui, ir tik tokiems tretiesiems asmenims, kuriems būtina, su sąlyga, kad konfidencialią informaciją gaunantys tretieji asmenys prisiima tokius pačius konfidencialumo įsipareigojimus, kokie yra nustatyti šioje Sutartyje. Jeigu tretieji asmenys atskleidžia konfidencialią informaciją, Šalis atsako už jų veiksmus kaip už savo;
13.3.2.	konfidencialią informaciją yra būtina atskleisti pagal įstatymų bei kitų teisės aktų reikalavimus, įskaitant atvejus, kai to pareikalauja viešojo administravimo subjektai, taip, kaip jie apibrėžti Lietuvos Respublikos viešojo administravimo įstatyme. 
13.4.	Prieš atskleisdama konfidencialią informaciją, Šalis privalo informuoti kitą Šalį (tiek, kiek tai nedraudžiama pagal įstatymus bei kitus teisės aktus) apie būtinybę arba gautą viešojo administravimo subjekto reikalavimą atskleisti konfidencialią informaciją ir imtis protingų priemonių, siekdama užtikrinti atskleistos informacijos konfidencialumą.
13.5. Tiekėjas ir bet kuris jo pasitelktas asmuo neturi teisės filmuoti, fotografuoti ar (ir) kitokiais būdais fiksuoti aplinkos ir (ar) asmenų Pirkėjo teritorijoje be atskiro Pirkėjo rašytinio sutikimo. Šio punkto pažeidimas suteikia Pirkėjui teisę reikalauti sunaikinti visą nufilmuotą ar kitaip užfiksuotą informaciją ir vienašališkai nutraukti Sutartį dėl Tiekėjo kaltės.
13.6. Pagal rašytinį Pirkėjo reikalavimą, Tiekėjas privalo grąžinti Pirkėjui visą Sutarties vykdymo metu gautą dokumentaciją (be teisės pasilikti kopijas) ir sunaikinti visą informaciją, dokumentus ir kitus duomenis, kiek tai neprieštarauja privalomiems teisės aktų reikalavimams.
13.7. Tiekėjas įsipareigoja konfidencialią informaciją saugoti, laikantis taikytinų profesinių standartų, naudoti, dauginti ir atskleisti darbuotojams, valdymo organų nariams, tretiesiems asmenims (Subtiekėjams, teisiniams, finansiniams, verslo ir kt. konsultantams) tik tiek, kiek tai būtina įsipareigojimams pagal Sutartį vykdyti. Tiekėjas garantuoja, jog minėti asmenys Sutartyje nustatyta tvarka laikysis konfidencialumo įsipareigojimų. 
13.8. Atsižvelgiant į konfidencialios informacijos pobūdį ir apimtį, Pirkėjas turi teisę reikalauti pasirašyti atskirą konfidencialumo susitarimą, kuri sudaroma kartu su Sutartimi ir laikoma neatskiriama jos dalimi. Jeigu konfidencialios informacijos apimtis, pobūdis ar reikšmė ar (ir) jos perdavimo, naudojimo faktas paaiškėjo tik Sutarties vykdymo metu, ir Pirkėjas nustato, kad reikalinga sudaryti atskirą konfidencialumo susitarimą, po Sutarties pasirašymo, bet ne vėliau kaip iki konfidencialios informacijos atskleidimo, turi būti pasirašomas konfidencialumo susitarimas, kuris tampa neatsiejama Sutarties dalimi. Prieš pasirašant konfidencialumo susitarimą, jo projektas gali būti keičiamas, tačiau visais atvejais konfidencialumo susitarimu Šalys negali pakeisti Sutarties sąlygų ir (ar) pakeisti Sutarties ekonominę pusiausvyrą Tiekėjo naudai.
13.9.	Šalis atsako:
13.9.1.	už bet kokį neteisėtą, įskaitant atsitiktinį, kitos Šalies konfidencialios informacijos ar bet kurios jos dalies atskleidimą ar perdavimą arba konfidencialios informacijos neteisėtą naudojimą;
13.9.2.	už tai, kad nesiėmė visų protingų veiksmų, kad išsaugotų ir apsaugotų kitos Šalies konfidencialią informaciją ar bet kurią jos dalį, užkirstų kelią tolesniam jos neteisėtam atskleidimui, perdavimui ar naudojimui.
13.10.	Šalis nepagrįstai atskleidusi kitos Šalies konfidencialią informaciją privalo sumokėti kitai Šaliai 3000 Eur (trijų tūkstančių eurų) baudą ir atlyginti visus kitus Užsakovo patirtus nuostolius, kiek jų nepadengia numatyta bauda. Šalys įsipareigoja laikytis konfidencialumo įsipareigojimo ir pasibaigus Sutarčiai.

14.	ASMENS DUOMENŲ APSAUGA

14.1. Šalys vykdydamos Sutartį veikia kaip savarankiški duomenų valdytojai. Šalys rinkdamos ir tvarkydamos Sutarties pagrindu gautus asmens duomenis privalo tvarkyti vadovaujantis 2016 m.  balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau -BDAR), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą, nuostatomis.
14.2. Šalių atstovų, darbuotojų ar kitų fizinių asmenų, pasitelktų Sutarčiai vykdyti duomenų tvarkymo teisėtumas grindžiamas būtinybe įvykdyti Sutartį arba būtinybe pasinaudoti iš Sutarties kylančiomis teisėmis. 
14.3. Šalys įsipareigoja apie asmens duomenų tvarkymą tinkamai informuoti savo atstovus, Specialistus ir kitą personalą, kurio asmens duomenys bus perduoti kitai Šaliai. 
14.4. Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuria nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises.
14.5. Šalys šiuo susitaria, kad pasibaigus Sutarčiai, jos sunaikins arba grąžins visus joms patikėtus tvarkyti asmens duomenis pagal Sutartį ir jų kopijas, nebent Europos Sąjungos (ES) ar jų šalies įstatymai nustato reikalavimą saugoti asmens duomenis.
14.6. Šalis privalo per 5 (penkias) darbo dienas raštu informuoti kitą Šalį apie bet kokius Sutartyje nurodytų atsakingų už Sutarties vykdymą ir kontrolę asmenų, taip pat kitų atstovų, specialistų ir kito personalo bei jų asmens duomenų pasikeitimus, jei šie duomenys buvo perduoti kitai Šaliai, taip pat banko ir kitų rekvizitų pasikeitimus nuo šių pasikeitimų atsiradimo momento. Šalis, neįvykdžiusi šio reikalavimo, negali reikšti pretenzijų, kad kitos Šalies veiksmai, atlikti remiantis paskutiniais jai žinomais kontaktais ir rekvizitais, neatitinka Sutarties sąlygų arba kad ji negavo pranešimų, siųstų atitinkamiems kontaktams ar pagal tuos rekvizitus.

15.	INTELEKTINĖ NUOSAVYBĖ

15.1. Visi rezultatai ir su jais susijusios teisės, įgytos vykdant Sutartį, įskaitant intelektinės nuosavybės teises, išskyrus asmenines neturtines teises į intelektinės veiklos rezultatus, yra Pirkėjo nuosavybė, pereinanti Pirkėjui nuo Prekių perdavimo – priėmimo momento be jokių apribojimų, kurią Pirkėjas gali naudoti, publikuoti, perleisti ar perduoti be atskiro Tiekėjo sutikimo tretiesiems asmenims, jei Specialiosiose sąlygose nenumatyta kitaip ar intelektinės nuosavybės teisės negali būti perduodamos nuosavybės teise dėl Prekių pobūdžio ar (ir) Prekių gamintojo išimtinių teisių, patentų ir kt. 
15.2. Tiekėjas įsipareigoja atlyginti nuostolius Pirkėjui dėl bet kokių reikalavimų, kylančių dėl intelektinės nuosavybės teisių, įskaitant, bet neapsiribojant, dėl patento, prekių ženklo, pramoninio dizaino savininko (naudotojo) teisės (registruojamos arba ne), teisės, kylančios iš paraiškų bet kurioms minėtoms teisėms įregistruoti, autoriaus teisės, duomenų bazių gamintojų (sui generis) teisės, firmų, įmonių, organizacijų, verslo pavadinimų ar vardų savininkų ir kitos panašios teisės ar įsipareigojimai, nepriklausomai nuo to, ar jie registruoti Lietuvos Respublikoje, ar kitose šalyse, ar neregistruotini, kaip numatyta Sutartyje, išskyrus atvejus, kai toks pažeidimas atsiranda dėl Pirkėjo kaltės. 
15.3. Tiekėjas neturi teisės be išankstinio rašytinio Pirkėjo sutikimo naudoti Pirkėjo simbolių, pavadinimo ir ženklo reklamoje, leidiniuose, rinkodaroje ar kitur, taip pat naudotis Pirkėjo sukurtais intelektiniais veiklos rezultatais. Pažeidus reikalavimą, Tiekėjui taikoma 1 (vieno) procento bauda nuo Sutarties kainos be PVM.

16.	PAREIŠKIMAI IR GARANTIJOS

16.1. Kiekviena iš Šalių pareiškia ir garantuoja kitai Šaliai, kad:
16.1.1. yra teisėtai priimti ir galioja visi būtini sprendimai, gauti leidimai bei sutikimai, taip pat teisėtai atlikti ir galioja kiti teisiniai veiksmai, reikalingi Sutarties sudarymui, galiojimui ir vykdymui;
16.1.2. sudarydama Sutartį, Šalis neviršija savo kompetencijos ir nepažeidžia jai taikomų įstatymų bei kitų teisės aktų, teismo ar arbitražo teismo sprendimų, administracinių aktų, sutarčių ar kitų prievolių pagal taikomą privatinę teisę, viešąją teisę, Europos Sąjungos teisę arba tarptautinę teisę;
16.1.3. Šalies atstovas turi visus reikiamus įgaliojimus sudaryti ir įvykdyti Sutartį; Šalies atstovas, sudarydamas ir pasirašydamas Sutartį, nepažeidžia Šalies įstatų, nuostatų ir kitų vidaus dokumentų, Šalies valdymo ir kitų organų ir (ar) kreditorių teisių ir teisėtų interesų, sudarydamas Sutartį jis Šalies ir Šalies organų narių, kreditorių atžvilgiu veikia sąžiningai ir protingai;
16.1.4. Šalis įvertino visas aplinkybes, turinčias esminės reikšmės Sutarties sudarymui ir jos vykdymui. Nė viena iš Sutartyje nurodytų sąlygų ir aplinkybių neturi neigiamos įtakos Šalies valiai sudaryti Sutartį tokiomis sąlygomis, kurios nurodytos Sutartyje, ir vykdyti iš Sutarties kylančius įsipareigojimus;
16.1.5. Sutartis sudaroma vadovaujantis sąžiningumo, protingumo, teisingumo ir Šalių lygiateisiškumo principais, nenaudojant apgaulės ar spaudimo. Šalys atskleidė viena kitai visą joms žinomą informaciją, turinčią esminės reikšmės Sutarties sudarymui ir jos vykdymui;
16.1.6. visi Šalies pareiškimai ir garantijos yra išsamūs ir nepalieka nutylėtų jokių aplinkybių, kurios darytų šiuos pareiškimus ar garantijas neteisingais.
16.2. Tiekėjas papildomai pareiškia ir garantuoja Pirkėjui, kad Tiekėjas, subtiekėjai, jungtinės veiklos partneriai ir specialistai turi galiojančius ir teisėtus visus įstatymuose bei kituose teisės aktuose numatytus leidimus, licencijas, atestatus, teisės pripažinimo dokumentus, reikalingus vykdant Sutartį.
16.3. Tiekėjas garantuoja, kad Pirkėjui tiekiamos Prekės jam priklauso nuosavybės teise ir jokie tretieji asmenys neturi pretenzijų į Sutartimi perduodamas Prekes (įkeitimai, areštai ar pan.).
16.4. Jei atitinkami reikalavimai buvo numatyti pirkimo dokumentuose, Tiekėjas garantuoja, kad Tiekėjui ir (ar) jo pasitelktiems ūkio subjektams, kurių pajėgumais jis remiasi, ir (ar) subtiekėjams, tai pat kiekvieno iš nurodytų asmenų kontroliuojantiems asmenims ir (ar) pagal Sutartį tiekiamoms Prekėms ir (ar) teikiamoms paslaugoms nėra taikomos Lietuvos Respublikoje įgyvendinamos sankcijos, įskaitant Jungtinių Amerikos Valstijų sankcijas, kaip tai apibrėžta Lietuvos Respublikos tarptautinių sankcijų įstatyme ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų).
16.5. Tiekėjas įsipareigoja vykdant Sutartį laikytis aplinkos apsaugos, socialinės ir darbo teisės įpareigojimų, nustatytų Europos Sąjungos ir nacionalinėje teisėje, kolektyvinėse sutartyse ir PĮ 7 priede / VPĮ 5 priede nurodytose tarptautinėse konvencijose.

17.	BENDRIEJI ATSAKOMYBĖS KLAUSIMAI 

17.1. Netesybų sumokėjimas už vėlavimą ar pareigų pagal Sutartį pažeidimą neatleidžia Šalies nuo Sutartyje numatytų jos pareigų vykdymo.
17.2. Netesybų sumokėjimas ir (ar) Sutarties įvykdymo užtikrinimo gavimas nepanaikina Šalies teisės reikalauti, kad kita Šalis kompensuotų jos patirtus nuostolius. Šioje Sutartyje nustatytos netesybos yra laikomos minimaliais, neįrodinėtinais Šalių nuostoliais.
17.3. Tuo atveju, jei paaiškėja, kad kuris nors iš šioje Sutartyje pateiktų pareiškimų ar garantijų buvo iš esmės neteisingas, melagingas ar klaidinantis, Šalis pažeidėja nukentėjusiai Šaliai privalo atlyginti visus nuostolius, kuriuos nukentėjusioji Šalis patyrė dėl tokio neteisingo, melagingo ar klaidinančio pareiškimo ar garantijos.
17.4. Šalis visiškai atsako pagal Sutartį, kai žala padaroma tyčia arba dėl didelio neatsargumo, padaroma neturtinė žala, sužalojama sveikata ar atimama gyvybė, taip pat kai padaroma žala (nuostoliai) tretiesiems asmenims, įskaitant atvejus, jeigu vienos Šalies padarytą žalą tretiesiems asmenims atlygina kita Šalis.
[bookmark: _Hlk206610684]17.5. Jeigu Tiekėjas vėluoja vykdyti užsakymą, tiekti Prekes ar ištaisyti jų trūkumus (įskaitant ir vėlavimus po Sutarties pabaigos) arba nevykdymo kitų sutartinių įsipareigojimų, jis įsipareigoja mokėti Pirkėjui 0,03 (trijų šimtųjų) proc. dydžio delspinigius nuo vėluojamų pristatyti Prekių kainos / trūkumų turinčių Prekių kainos be PVM (jei atskirų Prekių kaina nenurodyta, taikoma atitinkamos Prekių grupės/etapo/komplekto kaina, o jei ir tokia nenurodyta – bendra sutarties kaina be PVM), bet ne mažiau kaip 10 Eur už kiekvieną uždelstą dieną. Delspinigiai skaičiuojami už kiekvieną pažeidimą (pvz., atskiro užsakymo termino praleidimą) atskirai. 
17.6. Jei Pirkėjas nutraukia Sutartį dėl to, kad Tiekėjas padarė esminį Sutarties pažeidimą, ar Tiekėjas nepagrįstai nutraukia Sutartį, tai jis privalo sumokėti 10 (dešimt) proc. dydžio baudą nuo pradinės Sutarties vertės. 
17.7. Tiekėjas visais atvejais atsako, įskaitant materialinę atsakomybę, už Tiekėjo ir jo pasitelktų asmenų netinkamu Sutarties vykdymu, įsipareigojimų ir (ar) Tiekėjo pateiktų garantijų pažeidimu, taip pat Tiekėjo ir (ar) jo pasitelktų asmenų veiksmais ar neveikimu sukeltą žalą ir įsipareigoja atlyginti visus nuostolius, nepriklausomai nuo to, ar žala būtų padaryta Pirkėjui, jo darbuotojams ar bet kokiems tretiesiems asmenims ir (ar) jų turtui. Tiekėjas visais atvejais atsako už Prekių pristatymo metu jo pasitelktų asmenų padarytus nuostolius ar žalą, nepriklausomai nuo to, ar tokie nuostoliai ar žala būtų padaryta Pirkėjui, jo darbuotojams ar bet kokiems tretiesiems asmenims ir jų turtui.
17.8.Tiekėjas privalo sumokėti Pirkėjui netesybas per 30 (trisdešimt) dienų nuo Pirkėjo pareikalavimo. Pirkėjas turi teisę išskaityti netesybas iš Tiekėjui mokėtinų sumų.
17.9. Šioje Sutartyje numatytos teisių gynybos priemonės neapriboja Šalių teisės pasinaudoti kitomis teisėtomis teisių gynybos priemonėmis.
17.10. Sutarties nutraukimas neatleidžia Sutarties Šalių nuo netesybų ir nuostolių ar kitos žalos, priskaičiuotų iki Sutarties nutraukimo, mokėjimo, ir  Tiekėjo nuo trūkumų, gedimų šalinimo Tiekėjo lėšomis visą Prekių garantinį laikotarpį, taip pat nuo kitų Sutarties ir teisės aktų nuostatų laikymosi, kurios taikomos ir po Sutarties nutraukimo.
17.11. Sutarčiai pasibaigus, lieka galioti Sutarties nuostatos, susijusios su Prekių garantijomis, atsakomybe bei atsiskaitymais tarp Šalių pagal šią Sutartį, taip pat visos kitos šios Sutarties nuostatos, kurios, kaip aiškiai nurodyta, išlieka galioti po Sutarties pasibaigimo arba turi išlikti galioti, kad būtų tinkamai įvykdyta ši Sutartis.
17.12. Pasibaigus Sutarties galiojimui, Šalys neatleidžiamos nuo atsakomybės už Sutarties pažeidimą. Pasibaigus Sutarties galiojimui, Šalys nepraranda teisės reikalauti atlyginti dėl Sutarties nevykdymo patirtus nuostolius ar kitą žalą bei sumokėti netesybas.
17.13. Jeigu Sutartis nutraukiama dėl esminio Sutarties pažeidimo pagal Bendrųjų sąlygų 22.3.1 papunktį ir (ar) Tiekėjas esminę Sutarties sąlygą, nurodytą Specialiųjų sąlygų 10 skyriuje, vykdo su dideliais ar nuolatiniais trūkumais, Tiekėjas įtraukiamas į nepatikimų tiekėjų sąrašą PĮ 99 straipsnyje / VPĮ 91 straipsnyje nustatyta tvarka. Atvejai, kuomet laikoma, kad esminė Sutarties sąlyga vykdoma su dideliais arba nuolatiniai trūkumais nurodyti Specialiųjų sąlygų 10 skyriuje. Esminės Sutarties sąlygos vykdymas su dideliais arba nuolatiniais trūkumais gali būti pripažįstamas ir kitais, Specialiosiose sąlygose nenurodytais, atvejais, įvertinus konkrečias esminės Sutarties sąlygos netinkamo vykdymo aplinkybes.

18.	NENUGALIMA JĖGA (FORCE MAJEURE)

18.1.	Atsakomybė pagal Sutartį netaikoma, taip pat Šalys gali būti visiškai ar iš dalies atleistos nuo civilinės atsakomybės šiais pagrindais:
18.1.1.	dėl nenugalimos jėgos (force majeure) – taikomos Lietuvos Respublikos civilinio kodekso 6.212 straipsnio ir Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo” patvirtintų taisyklių nuostatos;
18.1.2. dėl Europos Sąjungos valstybių veiksmų – kai prievolę pagal Sutartį įvykdyti neįmanoma dėl privalomų ir nenumatytų Europos Sąjungos valstybės institucijų veiksmų (aktų), kurių Šalys neturėjo teisės ginčyti ir šie veiksmai negalėjo būti iš anksto numatyti.
18.2. Šalis nėra laikoma atsakinga už bet kokių įsipareigojimų pagal šią Sutartį neįvykdymą ar dalinį neįvykdymą, jeigu Šalis įrodo, kad tai įvyko dėl aplinkybių, kurių Šalis negalėjo kontroliuoti ir protingai numatyti Sutarties sudarymo metu, ir negalėjo užkirsti kelio šių aplinkybių ar jų pasekmių atsiradimui bei nebuvo prisiėmusi tokių aplinkybių atsiradimo rizikos.
18.3. Esant nenugalimos jėgos aplinkybėms Sutarties Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.
18.4. Šalis, prašanti ją atleisti nuo atsakomybės, privalo pranešti kitai Šaliai apie nenugalimos jėgos aplinkybes nedelsiant, bet ne vėliau kaip per 5 (penkias) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Šalis taip pat turi pateikti kitai Šaliai atitinkamą pranešimą, kai išnyksta įsipareigojimų nevykdymo pagrindas.
18.5.	Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
18.6.	Jeigu nenugalimos jėgos aplinkybės tęsiasi ilgiau negu 1 (vieną) mėnesį nuo pranešimo apie jas gavimo dienos, bet kuri Šalis gali nutraukti Sutartį apie tai pranešusi kitai šaliai prieš 5 (penkias) darbo dienas. Nenugalima jėga nelaikoma tai, kad Šalis neturi reikiamų finansinių išteklių arba skolininko kontrahentai pažeidžia savo prievoles, arba skolininkas pažeidžia savo prievoles kontrahentams. 

19.	SUTARTIES NUOSTATŲ NEGALIOJIMAS

19.1.	Jeigu kuri nors Sutarties nuostata yra arba tampa dalinai ar pilnai negaliojanti, Šalys privalo kuo skubiau sudaryti Susitarimą, ir juo pakeisti negaliojančią nuostatą kita nuostata, kuri, kiek tai yra įmanoma, turėtų tokį patį ekonominį ir teisinį efektą, kokio buvo siekta susitariant dėl negaliojančios Sutarties nuostatos. Tokia negaliojanti nuostata nedaro negaliojančiomis kitų Sutarties nuostatų, jeigu tai nepažeidžia įstatymų bei kitų teisės aktų ir galima daryti prielaidą, kad Sutartis būtų buvusi teisėtai sudaryta ir neįtraukus nuostatos, kuri yra negaliojanti.
19.2.	Jeigu Specialiosiose sąlygose numatytas Bendrųjų sąlygų nuostatos pakeitimas yra arba tampa dalinai ar pilnai negaliojantis, negali būti taikoma tos Bendrųjų sąlygų nuostatos redakcija, buvusi iki pakeitimo. Tokiu atveju Šalys privalo veikti pagal Bendrųjų sąlygų 19.1 punktą.

20.	SUTARTIES GALIOJIMAS IR PAKEITIMAI

20.1. Sutartis įsigalioja ir galioja Specialiosiose sąlygose nustatyta tvarka ir terminais.
20.2. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir (ar) galimas vadovaujantis PĮ 97 straipsnio nuostatomis.
20.3. Sutarties pakeitimai įforminami Šalims sudarant Susitarimą. 
20.4. Šalis, inicijuojanti Susitarimą, privalo pateikti kitai Šaliai pranešimą dėl Sutarties pakeitimo bei pagrindimą dėl to, jog yra faktinis ir teisinis pagrindas sudaryti Susitarimą. Kita Šalis per 5 (penkias) darbo dienas (arba per kitą Šalių raštu sutartą terminą) nuo kitos Šalies pranešimo pateikimo dienos, pranešimo pateikimo dienos neįskaičiuojant, privalo išanalizuoti ir įvertinti gautą informaciją, pateikti savo pastabas ir pasiūlymus, pagrįstus Sutarties arba imperatyviomis įstatymų bei kitų teisės aktų nuostatomis. 
20.5. Susitarimai įsigalioja nuo jų sudarymo, jei Susitarime nenurodyta kitaip. Susitarime Šalys gali numatyti, kad jis taikomas Šalių santykiams, atsiradusiems iki Susitarimo sudarymo. Susitarimą Pirkėjas privalo paviešinti PĮ nustatyta tvarka.
20.6. Specialiosiose sąlygose nurodytų duomenų apie kontaktinius asmenis bei rekvizitų pasikeitimas nelaikomas Sutarties pakeitimu (išskyrus Tiekėjo, jungtinės veiklos Partnerio, subtiekėjo ar specialisto pakeitimą kitu asmeniu) ir Šalis turi pakeisti tuos duomenis vienašališkai, informuodama apie tai kitą Šalį (t. y. nurodydama ankstesnius duomenis laikyti pakeistais). Bet kuriuo atveju Sutarties pakeitimu negali būti iš esmės keičiama Sutartis.
20.7. Tiekėjas turi teisę keisti Prekių modelį ir (ar) gamintoją, jei yra visos toliau nurodytos sąlygos ir jeigu tai numatyta Specialiosiose sąlygose:
20.7.1. jei pasiūlyme nurodytos Prekės nebegaminamos ar iš esmės sutriko jų tiekimas ir gautas gamintojo patvirtinamas ir (ar) Prekės, jų gamintojas kelia grėsmę nacionaliniam saugumui, taip pat, jei atitinkami reikalavimai buvo numatyti pirkimo dokumentuose, jei Prekių tiekimas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme (toliau – Sankcijų įgyvendinimo įstatymas) ir (ar) Prekės, jų sudedamosios dalys ar (ir) gamintojas neatitinka PĮ 58 str. 41 dalies nuostatų;
20.7.2. jei keičiamos Prekės visiškai atitinka pirkimo dokumentų reikalavimus, yra ne prastesnės, o lygiavertės ar geresnės kokybės nei Sutartyje nurodytos Prekės ir Tiekėjas pateikia tai patvirtinančius dokumentus. Jeigu  pirkimo procedūrų metu Tiekėjas buvo pateikęs Prekių pavyzdžius, pristatomos Prekės turi būti ne prastesnės kokybės nei pateikti pavyzdžiai; 
20.7.3. jei Tiekėjas, ne vėliau kaip prieš 10 (dešimt) darbo dienų iki numatomo Prekių keitimo, pateikė Pirkėjui rašytinį prašymą su keitimą pagrindžiančiais dokumentais bei gavo Pirkėjo rašytinį sutikimą. Pirkėjas turi teisę nesutikti su Prekės keitimu ir turi teisę nutraukti Sutartį, jei Tiekėjas nepateikė įrodymų ar jų pateikimas nepagrindžia keičiamos Prekės atitikimo pirkimo sąlygoms;
20.7.4. Šalys sudarė rašytinį Susitarimą prie Sutarties dėl Prekių keitimo;
20.7.5. šiame punkte nurodytu atveju Prekės turi būti pristatytos už ne didesnę nei Tiekėjo pasiūlyme nurodytą kainą.

21.	SUTARTIES SUSTABDYMAS

21.1. Kiekviena Sutarties šalis turi teisę inicijuoti Sutarties vykdymo sustabdymą iki 21.2 punkte nurodytų aplinkybių pabaigos.
21.2. Sutarties vykdymas gali būti stabdomas esant bent vienai iš šių aplinkybių: 
21.2.1. esant Bendrųjų sąlygų 18 skyriuje numatytoms nenugalimos jėgos aplinkybėms, sutartinių įsipareigojimų vykdymo terminai stabdomi nuo kliūties atsiradimo momento arba jeigu apie ją nėra laiku pranešta, nuo pranešimo momento ir atnaujinami, kai minėtos aplinkybės nebetrukdo vykdyti Sutarties; 
21.2.2. Pirkėjas Sutartyje nurodyta tvarka negali vykdyti savo įsipareigojimų dėl nenumatytų aplinkybių, o Tiekėjas dėl to negali vykdyti Sutarties; 
21.2.3. dėl pirkimo dokumentuose nenumatytų darbų, paslaugų ir (ar) prekių, kurių poreikis paaiškėjo tik pradėjus vykdyti Sutartį ir šis poreikis negalėjo būti numatytas Pirkėjo pirkimo dokumentuose ir Tiekėjo kaip patyrusio šios srities profesionalo, būtina atlikti papildomą pirkimą arba pakeisti Sutartį vadovaujantis teisės aktų nuostatomis. Aplinkybė taikoma, jei Sutarties vykdymo metu paaiškėjęs poreikis tiesiogiai daro įtaką Sutarties vykdymui; 
21.2.4. ne dėl Pirkėjo kaltės vėluoja kitos Pirkėjo pirkimo sutarties, turinčios tiesioginės įtakos šiai Sutarčiai, vykdymas;  
21.2.5. pasikeitus galiojančiam teisės aktui ar įsigaliojus naujam teisės aktui, kuris turi įtakos šios Sutarties vykdymui; 
21.2.6. sutartinių įsipareigojimų stabdymo būtinybė atsirado dėl sustabdyto Pirkėjo Prekių pirkimui skirto finansavimo arba finansavimo trūkumo; 
21.2.7. jei kyla pagrįstų įtarimų, kad yra padaryti esminiai Sutarties pažeidimai – kad būtų galima patikrinti, ar iš tikrųjų buvo padaryti esminiai Sutarties pažeidimai. Jei įtarimai nepasitvirtina, Sutartis vėl pradedama vykdyti;
21.2.8. dėl teisminių (arbitražinių) ginčų su Pirkėju ar trečiaisiais asmenimis, kurių dalykas yra tiesiogiai susijęs su Sutarties vykdymu. 
21.3. Jei Sutarties vykdymo stabdymas atliekamas dėl Bendrųjų sąlygų 21.2 punkte nurodytų aplinkybių, tai toks stabdymas laikomas Sutarties vykdymu joje numatytomis sąlygomis ir nelaikomas Sutarties keitimu. Kitais atvejais (jei stabdymas vykdomas dėl kitų aplinkybių, nenurodytų Bendrųjų sąlygų 21.2 punkte ir nesilaikant šiame skyriuje nustatytos tvarkos), tai laikoma Sutarties keitimu, kuris gali būti atliekamas, vadovaujantis PĮ, VPĮ nuostatomis, sudarant atskirus Susitarimus.
21.4. Pirkėjui gavus Tiekėjo rašytinį prašymą, kuriame nurodyta Sutarties vykdymo stabdymo aplinkybė (Bendrųjų sąlygų 21.2 punktas) ir aplinkybės atsiradimą bei galimą terminą pagrindžiantys argumentai, objektyvūs faktai ir įrodymai, Pirkėjas, įvertinęs prašymą, ne vėliau kaip per 5 (penkias) darbo dienas turi teisę raštu atsisakyti arba sutikti su Sutarties vykdymo stabdymu. Tiekėjui nepateikus konkrečių argumentų, faktų, pagrįstų įrodymais, Pirkėjas Tiekėjo prašymo netvirtina. 
21.5. Pirkėjui raštu informavus Tiekėją ir pateikus jam argumentuotą paaiškinimą, dėl kokių aplinkybių ir kuriam terminui yra būtina stabdyti Sutarties vykdymą, Tiekėjas ne vėliau kaip per 5 (penkias) darbo dienas raštu informuoja Pirkėją ir patvirtina, kad sutinka su stabdymu. Negavus Tiekėjo patvirtinimo, Sutarties vykdymas stabdomas suėjus 5 (penkioms) darbo dienoms po pranešimo išsiuntimo pranešime nurodytam terminui. Tiekėjas turi teisę prieštarauti Sutarties ar atskirų Sutartyje numatytų prievolių vykdymo stabdymui tik tuo atveju, jei Tiekėjas savo sąskaita ir jėgomis gali pašalinti atsiradusias aplinkybes, dėl kurių Pirkėjui kilo būtinybė stabdyti Sutarties ar atskirų Sutartyje numatytų prievolių vykdymą.
21.6. Tiekėjas, gavęs Pirkėjo raštišką pranešimą apie stabdymą, privalo nedelsiant, bet ne vėliau kaip per 1 (vieną) darbo dieną po patvirtinimo išsiuntimo Pirkėjui dienos, sustabdyti Sutarties vykdymą. 
21.7. Jei Sutartis sustabdyta, Šalys negali vykdyti jokių jiems pagal Sutartį priskirtų įsipareigojimų, nebent bendru Šalių susitarimu susitaria kitaip. Sutarties sustabdymo terminas į Sutarties vykdymo terminą nėra įskaičiuojamas, jo metu sutartiniai įsipareigojimai nevykdomi ir už šį periodą Pirkėjas Tiekėjui nemoka jokių mokėjimų, baudų ar prastovų. 
21.8. Atnaujinus Sutarties vykdymą, neįvykdytų prievolių (jų dalies) įvykdymo terminai ir Sutarties galiojimas pratęsiami tokiam terminui, kiek buvo likę laiko jų įvykdymui (Sutarties galiojimui) jų sustabdymo metu. 
21.9. Jei Sutarties vykdymas buvo sustabdytas laikotarpiui, ne trumpesniam nei 30 (trisdešimt) dienų, praėjus 30 (trisdešimt) dienų, viena Šalis gali rašytiniu pranešimu kitos Šalies pareikalauti atnaujinti Sutarties vykdymą. Šaliai be pagrįstų aplinkybių neatnaujinus Sutarties vykdymo per 10 (dešimt) dienų nuo atitinkamo kreipimosi, kita Šalis gali nutraukti Sutartį, apie tai įspėjusi prieš 10 (dešimt) dienų. 

22.	SUTARTIES NUTRAUKIMAS

22.1. Sutartis gali būti nutraukiama PĮ 98 straipsnyje ir Sutartyje numatytais atvejais, įskaitant galimybę nutraukti Sutartį Šalių susitarimu, ir kitais Specialiosiose sąlygose numatytais pagrindais.

22.2.	Pretenzijos dėl Sutarties pažeidimų

22.2.1. Jeigu Šalis pažeidžia Sutartį arba įstatymus bei kitus teisės aktus, kita Šalis turi teisę pareikšti jai rašytinę pretenziją, nurodyti, kokią Sutarties ar įstatymų bei kitų teisės aktų nuostatą ir kokiu būdu kita Šalis pažeidė bei nustatyti protingą terminą ištaisyti pažeidimą. Tuo atveju, jeigu Šalis tokioje pretenzijoje įspėja kitą Šalį apie Sutarties nutraukimą, jeigu ši neištaisys pažeidimo, pretenzijoje turi būti nustatytas protingas terminas pažeidimui ištaisyti.  
22.2.2. Pretenziją gavusi Šalis privalo nedelsdama, bet ne vėliau nei per 5 (penkias) darbo dienas, atsakyti į pretenziją ir nurodyti, kokių priemonių imsis siekdama ištaisyti pažeidimą per pretenzijoje nustatytą terminą arba motyvuotai pasiūlyti kitą pagrįstą terminą. Pretenziją gavusios Šalies pasiūlytasis terminas pakeičia terminą, nurodytą pretenzijoje, tik jeigu kita Šalis jį patvirtina. 

22.3.	Sutarties nutraukimas Pirkėjo iniciatyva

22.3.1. Pirkėjas  vienašališkai nesikreipiant į teismą nutraukia Sutartį, įspėjęs Tiekėją raštu prieš ne trumpesnį nei 30 (trisdešimties) dienų terminą, jeigu Tiekėjas padaro esminį Sutarties pažeidimą, nurodytą Specialiųjų sąlygų ir (ar) Bendrųjų sąlygų punktuose. Pirkėjas taip pat turi teisę nutraukti Sutartį, jeigu Tiekėjas padaro Sutarties pažeidimą, kuris atitinka esminio Sutarties pažeidimo požymius, nurodytus Lietuvos Respublikos civiliniame kodekse, ir, gavęs Pirkėjo pretenziją, per pretenzijoje nurodytą terminą neištaiso pažeidimo. Esminio sutarties pažeidimo atveju Tiekėjui taip pat yra taikomos Bendrųjų sąlygų 17.6 punkte ar Specialiosiose sąlygose nurodytos netesybos. 
22.3.2. Pirkėjas turi teisę vienašališkai nesikreipiant į teismą nutraukti Sutartį ar jos dalį raštu įspėjęs Tiekėją prieš ne trumpesnį nei 10 (dešimties) dienų terminą, jeigu: 
22.3.2.1. Tiekėjui yra iškelta bankroto byla, pradėtas bankroto procesas ne teismo tvarka, jis tampa nemokus arba yra nemokumo tikimybė, sustabdo ūkinę veiklą ar susidaro analogiška situacija; 
22.3.2.2. Tiekėjo padėtis pasikeičia ir jis atitinka pirkimo dokumentuose nustatytą pašalinimo pagrindą; 
22.3.2.3. pasikeičia teisės aktai, susiję su Sutarties objektu, Sutarties vykdymu, ar su Pirkėjo vykdoma veikla, kuriai buvo sudaryta Sutartis, ir dėl tokių pakeitimų Pirkėjas nusprendžia nutraukti Sutartį;  
22.3.2.4. Pirkėjas nusprendžia nebevykdyti veiklos, kurios vykdymui Sutartimi įsigyjamos Prekės ir Sutarties poreikis išnyksta; 
22.3.2.5. Pirkėjo valdymo organas priima sprendimą(-us), dėl kurio(-ių) Sutarties poreikis išnyksta; 
22.3.2.6. pasikeičia (pablogėja) Pirkėjo finansinė padėtis ar Pirkėjas negauna arba netenka finansavimo ir dėl šios priežasties nusprendžia nutraukti Sutartį; 
22.3.2.7. keičiasi Pirkėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui arba Sutarties poreikiui; 
22.3.2.8. nebelieka perkamų Prekių poreikio; 
22.3.2.9. Pirkėjas iš pirkimų priežiūrą atliekančių ar nacionalinį saugumą užtikrinančių institucijų gauna nurodymą ar rekomendaciją nutraukti Sutartį;
22.3.2.10. Tiekėjas pažeidžia Sutartį arba įstatymus bei kitus teisės aktus ir per Pirkėjo rašytinėje pretenzijoje nurodytą terminą neištaiso pažeidimo;
22.3.2.11. Lietuvos Respublikos Vyriausybė Nacionaliniam saugumui užtikrinti svarbių objektų apsaugos įstatymo nustatyta tvarka priima sprendimą, patvirtinantį, kad Sutartis neatitinka nacionalinio saugumo interesų (taikoma, jeigu Pirkėjas veikia srityse, kurios laikomos nacionaliniam saugumui užtikrinti strategiškai svarbių ūkio sektorių dalimi, ar yra laikomas esminiu subjektu);
22.3.2.12. paaiškėja PĮ 50 straipsnio 8 dalyje / VPĮ 37 straipsnio 8 dalyje ir (ar) 47 straipsnio 8 dalyje nurodytos aplinkybės (taikoma, jeigu Pirkėjas veikia srityse, kurios laikomos nacionaliniam saugumui užtikrinti strategiškai svarbių ūkio sektorių dalimi, ar yra laikomas esminiu subjektu).
22.3.3. Jei atitinkami reikalavimai buvo keliami pirkimo dokumentuose,  Sutartis laikoma niekine ir negaliojančia, jei nustatoma, kad Sutarties vykdymas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Lietuvos Respublikos tarptautinių sankcijų įstatyme (toliau – Sankcijų įstatymas) ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų). Sutarties negaliojimo momentas nustatomas vadovaujantis minėtu įstatymu. 
22.3.4. Jei atitinkami reikalavimai buvo keliami pirkimo dokumentuose,  Pirkėjas nedelsiant, bet ne vėliau kaip per 5 (penkias) dienas, vienašališkai nutraukia Sutartį arba sustabdo jos vykdymą privalomų tarptautinių sankcijų, kaip tai apibrėžta Sankcijų įstatyme ir kituose tarptautiniuose, Europos Sąjungos ir Lietuvos Respublikos teisės aktuose, įgyvendinimo laikotarpiui, apie tai įspėjęs Tiekėją raštu, jei Sutartis įsigaliojo iki šių tarptautinių sankcijų Lietuvos Respublikoje įgyvendinimo nustatymo. Draudžiama prisiimti naujas prievoles pagal Sutartį, kurių vykdymas prieštarautų Lietuvos Respublikoje įgyvendinamoms tarptautinėms sankcijoms. Šiame punkte numatyta vienašališko Sutarties nutraukimo tvarka taikoma ir Bendrųjų sąlygų 2.9 punkto atveju.
22.3.5. Jei Sutartis nutraukiama dėl Tiekėjo esminio Sutarties pažeidimo ar Tiekėjui nepagrįstai nutraukus Sutarties vykdymą ne Sutartyje nustatyta tvarka, ir jeigu Specialiosiose sąlygose nėra numatyta, kad tinkamas Sutarties įvykdymas yra užtikrinamas Sutarties įvykdymo užtikrinimu, Tiekėjas įsipareigoja sumokėti Pirkėjui Bendrųjų sąlygų 17.6 punkte ar Specialiosiose sąlygose nurodyto dydžio baudą ir atlyginti nuostolius, susijusius su Sutarties nutraukimu. Jeigu Specialiosiose sąlygose yra numatyta, kad tinkamas Sutarties įvykdymas yra užtikrinamas Sutarties įvykdymo užtikrinimu, Tiekėjas įsipareigoja Pirkėjui sumokėti likusią dalį Bendrųjų sąlygų 17.6 punkte ar Specialiosiose sąlygose nurodytos dydžio baudos ir atlyginti nuostolius, susijusius su Sutarties nutraukimu, kiek jų nepadengia Sutarties įvykdymo užtikrinimas. Pirkėjui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą. 
22.3.6. Pirkėjas turi teisę vienašališkai nutraukti Sutartį ir kitais Specialiosiose sąlygose (jei taikoma) ir įstatymuose bei kituose teisės aktuose įtvirtintais atvejais. 
22.3.7. Sutartis laikoma nutraukta kitą dieną po to, kai pasibaigia įspėjimo apie Sutarties nutraukimą terminas.  
22.3.8. Tais atvejais, kai Tiekėjas pašalina pažeidimą ar išnyksta aplinkybės, dėl kurių buvo inicijuota Sutarties nutraukimo procedūra, Sutartis negali būti nutraukiama ir įspėjimas apie Sutarties nutraukimą netenka galios, jei Tiekėjas pateikia informaciją apie pažeidimo pašalinimą ar išnykusias aplinkybes, dėl kurių buvo inicijuota Sutarties nutraukimo procedūra. 
22.3.9. Sutartis gali būti nutraukta Pirkėjo pageidavimu (reikalavimu), praėjus 60 (šešiasdešimt) kalendorinių dienų nuo rašytinio pranešimo, būtinai nurodant nutraukimo priežastį. Sutartis laikoma nutraukta, kai praeina 60 (šešiasdešimties) kalendorinių dienų nuo rašytinio pranešimo apie pageidavimą (reikalavimą) nutraukti Sutartį pateikimo dienos. Tokiu atveju Tiekėjui yra sumokama tik už faktiškai tinkamai ir laiku iki Sutarties nutraukimo dienos pristatytas Prekes ir (ar) suteiktas Paslaugas (jei taikoma). Tiekėjo patirti nuostoliai (tiesioginiai ir (ar) netiesioginiai) nėra atlyginami.

22.4.	Sutarties nutraukimas Tiekėjo iniciatyva

22.4.1. Tiekėjas turi teisę vienašališkai nutraukti Sutartį, įspėjęs Pirkėją raštu prieš ne trumpesnį nei 60 (šešiasdešimties) dienų terminą, jeigu Pirkėjas pažeidžia atsiskaitymo su Tiekėju terminus (išskyrus atvejus, kai Pirkėjas naudojasi savo teise sulaikyti mokėjimus), ir Pirkėjo skola Tiekėjui viršija 20 (dvidešimt) proc. Pradinės sutarties vertės ir Pirkėjas, gavęs Tiekėjo pretenziją, per 30 (trisdešimt) dienų nesumoka Tiekėjui mokėtinų sumų. 
22.4.2. Tiekėjas turi teisę vienašališkai nutraukti Sutartį, įspėjęs Pirkėją raštu prieš ne trumpesnį nei 60 (šešiasdešimties) dienų terminą, jeigu:
22.4.2.1. Pirkėjui yra iškelta bankroto byla, pradėtas procesas dėl bankroto ne teismo tvarka, jis tampa nemokus arba yra nemokumo tikimybė, Pirkėjas sustabdo veiklą, arba kituose teisės aktuose numatyta tvarka susidaro analogiška situacija;
22.4.2.2. Pirkėjas pažeidžia Sutartį arba įstatymus bei kitus teisės aktus ir per Tiekėjo rašytinėje pretenzijoje nurodytą terminą neištaiso pažeidimo. 
22.4.3. Jeigu 22.4.1 punkte nurodytos aplinkybės yra susijusios tik su atskira dalimi arba atskiru Susitarimu, Tiekėjas turi teisę nutraukti Sutartį tik tos dalies atžvilgiu arba nutraukti tik tokį Susitarimą. 
22.4.4. Tiekėjas turi teisę vienašališkai nutraukti Sutartį ir kitais įstatymuose bei kituose teisės aktuose įtvirtintais atvejais. 
22.4.5. Sutartis laikoma nutraukta kitą dieną po to, kai pasibaigia įspėjimo apie Sutarties nutraukimą terminas. 
22.4.6. Tais atvejais, kai per įspėjimo apie Sutarties nutraukimą terminą Pirkėjas pašalina pažeidimą arba išnyksta aplinkybės, dėl kurių buvo inicijuota Sutarties nutraukimo procedūra, Sutartis negali būti nutraukiama ir įspėjimas apie Sutarties nutraukimą netenka galios, jei Pirkėjas pateikia informaciją apie pažeidimo pašalinimą arba išnykusias aplinkybes, dėl kurių buvo inicijuota Sutarties nutraukimo procedūra. 

22.5.	Šalių teisės ir pareigos Sutarties nutraukimo atveju

22.5.1. Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų, kurios pagal savo esmę lieka galioti ir po Sutarties nutraukimo, galiojimui. 
22.5.2. Nutraukus Sutartį, Šalys privalo: 
22.5.2.1. įsitikinti, jog iki Sutarties nutraukimo dienos pristatytos Prekės ir kiti atlikti veiksmai atitinka Sutarties reikalavimus ir Šalys dėl to viena kitai nebereikš pretenzijų; 
22.5.2.2. atsiskaityti už iki Sutarties nutraukimo pristatytas Prekes, atitinkančias Sutarties reikalavimus; 
22.5.2.3. per 10 (dešimt) dienų nuo pranešimo apie Sutarties nutraukimą gavimo dienos perduoti viena kitai visus dokumentus, kuriuos buvo būtina perduoti pagal Sutarties nuostatas. 
 
23.	BENDRAVIMO TVARKA IR KALBA

23.1.	Sutartis sudaroma lietuvių kalba. Jeigu Sutartis ar kuris nors ją sudarantis dokumentas sudaromas kita kalba arba išverčiamas į kitą kalbą, visais atvejais autentišku laikomas tik lietuvių kalba parengtas Sutarties tekstas (jei yra neatitikimų, pirmenybė teikiama lietuvių kalba parengtam tekstui).
23.2. Tais atvejais, kai Sutartis ar įstatymai bei kiti teisės aktai numato, jog Šalys turi pateikti viena kitai pranešimus, prašymus, suderinimus, sutikimus, pritarimus, nurodymus, reikalavimus ar pretenzijas, šie dokumentai turi būti surašyti lietuvių kalba, pasirašyti ir išsiųsti kitai Šaliai Šalies ar Šalies atstovo elektroninio pašto adresais, nurodytais Specialiosiose sąlygose. 
23.3. Jeigu Šalis praneša kitai Šaliai apie savo naujus kontaktinius duomenis, tai po to, kai kita Šalis gauna tokį pranešimą, ji visus remiantis Sutartimi siunčiamus pranešimus ir informaciją turi siųsti pagal naujuosius kontaktinius duomenis. Jei Šalis nepraneša apie kontaktinių duomenų pasikeitimą arba kol kita Šalis negauna tokio pranešimo, pranešimo išsiuntimas pagal paskutinius Šaliai žinomus kontaktinius duomenis laikomas tinkamu.
23.4. Jeigu pranešimas yra įteikiamas asmeniškai arba siunčiamas paštu ar per kurjerį, jis turi būti įteikiamas pasirašytinai ir laikomas gautu gavimo patvirtinime nurodytą dieną.
23.5. Jeigu pranešimas siunčiamas el. paštu, laikoma, kad Šalis jį gavo kitą darbo dieną. 
23.6. Jeigu pranešimas siunčiamas keliais skirtingais būdais, laikoma, kad gavėjas jį gavo tada, kai jis gavo pirmesnįjį pranešimą.

24.	PRETENZIJOS IR GINČŲ SPRENDIMAS

24.1. Bet kokie ginčai, nesutarimai ar reikalavimai, kylantys iš Sutarties arba susiję su Sutartimi, jos pažeidimu, nutraukimu ar galiojimu, visų pirma privalo būti sprendžiami derybomis tarp Šalių vadovų arba jų įgaliotų asmenų.
24.2. Jeigu Šalys neišsprendžia ginčo derybų būdu tuomet toks ginčas, nesutarimas ar reikalavimas, kylantis iš šios Sutarties arba susijęs su ja ar jos pažeidimu, nutraukimu arba negaliojimu, yra galutinai sprendžiamas Lietuvos Respublikos teismuose pagal Pirkėjo registruotos buveinės vietą Lietuvos Respublikos įstatymuose nustatyta tvarka.
24.3. Kilę ginčai nesudaro pagrindo Šalims atsisakyti vykdyti savo prievoles pagal Sutartį.


Priedas Nr. 2
TECHNINĖ SPECIFIKACIJA




Priedas Nr. 3
SUTARTIES VERTĖS DETALIZAVIMAS / ĮKAINIŲ SĄRAŠAS




Priedas Nr. 4
ASMENS DUOMENŲ TVARKYMO SUTARTIS

Uždaroji akcinė bendrovė „Vilniaus viešasis transportas“, pagal Lietuvos Respublikos įstatymus įsteigta ir veikianti įmonė, juridinio asmens kodas 302683277, kurios registruota buveinė yra Žolyno g. 15, LT-10209 Vilnius, duomenys apie įmonę kaupiami ir saugomi Lietuvos Respublikos Juridinių asmenų registre, atstovaujama generalinio direktoriaus, veikiančio pagal bendrovės įstatus, (toliau – Duomenų valdytojas), 
ir 
__________, pagal Lietuvos Respublikos įstatymus įsteigta ir veikianti įmonė, juridinio asmens kodas , kurios registruota buveinė yra, duomenys apie įmonę kaupiami ir saugomi Lietuvos Respublikos Juridinių asmenų registre, atstovaujama direktoriaus, veikiančio pagal įstaigos įstatus, (toliau – Duomenų tvarkytojas), 
toliau kartu vadinamos Šalimis, o kiekviena atskirai – Šalimi,  
atsižvelgdamos į: 
1. 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas); 
1. Duomenų valdytojo ir Duomenų tvarkytojo  sudarytą pirkimo sutartį (toliau – Pagrindinė sutartis), pagal kurią Duomenų tvarkytojas, teikdamas paslaugas Duomenų valdytojui ir vykdydamas Pagrindinėje sutartyje nustatytas prievoles, Duomenų valdytojo vardu tvarkys Asmens duomenis, kaip jie apibrėžti šioje Sutartyje, ir jam bus suteikta prieiga prie Asmens duomenų; 
Šalys sudarė šią Asmens duomenų tvarkymo sutartį (toliau – Sutartis), pagal kurią susitarė dėl Asmens duomenų tvarkymo vykdant Pagrindinę sutartį žemiau nurodyta tvarka ir sąlygomis. 
 
1. SĄVOKOS
1.1. Šioje Sutartyje naudojamos sąvokos turi tokią reikšmę: 
1.1.1. Asmens duomenys – bet kokia informacija apie fizinį asmenį, kurio tapatybė nustatyta arba kurio tapatybę galima nustatyti (toliau – Duomenų subjektas); fizinis asmuo, kurio tapatybę galima nustatyti, yra asmuo, kurio tapatybę tiesiogiai arba netiesiogiai galima nustatyti, visų pirma pagal identifikatorių, kaip antai vardą ir pavardę, asmens identifikavimo numerį, buvimo vietos duomenis ir interneto identifikatorių arba pagal vieną ar kelis to fizinio asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius. 
1.1.2. Asmens duomenų apsaugą reglamentuojantys teisės aktai – bet kuris galiojantis nacionalinis, Europos Sąjungos ar tarptautinis teisės aktas, kuris taikomas Duomenų valdytojui ar Duomenų tvarkytojui reglamentuojant jų atliekamus Asmens duomenų tvarkymo veiksmus šios Sutarties galiojimo laikotarpiu. Ši sąvoka taip pat apima Reglamentą. 
1.1.3. Asmens duomenų saugumo pažeidimas – saugumo pažeidimas, dėl kurio netyčia arba neteisėtai sunaikinami, prarandami, pakeičiami, be leidimo atskleidžiami persiųsti, saugomi arba kitaip tvarkomi Asmens duomenys arba prie jų be leidimo gaunama prieiga. 
1.1.4. Asmens duomenų tvarkymas – bet kokia automatizuotomis arba neautomatizuotomis priemonėmis su Asmens duomenimis ar Asmens duomenų rinkiniais atliekama operacija ar operacijų seka, kaip antai rinkimas, įrašymas, rūšiavimas, sisteminimas, saugojimas, adaptavimas ar keitimas, išgava, susipažinimas, naudojimas, atskleidimas persiunčiant, platinant ar kitu būdu sudarant galimybę jais naudotis, taip pat sugretinimas ar sujungimas su kitais duomenimis, apribojimas, ištrynimas arba sunaikinimas. 
1.1.5. Subtvarkytojas – fizinis ar juridinis asmuo, kuri Duomenų tvarkytojo vardu tvarko Asmens duomenis. 
1.2. Kitos sąvokos nenurodytos šios Sutarties 1.1 punkte suprantamos taip, kaip jos apibrėžtos Asmens duomenų apsaugą reglamentuojančiuose teisės aktuose. 
 
II. SUTARTIES DALYKAS
2.1. Ši Sutartis reglamentuoja Šalių tarpusavio santykius ir Asmens duomenų tvarkymo, kurį Duomenų tvarkytojas atlieka Duomenų valdytojo vardu pagal jam suteiktus įgaliojimus vykdydamas Pagrindinę sutartį, sąlygas. 
2.2. Ši Sutartis sudaro vieningą susitarimą tarp Šalių dėl Asmens duomenų tvarkymo vykdant Pagrindinę sutartį ir pakeičia bet kokias ankstesnes sudarytas sutartis ar kitokius susitarimus ,sudarytus tarp Šalių dėl to paties dalyko. Esant prieštaravimams tarp Pagrindinės sutarties ir šios Sutarties sąlygų dėl Asmens duomenų tvarkymo, vadovaujamasi šios Sutarties sąlygomis, išskyrus, kai šioje Sutartyje nustatyta kitaip. 
 
III. ŠALIŲ TEISĖS IR PAREIGOS
3.1. Duomenų valdytojas: 
3.1.1. įsipareigoja užtikrinti, kad asmens duomenys būtų tvarkomi laikantis Asmens duomenų apsaugą reglamentuojančių teisės aktų reikalavimų ir šios Sutarties Sąlygų; 
3.1.2. turi teisę ir pareigą priimti sprendimus dėl Asmens duomenų tvarkymo tikslų ir priemonių; 
3.1.3. yra atsakingas, įskaitant, bet neapsiribojant, už tai, kad asmens duomenų tvarkymas, kurį duomenų tvarkytojui pavesta atlikti, turėtų teisinį pagrindą. 
3.2. Duomenų tvarkytojas įsipareigoja: 
3.2.1. tvarkyti Duomenų valdytojo pateiktus Asmens duomenis, kurie nurodyti šios Sutarties Priede Nr. 1, tik tokia apimtimi, kiek tai būtina Pagrindinės sutarties vykdymui; 
3.2.2. tvarkyti Asmens duomenis tik šios Sutarties ir Pagrindinės sutarties sąlygomis ir vadovaujantis Duomenų valdytojo raštu įformintais nurodymais, kuriuos jam perduos Duomenų valdytojas Pagrindinės sutarties ir Sutarties sudarymo metu arba Duomenų valdytojo pateiktais vėlesniais nurodymais, kurie gali būti pateikti viso Asmens duomenų tvarkymo metu, tačiau tokie su Sutarties sąlygomis susiję nurodymai turi būti pagrįsti dokumentais; 
3.2.3. tvarkydamas Asmens duomenis pagal šią Sutartį užtikrinti Asmens duomenų tvarkymo atitiktį Asmens duomenų apsaugą reglamentuojantiems teisės aktams ir priežiūros institucijų rekomendacijoms; 
3.2.4. neatlikti tokių veiksmų, dėl kurių Duomenų valdytojas būtų priverstas veikti ne pagal Asmens duomenų apsaugą reglamentuojančių teisės aktų reikalavimus; 
3.2.5. neperduoti ar bet kokiu kitu būdu neatskleisti Asmens duomenų ar kitos informacijos, susijusios su Asmens duomenų tvarkymu jokiai trečiajai šaliai, išskyrus teisės aktų nustatytus atvejus arba, kai tai būtina vykdant Pagrindinę sutartį, vadovaujantis šios Sutarties ir Pagrindinės sutarties sąlygomis; 
3.2.6. nedelsiant pranešti Duomenų valdytojui elektroniniu paštu duomenu.sauga@vilniausvt.lt ir raštu apie situaciją, kai dėl teisės aktuose nustatytų prievolių įgyvendinimo, Duomenų tvarkytojas privalo atskleisti Asmens duomenis, kuriuos jis tvarko pagal šią Sutartį Duomenų valdytojo vardu. Atskleisdamas Asmens duomenis dėl teisės aktuose nustatytos pareigos vykdymo, Duomenų tvarkytojas privalo pareikalauti trečiosios šalies išlaikyti Asmens duomenų konfidencialumą; 
3.2.7. paskirti duomenų apsaugos pareigūną ir apie tai raštu informuoti Duomenų valdytoją, jeigu Duomenų tvarkytojas pagal Asmens duomenų apsaugą reglamentuojančius teisės aktus privalo tokį paskirti; 
3.2.8. raštu, įskaitant elektroninę formą, tvarkyti visų Duomenų valdytojo vardu tvarkomų Asmens duomenų tvarkymo veiklos įrašus, vadovaudamasis Asmens duomenų apsaugą reglamentuojančiais teisės aktais ir šios Sutarties sąlygomis, o Duomenų valdytojui raštu paprašius – nedelsiant juos pateikti Duomenų valdytojui. 
3.3. Duomenų valdytojui paprašius Duomenų tvarkytojas įsipareigoja pateikti jam per šiame prašyme nustatytą protingą terminą, kuris negali būti trumpesnis nei 10 (dešimt) kalendorinių dienų (išskyrus atvejus, kai Valstybinė duomenų apsaugos inspekcija nustato kitus terminus), visą informaciją, kuri yra būtina siekiant įrodyti, kad vykdomos šioje Sutartyje ir Asmens duomenų apsaugą reglamentuojančiose teisės aktuose nustatytos Duomenų tvarkytojo prievolės. 
3.4. Bendradarbiavimas ir pagalba Duomenų valdytojui: 
3.4.1. Duomenų tvarkytojas įsipareigoja bendradarbiauti ir padėti Duomenų valdytojui tiek, kiek reikalinga siekiant atsakyti į Duomenų subjekto paklausimą ir tinkamai įgyvendinti Duomenų subjekto teises, įskaitant, bet neapsiribojant teisę susipažinti su tvarkomais jo Asmens duomenimis, teisę reikalauti ištaisyti neteisingus ir papildyti neišsamius jo Asmens duomenis, teisę ištrinti ar sustabdyti Asmens duomenų tvarkymą, teisę į Asmens duomenų perkeliamumą ir kt. 
3.4.2. Tuo atveju, jei Duomenų tvarkytojas gauna Duomenų subjekto prašymą / paklausimą, susijusį su Duomenų tvarkytojo atliekamu Asmens duomenų tvarkymu Duomenų valdytojo vardu, Duomenų tvarkytojas privalo nedelsdamas perduoti tokį prašymą / paklausimą Duomenų valdytojui elektroniniu paštu duomenu.sauga@vilniausvt.lt.  Duomenų tvarkytojas atitinkamus prašymus vykdo laikydamasis Duomenų valdytojo rašytinių nurodymų. 
3.4.3. Duomenų tvarkytojas privalo nedelsiant informuoti Duomenų valdytoją apie bet kokias aplinkybes, kurios gali užkirsti kelią Asmens duomenų tvarkymui laikantis šios Sutarties ir / ar Asmens duomenų apsaugą reglamentuojančių teisės aktų reikalavimų. Tokiu atveju Duomenų valdytojas turi teisę uždrausti Duomenų tvarkytojui toliau tvarkyti Asmens duomenis. 
3.4.4. Duomenų tvarkytojas įsipareigoja suteikti Duomenų valdytojui visą informaciją ir pagalbą, kuri reikalinga siekiant įrodyti, jog Asmens duomenų tvarkymo veiksmai atitinka Asmens duomenų apsaugą reglamentuojančiuose teisės aktuose ir šioje Sutartyje įtvirtintus reikalavimus. 
3.4.5. Duomenų tvarkytojas įsipareigoja bendradarbiauti su Duomenų valdytoju Asmens duomenų tvarkymo saugumo užtikrinimo srityje, taip pat ir tais atvejais, kai kyla pareiga pranešti priežiūros institucijai apie Asmens duomenų saugumo pažeidimą; pranešti Duomenų subjektui apie Asmens duomenų saugumo pažeidimą; atlikti poveikio duomenų apsaugai vertinimą ir (ar) interesų pusiausvyros vertinimą (balansų testą). 
3.5. Informacijos saugumas ir konfidencialumas: 
3.5.1. Atsižvelgdamas į techninių galimybių išsivystymo lygį, įgyvendinimo sąnaudas ir Asmens duomenų tvarkymo pobūdį, aprėptį, kontekstą ir tikslus, taip pat Asmens duomenų tvarkymo keliamus įvairios tikimybės ir rimtumo pavojus fizinių asmenų teisėms ir laisvėms, Duomenų tvarkytojas įsipareigoja savo sąskaita imtis tinkamų techninių ir organizacinių priemonių siekiant užtikrinti atitinkamo lygio Duomenų valdytojo vardu tvarkomų Asmens duomenų saugumą ir įsipareigoja laikytis Duomenų valdytojo pateiktų dokumentais įformintų teisėtų nurodymų bei taikyti šioje Sutartyje nurodytas minimalias technines ir organizacines priemones. 
3.5.2. Duomenų tvarkytojas įsipareigoja užtikrinti, kad tvarkydamas Asmens duomenis Duomenų valdytojo vardu jis taikys bent šias priemones: 
3.5.2.1. Duomenų tvarkytojo patalpos, kuriose laikoma kompiuterinė įranga ir nešiojamos informacijos saugyklos, kuriose saugomi Asmens duomenys, kai nėra stebimos bus užrakinamos tam, kad būtų užtikrinama apsauga nuo neleistino Asmens duomenų naudojimo, poveikio darymo ir vagystės; 
3.5.2.2. įtvirtintas procesas, kurio metu būtų Asmens duomenų atkūrimas iš saugyklų; 
3.5.2.3. užtikrins procedūrų, kuriomis užtikrinamas prieigos prie Asmens duomenų tvarkytojo darbuotojams išdavimas ir panaikinimas, buvimą; 
3.5.2.4. užtikrins, kad prieigos prie Asmens duomenų naudotojo kodas ir slaptažodis bus unikalūs bei neprieinami Duomenų tvarkytojo darbuotojams, kurie neturi įgaliojimų prieiti prie Duomenų valdytojo perduotų tvarkyti Asmens duomenų; 
3.5.2.5. užtikrins saugų Asmens duomenų perdavimo ryšį. Tuo atveju, kai naudojami išoriniai Asmens duomenų perdavimo ryšiai, kurių nekontroliuoja Duomenų tvarkytojas, bus naudojamos techninės priemonės, kuriomis užtikrinamas prisijungimo prie ryšio autorizavimas. 
3.5.2.6. įtvirtintas procesas saugiam įrangos, kurioje buvo laikomi Asmens duomenys, sunaikinimui ir taisymui. 
3.5.3. Duomenų valdytojui raštu paprašius, Duomenų tvarkytojas įsipareigoja nedelsiant pateikti Duomenų valdytojui dokumentus, kuriuose numatytos Duomenų tvarkytojo įgyvendintos techninės ir organizacinės Asmens duomenų saugumo priemonės, išskyrus dokumentus, kuriuose yra konfidencialios Duomenų tvarkytojo informacijos (tokiu atveju, pateikiamos dokumentų ištraukos / išrašai). 
3.5.4. Duomenų tvarkytojas įsipareigoja suteikti prieigą prie Asmens duomenų tik tiems Duomenų tvarkytojo darbuotojams, kuriems prieiga prie šių Asmens duomenų reikalinga darbo funkcijoms atlikti ir būtina siekiant užtikrinti Duomenų tvarkytojo pareigų pagal Pagrindinę sutartį ir šią Sutartį vykdymą, o taip pat informuoti Duomenų tvarkytojo darbuotojus, kaip jie privalo tvarkyti Asmens duomenis, ir užtikrinti, kad Duomenų tvarkytojo darbuotojai, kurie turi prieiga prie Asmens duomenų, yra pasirašę konfidencialumo susitarimą, kuris apima ir Asmens duomenų neatskleidimo įsipareigojimą. Konfidencialumo susitarimo apimtis privalo būti nemažesnė nei numatyta šioje Sutartyje. Duomenų tvarkytojas turi užtikrinti, kad: 
3.5.4.1. pasikeitus Duomenų tvarkytojo darbuotojams, kurie tvarko Asmens duomenis, jų prieigos teisės prie Duomenų valdytojo Asmens duomenų būtų panaikinamos ne vėliau nei paskutinę jų užduočių, dėl kurių jiems būtina prieiga prie Duomenų valdytojo Asmens duomenų, patikėtų tvarkyti Duomenų tvarkytojui, dieną, o tuo atveju jei nutrūksta Duomenų tvarkytojo darbuotojo darbo santykiai – nevėliau nei paskutinę jo darbo dieną; 
3.5.4.2. Asmenų, kuriems suteikta prieiga prie asmens duomenų, sąrašas turi būti periodiškai peržiūrimas, t. y. ne rečiau kaip kartą kas 6 mėnesius. Nustačius, kad prieiga prie Duomenų valdytojo Asmens duomenų nebereikalinga, ji yra panaikinama. 
3.5.5. Duomenų tvarkytojas Duomenų valdyto prašymu turi įrodyti, kad Duomenų tvarkytojo darbuotojai, kuriems pavesta tvarkyti Asmens duomenis, laikosi Sutartyje 3.5.4 punkte nustatytų sąlygų. 
3.5.6. Duomenų tvarkytojas įsipareigoja saugoti Asmens duomenis nuo sunaikinimo, modifikavimo, neteisėto platinimo ar neteisėtos prieigos bei nuo visų kitų neteisėto Asmens duomenų tvarkymo formų. 
3.6. Incidentų, susijusių su Asmens duomenimis, valdymas: 
3.6.1. Duomenų tvarkytojas įsipareigoja nedelsiant, bet ne vėliau kaip per 24 valandas, pranešti Duomenų valdytojui elektroniniu paštu duomenu.sauga@vilniausvt.lt ir raštu apie bet kokį incidentą, susijusį su Asmens duomenimis, įskaitant Asmens duomenų saugumo pažeidimą, ir apie bet kokią neteisėtą prieigą prie Asmens duomenų. 
3.6.2. Pranešime apie incidentą, susijusį su Asmens duomenimis, turi būti Asmens duomenų tvarkytojo turima ar Duomenų tvarkytojui nesudėtingai prieinama informacija apie incidentą, tokia kaip antai įvykusio ar galimai galinčio įvykti incidento aprašymas, jo pobūdis ir reikšmingumas, tikėtinos pasekmės ir priemonės, kurių Duomenų tvarkytojas ėmėsi ar ketina / siūlo imtis šio incidento sukeltoms pasekmėms sumažinti ar galinčioms kilti pasekmėms išvengti. Kartu su pranešimu apie incidentą, susijusį su Asmens duomenimis, pateikiama visa Duomenų tvarkytojo turima su šiuo incidentu susijusi informacija ir dokumentai, kurie gali būti reikalingi tam, kad Duomenų valdytojas galėtų pritaikyti atitinkamas Asmens duomenų saugumo priemones ir įvykdyti pareigą pranešti priežiūros institucijai ir Duomenų subjektui (kai taikoma pagal Asmens duomenų apsaugą reglamentuojančių teisės aktų reikalavimus) apie Asmens duomenų saugumo pažeidimą. 
3.6.3. Duomenų tvarkytojas įsipareigoja imtis visų pagrįstų protingų priemonių, kad padėtų Duomenų valdytojui suvaldyti galimas rizikas ir neigiamas pasekmes Asmens duomenų saugumo pažeidimo atveju.  
3.7. Audito teisės: 
3.7.1. Duomenų valdytojas turi teisę bet kuriuo šios Sutarties galiojimo metu iš anksto prieš protingą terminą pranešęs Duomenų tvarkytojui pats arba pasitelkęs trečiąją šalį atlikti Duomenų tvarkytojo auditą siekiant nustatyti, ar Duomenų tvarkytojo atliekamas Asmens duomenų tvarkymas Duomenų valdytojo vardu atitinka šios Sutarties ir Asmens duomenų apsaugą reglamentuojančių teisės aktų reikalavimus. 
3.7.2. Duomenų tvarkytojas įsipareigoja sudaryti tinkamas sąlygas ir padėti Duomenų valdytojui ar jo pasitelktai trečiajai šaliai atlikti šios Sutarties 3.7.1 punkte numatytą Duomenų tvarkytojo auditą. Šiuo tikslu Duomenų tvarkytojas įsipareigoja užtikrinti galimybę patekti į Duomenų tvarkytojo patalpas, suteikti prieigą prie kompiuterinės ir / ar programinės įrangos, dokumentų ir kt. tiek, kiek reikalinga Duomenų tvarkytojo auditui atlikti. 
3.7.3. Duomenų tvarkytojas įsipareigoja sudaryti galimybę bet kuriai institucijai, prižiūrinčiai Duomenų valdytojo veiklą, atlikti Duomenų tvarkytojo auditą ir padėti Duomenų valdytojui šio audito atlikimo metu. 
3.7.4. Duomenų tvarkytojas neturi teisės reikalauti jokios papildomos kompensacijos dėl šioje Sutartyje nustatytų pareigų vykdymo. 
 
IV. SUBTVARKYTOJAS
4.1. Tuo atveju, kai Duomenų tvarkytojas Asmens duomenų tvarkymui, kurį atlieka Duomenų valdytojo vardu, pageidauja pasitelkti naują arba pakeisti esamą Subtvarkytoją, Duomenų tvarkytojas privalo iš anksto gauti rašytinį Duomenų valdytojo patvirtinimą.  
4.2. Duomenų tvarkytojas su pranešimu apie planuojamą naują Subtvarkytoją privalo pranešti Duomenų valdytojui nevėliau kaip prieš 30 darbo dienų, nurodydamas informaciją apie Subtvarkytojo tapatybę ir kontaktinius duomenis bei detalų aprašymą kokioms funkcijoms vykdyti ir / ar paslaugoms teikti Duomenų tvarkytojas ketina pasitelkti Subtvarkytoją. Duomenų valdytojas turi teisę pareikalauti iš Duomenų tvarkytojo pateikti papildomą informaciją, susijusią su Asmens duomenų tvarkymo veikla, kurią vykdys Subtvarkytojas. 
4.3.Duomenų tvarkytojas įsipareigoja užtikrinti, kad visi Duomenų valdytojo patvirtinti Subtvarkytojai (tiek nurodyti šios Sutarties Priede Nr. 1, tiek tie, kuriems pasitelkti yra gautas išankstinis Duomenų valdytojo rašytinis (ar jam prilyginamas) sutikimas) raštu įsipareigotų laikytis Asmens duomenų apsaugą reglamentuojančių teisės aktų ir šios Sutarties sąlygų. Vykdydamas šiame Sutarties punkte numatytą įsipareigojimą, Duomenų tvarkytojas gali sudaryti atskirą rašytinį susitarimą, kuriame būtų įtvirtintos analogiškos sąlygos, kokios numatytos šioje Sutartyje. Duomenų valdytojo rašytiniu (ar jam prilyginamu) prašymu Duomenų tvarkytojas įsipareigoja nedelsdamas ir nemokamai pateikti jam tokių susitarimų ar kitų dokumentų, įrodančių šiame Sutarties punkte numatyto įsipareigojimo įvykdymą, kopijas. 
4.4. Duomenų valdytojas neprivalo pagrįsti Duomenų tvarkytojui atsisakymo leisti Asmens duomenų tvarkymui pasitelkti Subtvarkytoją pagrindų. 
4.5. Tuo atveju, kai Duomenų valdytojas nepateikia Duomenų tvarkytojui atsakymo į jo šioje Sutartyje nustatyta tvarka pateiktą prašymą pasitelkti Subtvarkytoją, laikoma, kad Duomenų valdytojas nesutinka, kad Duomenų tvarkytojas pasitelktų  Subtvarkytoją Asmens duomenų tvarkymui.  
4.6. Duomenų tvarkytojas privalo turėti aktualią informaciją apie visus jo pasitelktus Subtvarkytojus, įskaitant, bet neapsiribojant informaciją apie Subtvarkytojo tapatybę, kontaktinius duomenis ir veiklos vietą, kuri Duomenų valdytojui paprašius būtų pateikta Duomenų valdytojui ir / ar priežiūros institucijai. 
4.7. Duomenų valdytojas nesutikdamas su naujo Subtvarkytojo pasitelkimu, turi teisę vienašališkai, nepatirdamas dėl to jokių papildomų nuostolių, nutraukti šią Sutartį ir Pagrindinę sutartį apie tai raštu pranešęs Duomenų tvarkytojui. 
4.8. Kai šioje Sutartyje minimas Duomenų tvarkytojas, atitinkamos Sutarties nuostatos taikomos ir bet kuriam Duomenų tvarkytojo pasitelktam Subtvarkytojui. 
 
V. ASMENS DUOMENŲ PERDAVIMAS Į TREČIĄSIAS VALSTYBES
5.1. Duomenų tvarkytojas be išankstinio Duomenų valdytojo rašytinio sutikimo negali perduoti Asmens duomenų už Europos Sąjungos (toliau – ES) ir Europos ekonominės erdvės (toliau – EEE) ribų ar tarptautinėms organizacijos. Šio punkto nuostatos taikomos Duomenų tvarkytojui ir tuo atveju, jeigu Asmens duomenys perduodami trečiajai šaliai, veikiančiai ES ir EEE teritorijoje, tačiau trečioji šalis Asmens duomenų tvarkymui pasitelkia priemones ar talpyklas, esančias už ES ir EEE ribų. 
5.2. Duomenų tvarkytojas, gavęs Duomenų valdytojo sutikimą perduoti Asmens duomenis už ES ir EEE ribų ar tarptautinėms organizacijoms, prieš perduodamas Asmens duomenis už ES ir EEE ribų ar tarptautinėms organizacijoms privalo sudaryti galiojantį Asmens duomenų perdavimo susitarimą, kuris būtų paremtas Reglamento V skyriaus nuostatomis. 

VI. ATSAKOMYBĖ
6.1. Duomenų tvarkytojas atsako už tvarkomų Asmens duomenų konfidencialumą ir saugumą nuo Asmens duomenų gavimo momento. 
6.2. Esant pagrįstam įtarimui, kad Duomenų tvarkytojas nesilaiko šios Sutarties ir / ar Asmens duomenų apsaugą reglamentuojančių teisės aktų reikalavimų, Duomenų valdytojas turi teisę raštu kreiptis į Duomenų tvarkytoją, nustatydamas terminą paaiškinimams dėl Asmens duomenų tvarkymo pateikti. Įtarimui pasitvirtinus, Duomenų valdytojas turi teisę šioje Sutartyje nustatyta tvarka vienašališkai nutraukti šią Sutartį ir Pagrindinę sutartį dėl Duomenų tvarkytojo kaltės arba nustatyti terminą pažeidimui pilnai pašalinti. 
6.3. Duomenų tvarkytojas įsipareigoja atlyginti Duomenų valdytojui visus dėl Duomenų tvarkytojo ir / ar Duomenų tvarkytojo pasitelkto (-ų) Subtvarkytojo (-ų) didelio neatsargumo ar tyčios sukelto Asmens duomenų apsaugą reglamentuojančių teisės aktų pažeidimo patirtus nuostolius. Į šių nuostolių sumą įeina visos Duomenų valdytojo patirtos išlaidos, įskaitant, bet neapsiribojant baudos, mokesčiai, nuostolių atlyginimas Duomenų subjektui ir kt. 
6.4. Duomenų tvarkytojas prisiima visišką atsakomybę už pasitelktų Subtvarkytojų veiksmus ir užtikrina, kad pasitelkti Subtvarkytojai laikysis visų šios Sutarties sąlygų. 
6.5. Neapsiribojant šios Sutarties sąlygomis dėl Duomenų valdytojo teisės į nuostolių atlyginimą ir Duomenų tvarkytojo atsakomybės taikymo, jeigu Duomenų tvarkytojas, nustatydamas Asmens duomenų tvarkymo tikslus ir priemones, pažeidžia Asmens duomenų apsaugą reglamentuojančių teisės aktų reikalavimus, įskaitant, bet neapsiribojant Reglamento nuostatas, tokio Asmens duomenų tvarkymo atžvilgiu Duomenų tvarkytojas laikomas Asmens duomenų valdytoju, kaip apibrėžta Reglamente, ir prisiima visą atsakomybę už tokį Asmens duomenų tvarkymą. 
 
VII. SUTARTIES GALIOJIMAS IR PASIBAIGIMAS
7.1. Ši Sutartis įsigalioja nuo jos pasirašymo dienos ir galioja tol, kol Duomenų tvarkytojas tvarko Asmens duomenis Duomenų valdytojo vardu, vykdydamas Pagrindinę sutartį. Pasibaigus Pagrindinei sutarčiai, ši Sutartis nutrūksta automatiškai. Šioje Sutartyje numatyta konfidencialumo pareiga galioja neterminuotai. 
7.2. Šios Sutarties priedai, pakeitimai ir papildymai galioja tik jei jie sudaryti raštu ir pasirašyti abiejų Šalių įgaliotų atstovų. 
7.3. Duomenų tvarkytojas įsipareigoja bendradarbiauti ir sutinka su visais būsimais šios Sutarties pakeitimais, kurie bus privalomi siekiant įgyvendinti pasikeitusius privalomus Asmens duomenų apsaugą reglamentuojančių teisės aktų reikalavimus. 
7.4. Bet koks šioje Sutartyje numatytų Duomenų tvarkytojo pareigų pažeidimas laikomas esminiu ir suteikia Duomenų valdytojui teisę sustabdyti Asmens duomenų perdavimą Duomenų tvarkytojui ir / ar nutraukti šią Sutartį ir Pagrindinę sutartį, nemokant Duomenų tvarkytojui jokių kompensacijų. 
7.5. Duomenų valdytojas turi teisę nedelsiant nutraukti šios Sutarties galiojimą ir uždrausti Duomenų tvarkytojui toliau tvarkyti Asmens duomenis Duomenų valdytojo vardu, jei Duomenų tvarkytojas nevykdo savo įsipareigojimų, įtvirtintų šioje Sutartyje, įskaitant, bet neapsiribojant Duomenų valdytojo dokumentais įformintų nurodymų nesilaikymo, neigiamos Asmens duomenų tvarkymo audito išvados ir / ar neatitikimo Asmens duomenų apsaugą reglamentuojančių teisės aktų reikalavimams atvejais. 
7.6. Duomenų tvarkytojas neturi teisės vienašališkai nutraukti šios Sutarties, nebent Duomenų valdytojas iš esmės pažeidžia savo pareigas, numatytas šioje Sutartyje, tokiu atveju Duomenų tvarkytojas turės teisę nutraukti šią Sutartį šios Sutarties 7.4 punkte numatyta tvarka. 

VIII. PRIEMONĖS, KURIŲ IMAMASI PASIBAIGUS ASMENS DUOMENŲ TVARKYMUI
8.1. Pasibaigus šios Sutarties galiojimui Duomenų tvarkytojas įsipareigoja, Duomenų valdytojo pasirinkimu, apie kurį Duomenų valdytojas privalo raštu informuoti Duomenų tvarkytoją, grąžinti Duomenų valdytojui visus Asmens duomenis, kuriuos gavo ir tvarkė Duomenų valdytojo vardu Pagrindinės sutarties ir šios Sutarties pagrindu, arba juos ištrinti / sunaikinti, o taip pat sunaikinti esamas Asmens duomenų kopijas, ir tai patvirtinti Duomenų valdytojui raštu, išskyrus, kai ES ar nacionalinės teisės aktais reikalaujama saugoti Asmens duomenis. Duomenų tvarkytojas užtikrina, kad Duomenų tvarkytojo pasitelktas (-i) Subtvarkytojas (-ai) šių Asmens duomenų tvarkymui atliktų tuos pačius veiksmus.  
8.2. Duomenų valdytojo rašytiniu reikalavimu, Duomenų tvarkytojas įsipareigoja pateikti Duomenų valdytojui sąrašą priemonių, kurių buvo imtasi siekiant užtikrinant tvarkingą Asmens duomenų tvarkymo nutraukimą. 
8.3. Jeigu Duomenų valdytojas pareikalauja, kad Asmens duomenys būtų saugomi tam tikrą Duomenų valdytojo nurodytą laiką pasibaigus šios Sutarties galiojimui, tai turi būti atliekama vadovaujantis Duomenų valdytojo dokumentais įformintais nurodymais.  
 
IX. GINČŲ SPRENDIMAS
9.1. Šiai Sutarčiai taikoma Lietuvos Respublikos teisė. 
9.2. Visi ginčai, kylantys iš šios Sutarties vykdymo, bus sprendžiami Lietuvos Respublikos teismuose. Informaciją apie kreipimąsi į teismą, bylos proceso informaciją ir sprendimą Šalys laikys konfidencialia. 

X. BAIGIAMOSIOS NUOSTATOS
10.1. Ši Sutartis yra neatskiriama Pagrindinės sutarties dalis. 
10.2. Pasirašydama šią Sutartį kiekviena Šalis pareiškia ir garantuoja, kad Šalies atstovas, pasirašantis šią Sutartį Šalies vardu turi visus šios Sutarties pasirašymui būtinus įgaliojimus, sutikimus ir patvirtinimus.  
10.3. Vienos iš šios Sutarties sąlygų negaliojimas nedaro negaliojančios visos šios Sutarties. Šalys įsipareigoja dėti visas pastangas, kad negaliojanti šios Sutarties sąlyga būtų pakeista nauja galiojančia sąlyga, kuri pagal prasmę ir turinį būtų artimiausia negaliojančiai sąlygai ir turėtų analogišką teisinį ir ekonominį rezultatą, kaip ir pakeista šios Sutarties sąlyga. 
10.4. Ši Sutartis sudaryta 2 (dviem) vienodą teisinę galią turinčiais egzemplioriais, kiekvienai Šaliai po vieną. 
10.5. Šios Sutarties priedai yra neatskiriamos šios Sutarties dalys. Šios Sutarties priedai yra: 
10.5.1. priedas Nr. 1 – Asmens duomenų aprašymas ir tvarkymo sąlygos. 



















Asmens duomenų tvarkymo sutarties  
priedas Nr. 1 
 
ASMENS DUOMENŲ APRAŠYMAS IR TVARKYMO SĄLYGOS

	Duomenų subjektų, kurių Asmens duomenis tvarko Duomenų tvarkytojas Duomenų valdytojo vardu, kategorijos: 
	 

	
	 

	
	 

	
	 

	
	 

	Duomenų tvarkytojo tvarkomi Asmens duomenys / Asmens duomenų kategorijos: 
	 

	
	 

	Duomenų tvarkytojo atliekamo Asmens duomenų tvarkymo tikslas: 
	 


 
	Asmens duomenų tvarkymo trukmė (laikotarpis): 
	 

	Duomenų tvarkytojo taikomų techninių ir organizacinių saugumo priemonių aprašymas 
	1. Darbuotojų skaičiaus prieigos kontrolė prie asmens duomenų, užtikrintas individualizuotas asmens duomenų prieinamumo lygis; 

	
	2.  Asmenų, turinčių prieigą prie asmens duomenų, autentifikavimas ir slaptažodžių naudojimas jungiantis prie sistemų (Slaptažodžių naudojimo tvarka nustatoma vidinėje tvarkoje;);  

	
	3. Prisijungimai galimi tik iš priskirtų konkrečių darbo vietų; 

	
	4. Darbuotojai raštu įsipareigoja laikytis konfidencialumo įsipareigojimų; 

	
	5. Kompiuterinis tinklas yra apsaugotas naudojant šiuolaikišką ugniasienės įrangą. 
6. IT sistemų pakeitimų monitoravimas (techninių žurnalų įrašai turi būti įgyvendinti kiekvienai IT sistemai, taikomajai programai, naudojamai asmens duomenų apdorojimui);  
7. Nustatomas leistinų nepavykusių prisijungimų prie programinės įrangos skaičius; užtikrinamas saugių protokolų ir (arba) slaptažodžių naudojimas, kai asmens duomenys perduodami išoriniais duomenų perdavimo tinklais; 
8. Užtikrinama, kad informacinių sistemų testavimas nebūtų vykdomas su realiais asmens duomenimis, išskyrus būtinus atvejus, kurių metu būtų naudojamos organizacinės ir techninės asmens duomenų saugumo priemonės, užtikrinančios realių asmens duomenų saugumą;9. Šifruojami atsarginėse kopijose, archyvuose ir išorinėse duomenų laikmenose saugomi ypatingi asmens duomenys; šifruojami elektroniniu paštu ar kitomis ryšio priemonėmis perduodami ypatingi asmens duomenys.  
10. Fiksuojami prisijungimų prie ypatingų asmens duomenų įrašai: bylos, prie kurių buvo jungtasi, atlikti veiksmai su asmens duomenimis (įvedimas, peržiūra, keitimas, naikinimas ir kiti asmens duomenų tvarkymo veiksmai); 

	
	11. Kiekvienas serveris bei kompiuteris apsaugotas antivirusine sistema, kuri yra reguliariai atnaujinama.  

	
	12. Patalpos, kuriose yra serveriai, fiziškai apsaugotos nuo pašalinių asmenų ir yra prižiūrimos tik atsakingų asmenų.  

	
	13. Daromos duomenų kopijos. 

	
	14. Tinkamas organizacinis IT išteklių ir turto valdymas.  

	Subtvarkytojas (-ai): 
	Išvardinti, jeigu yra: 

	
	 

	Duomenų perdavimas už ES ir EEE ribų ar tarptautinei organizacijai (jei taikoma): 
	Nurodyti, ar perduodami duomenys už ES ir EEE ribų: 


 
